ޒީނާ ބްރޯޑްކޮމްްއިން އިސްތިއުފާ ދެއްވައިފި – Dhen.mv\nޒީނާ ބްރޯޑްކޮމްްއިން އިސްތިއުފާ ދެއްވައިފި\nމަރްޔަމް ވަޙީދާ October 28, 2020 - 1:20 pm\nމޯލްޑިވްސް ބްރޯޑްކާސްޓިންގ ކޮމިޝަން (ބްރޯޑްކޮމް)ގެ މެންބަރުކަމުން ޒީނާ ޒާހިރު އިސްތިއުފާ ދެއްވައިފިއެވެ.\nޒީނާ އިސްތިއުފާ ދެއްވާފައި މިވަނީ އެކޮމިޝަނުން އޭނާ ވަކިކުރުމުގެ މަސައްކަތް މަޖިލީހުގެ ތެރެއިން ކުރަމުން ދަނިކޮށެވެ.\nއެމަގާމުން އޭނާ ވަކިކުރުމަަށް، ރައްޔިތުންގެ މަޖިލީހުގެ މިނިވަން މުއައްސަސާ ކޮމިޓީއިން ވަނީ ބަލާފައެވެ. އެގޮތުން މި ހިނގާ އޮކްޓޯބަރު މަހުގެ 12 ވަނަ ދުވަހު ބޭއްވި ބައްދަލުވުމުގައި، އެ ކޮމިޓީގައި ތިއްބެވި ނުވަ މެމްބަރުންގެ ތެރެއިން ފަސް މެމްބަރުންގެ އަގުލަބިއްޔަތުން ފާސްވީ ޒީނާ މަގާމުން ވަކި ކުރުމަށެވެ.\nޒީނާ އެމަގާމުން ވަކި ކުރަން މަޖިލިސް ތަަޅުމުގައި ވޯޓަށް އެހުމަށް ތާވަލު ކޮށްފައިވަނީ މިއަދަށެވެ. ނަމަވެސް އޭގެ ކުރިން އޭނާ ވަނީ މަގާމުން އިސްތިއުފާ ދެއްވާ ރައީސް އިބްރާހިމް މުޙައްމަދު ޞާލިޙަށް އިސްތިއުފާގެ ސިޓީ މިއަދު ފޮނުއްވާފައެވެ.\nމިނިވަން މުއައްސަސާތަކާ ބެހޭ ކޮމިޓީއިން ޒީނާއާ ދެކޮޅަށް ބަލާފައި ވަނީ ރަސްމީ ގަޑީގައި މަސައްކަތަށް ހާޒިރުވެވަޑައިނުގަންވާ ކަމަށް ބުނާ މައްސަލަ އާއި ކުރީގެ ރައީސް އަބްދުﷲ ޔާމީން ޢަބްދުލްޤައްޔޫމްގެ ވެރިކަމުގައި އިއުލާނު ކުރި ކުއްލި ނުރައްކަލުގެ ހާލަތުގެ ތެރޭ ރާއްޖެޓީވީގެ ކޮންޓެންޓު ހުއްޓުވަން ސިޓީ ފޮނުވި މައްސަލަފަދަ ތަކެކެވެ.\nޒީނާގެ ސިޓީގައި ވިދާޅުވެފައި ވަނީ ކޮމިޓީއިން ނިންމި ނިންމުމަކީ އިންސާފުވެރި ނިންނުމެއް ކަމަށް ގަބޫލު ނުކުރައްވާ ކަމަށާއި މަގާމުގެ މަސްއޫލިއްޔަތު ފުރިހަމައަށް އަދާ ކުރައްވާފައިވާނެ ކަމަށެވެ.\nޒީނާ ބްރޯޑްކޮމްގެ މެމްބަރުކަމަށް އައްޔަންކޮށްފައި ވަނީ އޭޕްރިލް، 5، 2016ގައެވެ.\nބްރޯޑްކޮމް ޒީނާ ޒާހިރު\nބްރޯޑްކޮމްގެ މެމްބަރު ކަމަށް ކުރިމަތިލުމަށް ހުޅުވާލައިފި\nބްރޯޑްކޮމްގެ މެންބަރުކަމުން ޒީނާ ވަކިކުރަން ކޮމިޓީން ފާސްކޮށްފި\nޖަވާބުދާރީވާން ޗެނަލް13 އަށް ދެވަނަ ފުރުސަތެއް ދީފި\nނާކާމިޔާބުވި ބަޣާވާތާއި ގުޅިގެން 337 މީހަކު އުމުރު ދުވަހަށް ޖަލަށް\n10 ދުވަސްތެރޭ ކޮވިޑް-19 ވެކްސިން އިނގިރޭސި ވިލާތުގައި ވެކްސިން ޖަހަން ފަށާނެ\nބޮޑަށް ދެރަވަނީ ލޯބިވެރިޔާ ގެއްލުމުންތަ ނޫނީ އެންމެ ގާތް އެކުވެރިއެއް ގެއްލުމުންތަ؟\nކޮވިޑް-19: އަލްޙަމްދުލިﷲ،ރާއްޖެއިން އިތުރު 32 މީހުން މިބަލިން ފަސޭހަވެއްޖެ\nކޮވިޑް-19: މާލެއިން 37 މީހުންނާއެކު މިއަދު ފައްސިވީ 44 މީހުން


Report: Kurin goas, mihaaru rangalhu!\nބިޑަށް ނުލައި ދޭ މަޝްރޫއުތައް\nކުރިން ގޯސް، މިހާރު ރަނގަޅު!\nއެމްޓީސީސީ އިން ފަޅު ކޮންނަން ބޭނުން ކުރާ މަހާ ޖައްރާފު: ގާބިލް ކަމާމެދު ބައެއް ފާޑު ކިޔުންތައް އޮވޭ -- ފޮޓޯ: އަވަސް އާކައިވް\nބިޑަށް ނުލައި ރިސޯޓު ހަދަން ރަށް ދޫކުރާނެ އުސޫލެއް ނިމިދިޔަ ސަރުކާރުން އެކުލަވާލި އެވެ. އެ ފަހަރު އެކުލަވާލި އުސޫލުން ރަށް ދޭން ފެށުމާއެކު މައްސަލަ ގޯސްވި އެވެ. ސަރުކާރުގެ ވެރިން "ކަޓު" ނަގާ ކަމަށް ތުހުމަތުގެ އިނގިލި ދިއްކުރަން ފެށި އެވެ. މިހާރު ސަރުކާރުގައި ތިބި ފަރާތްތަކުން އޭރު ތިބީ އިދިކޮޅުގަ އެވެ. އޭރު ބުނަމުން ދިޔައީ "ތިޔަ އުޅެނީ ގާނޫނުގެ ތެރެއިން ވައްކަން ކުރާށޭ" އެވެ. އެ ދުވަސް ވެސް މާޒީވެ ހިނގައްޖެ އެވެ. އެކަމަކު މިއަދުވެސް ހަމަ އޮތީ އެގޮތެވެ. އެ އުސޫލެވެ. މި ސަރުކާރުން ވެސް އެ ވަނީ "އިންފޯމަލް ބިޑިން" އުސޫލުން މަޝްރޫއު ހަވާލު ކުރަން ފަށާފަ އެވެ. އެއަކު ތަފާތެއް ނެތެވެ.\nމި އުސޫލުގެ ތެރެއަށް ފައްތައިގެން، އެންމެ ފަހުން ހަވާލު ކުރީ ހޮލެންޑުގެ ބޮސްކާލިސް ކުންފުންޏަށް ގުޅިފަޅު ބިން ހިއްކުމުގެ ބޮޑު މަޝްރޫ އެކެވެ. ބޮޑު އެ މަސައްކަތް އެ ކުންފުންޏަށް ދިނީ 53 މިލިއަން ޑޮލަރު (ގާތްގަނޑަކަށް 818 މިލިއަން ރުފިޔާ) އަށެވެ. މިއާއެކު ގިނަ ބައެއްގެ ތުހުމަތާއި ޝައްކުތައް ފުނި ޖެހިއްޖެ އެވެ. ކުރިން ގޯސްވި ކަންތައް މިހާރު ރަނގަޅުވީތޯ، އެއް ބަޔަކު ސުވާލު ކުރެ އެވެ. އަނެއް ބަޔަކު ބުނަނީ ބިޑު ނުކޮށް މަޝްރޫއު ދިނުމުން މައްސަލައަކީ ކޮބައި ހެއްޔޭ އެވެ؟ މިއީ ދުނިޔޭގެ އެހެން ގައުމުތަކުގައި ވެސް ތަޖުރިބާ ކުރާ "ބެސްޓް ޕްރެކްޓިސް" އެއް ނޫން ހެއްޔޭ އެވެ. މަޝްރޫއުތައް އަވަސް ކުރަން މި ނޫން ގޮތެއް ނެތް ތޯ ސުވާލު ކުރާ މީހުން ވެސް މަދެއް ނޫނެވެ. ކޮންމެއަކަސް ކުރިން ގޯސްވި ކަންތައް މިހާރު މިއޮތީ ހަމަ ވަރަށް ރަނގަޅު ވެފަ އެވެ.\nމިހާރު އެންމެ ބޮޑަށް ފާޑު ވިދާޅުވަމުން ދަނީ އޭރު ބިޑް ނުކޮށް މަސައްކަތް ދިނުމުގައި އުޅުއްވި ބޭފުޅުންނެވެ. އޭރުގެ އިކޮނޮމިކް މިނިސްޓަރު މުހައްމަދު ސައީދު ވިދާޅުވި ގޮތުގައި ގުޅިފަޅު ބިން ހިއްކުމުގެ މަސައްކަތް ބޮސްކާލިސް އަށް ދީފައިވަނީ "ޑީލަކަށެވެ." މި މަޝްރޫއު ހަވާލު ކުރީ އެ ކަމަށް ނެގޯޝިއޭޓް ކުރި މީހުންގެ ކޮންމެ ވެސް ރިސޯޓެއް ހަދަން ފަޅެއްގައި ދެ ރަށް ހިއްކާ ގޮތަށް ކަމަށް އޭނާ ތުހުމަތު ކުރެއްވި އެވެ.\nދެން އެންމެ ބޮޑަށް ފާޑު ވިދާޅުވި ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވި ގޮތުގައި މި މަސައްކަތް އެމްޓީސީސީ "މަހާ ޖައްރާފަ" ށް ދިންނަމަ 44 މިލިއަން ޑޮލަރުން (ގާތްގަނޑަކަށް 679 މިލިއަން ރުފިޔާ) އިން ކުރެވޭނެ އެވެ.\nޒުވާބު ހޫނު ވެފައި ވަނިކޮށް، ދެން ފެންމަތިވީ އެހެން ވާހަކަ އެކެވެ. ގުޅިފަޅު މަޝްރޫއު ބޮސްކާލިސް ކުންފުންޏަށް ހަވާލު ކޮށްފައި ވަނީ "ޑަޗް އައިއެންޖީ ބެންކުން" ފައިނޭންސް ނުވަތަ ލޯނު ހަމަ ޖެހުމުން ކަމަށެވެ. މިއީ ކުރިން ނޭނގި އޮތް ވާހަކަ އެކެވެ. އޯޕަން ބިޑިން އަށް ގޮސްގެން އޯން ފައިނޭންސްގައި މި މަޝްރޫއު ހިންގާނެ ބަޔަކު ނުވާނެކަން ޔަގީން ވަނީ ހެއްޔެވެ؟\nއޯޕަން ބިޑިން އިން ލަސްވޭތަ؟\nގުޅިފަޅު: ބަނދަރު ބަދަލު ކުރުމުގެ މަސައްކަތް ސަރުކާރުން ވަނީ ފަށާފައި\nމާލީ ދާއިރާ އިން މަތީ ތައުލީމް ހާސިލް ކުރައްވައިގެން ހުންނެވި ބޭފުޅަކު ވިދާޅުވި ގޮތުގައި މިހާރު ރާއްޖޭގައި އޮތް އިންވެސްޓާ ކޮންފިޑެންސަށް ބަލާއިރު 20 މިލިއަން ޑޮލަރާއި 100 މިލިއަން ޑޮލަރުގެ މަޝްރޫއެއް ހިފައިގެން އަންނަން ގިނަ ކުންފުނިތަކުން ޖެހިލުމެއް ނުވާނެ އެވެ\n"އަޅުގަނޑަށް ހީވަނީ ކޮމްޕެޓިޓިވް ބިޑިން އަކަށް ދިޔަނަމަ ރަނގަޅުވީސް ހެން. އޭރުން ދެއްކޭނެ ވާހަކައެއް ނޯންނާނެ. ޓްރާންސްޕޭރެންސީ ބޮޑުވާނެ. ހަމަ ރަނގަޅު އިންވެސްޓަރުން އަންނާނެ އެކަށީގެންވާ އަގެއްގައި. މި ސަރުކާރުން އެވަނީ ޕާޓްނަރުންގެ ފޯރަމެއް ވެސް ބާއްވާފަ. އެހެންވީމަ ބެލެވެނީ ހަމަ ރަނގަޅު ޕާޓްނަރުން ލިބޭނެ ކަމަށް. ކޮންޓެރެކްޓާ ފައިނޭންސިން އުސޫލުން ކޮށްދޭނެ ވެސް މީހުން ވާނެ. އެކަމަކު ނޭނގެ ކީއްވެކަމެއް ބިޑް ނުކުރީ،" ނަން ނުޖެހުމަށް ޝަރުތުކޮށް އޭނާ ވިދާޅުވި އެވެ.\nބިޑް ނުކޮށް މަޝްރޫއު ދިނުމުގެ މައްސަލަ ފެންމަތިވީ ގުޅިފަޅު ހިއްކަން ބޮސްކާލިސްއަށް ދިނުމުންނެވެ. އެ މައްސަލަ ގޯސްވީ ރާއްޖޭގައި ކޮންނަ ބޯޓެއް އޮވެ، އެކަން ދިވެހިންނަށް ނުލިބުމުންނެވެ. ދެން އޮތީ މަހާ ޖައްރާފުގެ ވާހަކަ އެކެވެ. މަހާ ޖައްރާފުން ގުޅިފަޅު ބަނދަރުގެ މަސައްކަތް ކުރެވޭނެ ހެއްޔެވެ؟\nބިން ހިއްކަން ދުނިޔޭގައި ދެ ވައްތަރެއްގެ ޑްރެޖަރު ބޭނުން ކުރެ އެވެ. އެއް ވައްތަރަކީ ތިލަ ތަން ތަނުން ފަރު ކަނޑައި ވެލި ނަގައިގެން ބިން ހިއްކާ، ކަޓާ ސަކްޝަން ޑްރެޖަރެވެ. އަނެއް ވައްތަރަކީ މާ ކަނޑުގެ ފުން ހިސާބުތަކުން ވެލި ބަރުކޮށްގެން ހިއްކުމުގެ މަޝްރޫއު ހިންގާ ޓްރެލާ ސެކްޝަން (ކޮޕާ) ޑްރެޖެވެ. އެމްޓީސީސީގެ މަހާ ޖައްރާފަކީ ޓްރެލާ ސަކްޝަން (ކޮޕާ) ޑްރެޖާ އެވެ.\nމަހާ ޖައްރާފުގައި ކެޕޭސިޓީ ނެތީތަ؟\n"މަހާ ޖައްރާފު" އިން މިހާރު ވެސް މިފަދަ މަޝްރޫއުތައް ކުރިއަށް ގެންދެ އެވެ. އެ ކޮންނަ ބޯޓުން ހަތަރު މަޝްރޫއެއްގެ މަސައްކަތް މިހާރު ވެސް ކުރިއަށް އެބަ ގެންދެ އެވެ. ދެން އޮތީ މަހާ ޖައްރާފުގެ ގާބިލް ކަމާއި، ވެލި ނަގަން ޖެހޭ ސަރަހައްދުގެ ހާލަތެވެ.\nގުޅިފަޅު ވެލި ނަގަން ޖެހޭ ސަރަހައްދުގެ ފުން މިނުގައި ހުންނަނީ ގާތްގަނޑަކަށް 40 މީޓަރާއި 75 މީޓަރެވެ. މަހާ ޖައްރާފަކީ 50 މީޓަރުގެ އަޑިން ވެލި ނެގޭ، އެއް ފަހަރާ 3،700 ކިއުބިކް މީޓަރުގެ ވެލި ބަރު ކުރެވޭ އުޅަނދެކެވެ. ގުޅިފަޅު ބިން ހިއްކުމުގެ މަސައްކަތް ކުރުމުގެ ގާބިލްކަން ހަމަ ހަގީގަތުގައި ވެސް މަހާ ޖައްރާފްގައި ނެތީ ހެއްޔެވެ؟ މަހާ ޖައްރާފުން އެކަން ކުރަން ކިހާ ދުވަހެއް ނަގާނެ ހެއްޔެވެ؟\nފިނޭންސް މިނިސްޓްރީގެ ސްޓޭޓް މިނިސްޓަރު ޝިފާޒު އަލީ ވިދާޅުވި ގޮތުގައި ގުޅިފަޅު މަޝްރޫއު ހިއްކަން ވެލި ނެގެން އޮތް ހަމައެކަނި އޮޕްޝަނަކީ ވަރަށް ފުނުން ވެލި ނެގުމެވެ. މަހާ ޖައްރާފަށް އެކަން ނުކުރެވޭނެ ސަބަބަކީ އެއީ އެވެ.\n"މަހާ ޖައްރާފަކީ ކޮޕާ ޑްރެޖާއެއް. ދެން އޮތީ ކެޕޭސިޓީ. މާލެ އަތޮޅު ބައެއް ސަރަހައްދުގެ ފުން މިނުގައި އެބަހުރި 50 މީޓަރު ނޫނީ 70 މީޓަރު. މަހާ ޖައްރާފާއަކީ ކުޑަ ކެޕޭސިޓީ ހުރި ޑްރެޖަރެއް. މި ޑްރެޖާ އިން އެފިޝެންޓްކޮށް ލޯޑެއްގައި ނެގޭނީ 3،000 ވަރަކަށް ކިއުބިކް މީޓާސް. މި [މަހާ ޖައްރާފު] އިން ފުލްކޮށް 24 ގަޑިއިރު ހުއްޓާނުލާ [ދުވާލަކު ތިން ލޯޑު] ކޮށްގެން ގުޅިފަޅު ހިއްކާ ނިންމަން ނަގާ އަޅުގަނޑުމެންގެ އެސްޓިމޭޓުން ދެ އަހަރު. އެހެންވީމަ މިހާ އިމްޕޯޓެންޓް މަސައްކަތެއް ފަށަން މަޑު ކުރެވޭނެ އޮޕަޝަނެއް ނޫން މިއީ،" ޝިފާޒު ވިދާޅުވި އެވެ.\nމަހާ ޖައްރާފުން ފުލްކޮށް 24 ގަޑިއިރު ހުއްޓާނުލާ [ދުވާލަކު ތިން ލޯޑު] ކޮށްގެން ގުޅި ފަޅު ހިއްކާ ނިންމަން ނަގާ އަޅުގަނޑުމެންގެ އެސްޓިމޭޓުން ދެ އަހަރު. އެހެންވީމަ މިހާ މުހިންމު މަސައްކަތެއް ފަށަން މަޑު ކުރެވޭނެ އޮޕަޝަނެއް ނޫން އެއީ،\nޝިފާޒު އަލީ | ފިނޭންސް މިނިސްޓްރީގެ ސްޓޭޓް މިނިސްޓަރު\nޝިފާޒު ވިދާޅުވި ގޮތުގައި މެއި މަހު ގުޅިފަޅުގެ އަމަލީ މަސައްކަތް ފަށަން ސަރުކާރުން ބޭނުންވެ އެވެ. އެ ތާރީހާ ހަމަަށް ބިން ހިއްކައި ނިންމަން ބޭނުންނަމަ އެހެން ގޮތެއް ވިސްނަން ޖެހޭނެ އެވެ.\nފިނޭންސް މިނިސްޓަރު އިބްރާހިމް އަމީރު\n"މިހާރު މިއޮތީ ވަރަށް ކުޑަ ދުވަސް ކޮޅެއް. ގާތްގަނޑަކަށް ހައެއްކަ މަސް. ސުވާލަކީ މި ވަރުގެ ކަމެއް ކުރެވޭނީ ދުނިޔޭގައި ކޮން ބަޔަކަށް ތޯ؟ ދުނިޔޭގައި ވެސް މި ވަރުގެ މައްސައްކަތެއް ކުރެވޭނެ މިއޮތީ ހައެއްކަ ކުންފުނި. މީގެ ތެރެއިން އެއް ކުންފުނި ބޮސްކާލިސްއަކީ،" ޝިފާޒު ވިދާޅުވި އެވެ.\nފިނޭންސް މިނިސްޓަރު އިބްރާހިމް އަމީރު ވިދާޅުވި ގޮތުގައި ބިޑް ނުކޮށް މަޝްރޫއު ހަވާލު ކުރުމަކީ ސަރުކާރުން ކުރަން ބޭނުންވާ ކަމެއް ނޫނެވެ. ނަމަވެސް ކުރި އަށް އޮތް ހަތަރު އަހަރުތެރޭގައި އެންމެ އަހައްމިއްޔަތުކަން ދޭ އެއް މަޝްރޫއުއަކީ މާލޭގެ ވިޔަފާރި ބަނދަރު ގުޅީ ފަޅަށް ބަދަލު ކުރުމެވެ. އެ މަސައްކަތް އަވަސް ކުރަން ޖެހޭ ސަބަބަކީ އެވެ.\n"އަޅުގަނޑުމެން އާއްމުކޮށް ކަން ކުރަން ބޭނުންވާ އުސޫލެއް ނޫން މިއީ [ބިޑްނުކޮށް ދިނުމަކީ] ބޭނުން ވަނީ ކޮމްޕެޓިޓިވްކޮށް، ބިޑިން އުސޫލުން ކަންތައް ގެންދަން. މިހާތަނަށް ވެސް 197 މަޝްރޫއު، ކޮމްޕެޓިޓިވް ބިޑިން އިން ކުރިއަށް ގެންދެވިއްޖެ،" އަމީރު ވިދާޅުވި އެވެ.\nސަރުކާރަށް 130 އަށް ވުރެ ގިނަ މަޝްރޫއު\nމި މަޝްރޫއުގެ އިތުރުން ވެސް ބިޑު ނުކޮށް ގިނަ މަޝްރޫއުތަކެއް ދީފާނެ ކަމުގެ އަލާމާތްތައް މިހާރު ވަނީ ފެންނަން ފަށާފަ އެވެ. އައްޑޫ ކަރަންޓުގެ މަޝްރޫއު ބީލަމަށް ނުލައި 37.5 މިލިއަން ޑޮލަރު (ގާތްގަނޑަކަށް 570 މިލިއަން ރުފިޔާ) އަށް ޗައިނާގެ ޑޮންގް ފެންގް އިލެކްޓްރިކް އިންޓަނޭޝަލަށް ހަވާލު ކުރަން ސަރުކާރުން ވަނީ ނިންމާފަ އެވެ. އަދި ސަރުކާރަށް 130 އަށްވުރެ ގިނަ ޕްރޮޕޯސަލް ލިބިފައިވެ އެވެ. މީގެތެރެއިން 20 މަޝްރޫއުއަކާ ބެހޭ ގޮތުން މަޝްވަރާ ކުރަމުންދާ ކަމަށް ސަރުކާރުންވަނީ ބުނެފަ އެވެ.\nރައީސް އޮފީހުގައި އިކޮނަމިކް މިނިސްޓްރީން ބޭއްވި ނޫސްވެރިންގެ ބައްދަލުވުމުގައި މިނިސްޓަރު ފައްޔާޒު ނޫސްވެރިންނަށް މައުލޫމާތު ދެއްވަނީ -- އަވަސް ފޮޓޯ\nބިޑް ނުކޮށް މަޝްރޫއު ހަވާލު ކުރުމާބެހޭ ގޮތުން އިކޮނޮމިކް މިނިސްޓަރު ފައްޔާޒު އިސްމާއިލް ވެސް ވާހަކަފުޅު ދައްކަވަ އެވެ. މިނިސްޓަރު ވިދާޅުވި ގޮތުގައި ގިނަ ދާއިރާ ތަކަކުން މަޝްރޫއުތައް ލިބިފައި ވެސް ވެއެވެ.\n"މި މަޝްރޫއުތަކުގެ ތެރެއިން ނެގޯޝިއޭޓް ކުރަނީ 20 މަޝްރޫއު، މި މަޝްރޫއުތަކުގައި ހިމެނޭ ފެނާއި ނަރުދަމާގެ މަޝްރޫއު އަދި ކަރަންޓުގެ މަޝްރޫއުތައް. ހެލްތް ދާއިރާގެ މަޝްރޫއުތައް. ޕޯޓާއި ބްރިޖުގެ ޕްރޮޕޯސަލްތައް ވެސް،" ފައްޔާޒު ވިދާޅުވި އެވެ.\nބިޑު ނުކޮށް ގިނަ މަޝްރޫއު ތަކެއް ހިންގާނެ ކަމަށް މިހާރު މިއޮތީ ބެލެވިފަ އެވެ. ބިޑުނު ކޮށް މަޝްރޫއު ހަވާލު ކުރުމަކީ އެހެން ގައުމުތަކުގައި ވެސް ކުރާ ކަމެކެވެ. ނަމަވެސް ރާއްޖޭގައި އެކަމަށް މީގެ ކުރިން ވަނީ ބޮޑެތި ފާޑު ކިއުންތަކެއް ކުރިމަތިވެފަ އެވެ.\nމިނިސްޓްރީ އޮފް އިކޮނޮމިކް ޑިވެލޮޕްެމަންޓް ފިނޭންސް މިނިސްޓްރީ ބިޑަށް ނުލައި ދޭ މަޝްރޫއުތައް + އޭސީސީ ޕީއެސްއައިޕީ\nޓޫރިޒަމް 20 އިސްލާހުގެ ބަދަލަކީ ކޮބާ؟\nއިގްތިސޯދު ކުރިއަރާނެ މަގު ކޮށައިދިން ދެއަހަރު\nނުސީދާ ސަބްސިޑީ ބޮޑީ ކޮން ފަޅިއަކަށް؟


SunOnline: Bathala Mandira Bedi Anhen Kujjaku Adopt koffi\nއައިމިނަތު ލުބާ 28 Oct 2020, 06:56\nމަންދިރާ ބޭދީގެ ފިރިމީހާ އާއި ދެމަފިރިހެންގެ ފިރިހެން ދަރިފުޅު ވީރް އަދި ދެމަފިރިން އެޑޮޕްޓްކުރި ދަރިފުޅު ތާރާ----\nގިނަ ފިލްމުތަކެއް ކުޅެފައިވާ ބޮލީވުޑްގެ ބަތަލާ މަންދިރާ ބޭދީ، 48، އަންހެން ކުއްޖަކު އެޑޮޕްޓްކޮށްފި އެވެ.\nނުވަ އަހަރުގެ ފިރިހެން ދަރިއެއްވެސް ހުންނަ މަންދިރާ އެޑޮޕްޓް ކުރީ ހަތަރު އަހަރުގެ އަންހެން ކުއްޖެކެވެ. މަންދިރާ އާއި އޭނާގެ ފިރިމީހާ ރާޖް ކޯޝަލް އެ އަންހެން ކުއްޖާއަށް ދިން ނަމަކީ ތާރާ ބޭދީ ކޯޝަލް އެވެ. އެ ކުއްޖާ އެޑޮޕްޓްކޮށްފައި ވަނީ މިދިޔަ ޖުލައި މަހު 28 ގަ އެވެ.\nއާއިލާ އާއެކު ނަގާފައިވާ ފޮޓޯއެއް ހިއްސާކުރަމުން މަންދިރާ ބުނީ ތާރާ އަށް މަރުހަބާ ކިއީ ހެޔޮހިތުން ކަމަށާއި ތާރާ ލިބުމަކީ ބޮޑު ނަސީބެއް ކަމަށެވެ. އަދި ތާރާ އާއެކު އެ އާއިލާ ފުރިހަމަވެއްޖެ ކަމަށް ވެސް މަންދިރާ ވަނީ ބުނެފަ އެވެ.\nމިދިޔަ އަހަރު ބޭރުގެ މީޑީއާތަކަށް ދިން އިންޓަވިއުއެއްގައި މަންދިރާ ބުނީ ދަރިއަކު ބޭނުންވެގެން އެޑޮޕްޝަންގެ ފޯމު ފުރުމަށް ފަހު ކުރަން ޖެހޭ ހުރިހާ މަސައްކަތެއް ކޮށްފައިވާ ކަމަށެވެ. ފިރިމީހާ އާއި ދަރިފުޅު ވީރް ބޭނުން ވަނީ އާއިލާއަށް އަންހެން ކުއްޖެއްކަމަށާއި ވީރް ވެސް އަންހެއް ކޮއްކޮ އެއް ބޭނުންވެގެން އުޅޭ ކަމަށެވެ.\nމަންދިރާ އާއި އޭނާގެ ފިރިމީހާ ރާޖް ކައިވެނިކުރީ 1999 ވަނަ އަހަރު އެވެ. އެދެމަފިރިންނަށް ވީރް ލިބުނީ 2011 ވަނަ އަހަރުގަ އެވެ.


#BREAKING: Bridge Highway gai nurahkkaatheri accident eh, mi faharuves magudhebai thah fundufundu - One Online\nބުރިޖު ހައިވޭގައި ރޭ ފަތިހު ހިނގި އެކްސިޑެންޓް --- ފޮޓޯ: އެމްވީކްރައިސިސް\nބުރިޖު ހައިވޭގައި ނުރައްކާތެރި އެކްސިޑެންޓެއް، މިފަހަރުވެސް މަގުދެބައިތައް ފުނޑުފުނޑު\nބުރިޖު ހައިވޭގައި ނުރައްކާތެރި އެކްސިޑެންޓެއް ހިނގައި، މަގުދެބައިތައް އަނެއްކާވެސް ފުނޑުފުނޑު ވެއްޖެ އެވެ.\nމި އެކްސިޑެންޓު ހިނގާފައިވަނީ ރޭ ދަންވަރުގެ ވަގުތެއްގަ އެވެ.\nމި އެކްސިޑެންޓު ހިނގާފައިވަނީ ހުޅުމާލެއިން މާލެއަށް ދަތުރުކުރި ޕިކަޕެއް ކަހާލައި، މަގުގެ އަނެއް ފަރާތަށް އެރި ވަގުތު، މާލެއިން ހުޅުމާލެއަށް ދަތުރުކުރި ބަހެއްގައި ޖެހިގެންނެވެ. އެކްސިޑެންޓުގައި ޕިކަޕް ޖެހުމުގެ ސަބަބުން އެ ސަރަހައްދުގެ މަގުދެބައިތައް ވަނީ އެއްކޮށް ފުނޑުފުނޑުވެފަ އެވެ.\nމަގުދެބައި ފުނޑުފުނޑުވެ ބުރާފައިވާ ބައިތައް ފުލުހުންގެ ދެ ބޭފުޅަކު ސާފުކުރައްވަނީ --- ވަން ފޮޓޯ\nމި އެކްސިޑެންޓުގައި އެއްވެސް މީހަކަށް ސީރިއަސް އަނިޔާއެއް ވީކަމެއް އަދި ޔަގީނެއް ނުވެ އެވެ. ހުޅުމާލޭ ހޮސްޕިޓަލް ހިންގާ އާސަންދައިގެ މީޑިއާ އޮފިޝަލަށް ގުޅުމުންނާއި މެސެޖު ކުރުމުން ޖަވާބެއް ނުދެއްވާތީ އެކަން ވަނީ ކަށަވަރުވާގޮތް ނުވެފަ އެވެ.\nފުލުހުންގެ މީޑިއާ އޮފިޝަލަށް ގުޅުމުން ވިދާޅުވީ އެކްސިޑެންޓުގެ މައުލޫމާތު ސާފުކޮށްލެއްވުމަށް ފަހު ފަހުން ގުޅުއްވާނެ ކަމަށެވެ. އެހެން ނަމަވެސް މި ޚަބަރު ޝާއިރުކުރުމާ ހަމަޔަށް ގުޅުއްވާފައެއް ނުވެ އެވެ. އެހެން ނަމަވެސް ހެނދުނު 07:00 އެހާ އިރު "ވަން އޮންލައިން"ގެ ނޫސްވެރީން އެކްސިޑެންޓު ހިނގި ސަރަހައްދަށް ދިޔަ އިރު، އެ ސަރަހައްދު ސާފުކުރުމުގެ މަސައްކަތް ފުލުހުން ކުރަމުން ދެއެވެ.\nގުޅޭ ޓެގު މަގުމަތީގެ އެކްސިޑެންޓް ސިނަމާލެ ބްރިޖް ޕޮލިސް ހުޅުމާލެ ހުޅުމާލެ ހޮސްޕިޓަލް މޯލްޑިވްސް ޓްރާންސްޕޯޓް އޮތޯރިޓީ ޓްރެފިކް ޕޮލިސް\nހުޅުމާލޭގައި ހިނގި އެކްސިޑެންޓެއްގައި މީހަކަށް އަނިޔާވެއްޖެ


Bulhaluge Mahsala Hahlu Kuran "Bulhaa Facility" Eh - Vaguthu\nކޮވިޑް-19: ދުނިޔޭގެ ހާލަތު ރަނގަޅުވުމާއި ދިމާއަށް! - 20 ގަޑިއިރު ކުރިން\nބުޅަލުގެ މައްސަލަ ހައްލުކުރަން "ބުޅާ ފެސިލިޓީ" އެއް!\n7 ގަޑިއިރު ކުރިން ( ޖޫން 8, 2021 )\nމާލެ ސަރަހައްދުގައި ދިމާވެފައިވާ ބުޅަލުގެ މައްސަލަ ހައްލުކުރަން "ބުޅާ ފެސިލިޓީ" އެއް ހުޅުމާލޭގައި ތަރައްގީކުރަން ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އިން ނިންމައިފިއެވެ.\nބުޅާތައް އިންތިހާ އަށް ގިނަވެ، ކުނި ކޮތަޅުތައް "ފަޅާލައި" މަގުތައް "ގޮނޑު" ކުރާތީ ގިނަ ބައެއްގެ ނުރުހުން ވަނީ އަމާޒުވެފައެވެ. އެހެންވެ އެޗްޑީސީން އަންނަނީއެ މައްސަލަ އަށް ހައްލު ހޯދައި ދިނުމަށް މިދިޔަ އަހަރުން ފެށިގެން މަސައްކަތް ކުރަމުންނެވެ.\nއެގޮތުން 2019 ވަނަ އަހަރު ހުޅުމާލޭގައި ދިރިއުޅޭ ރައްޔޮިތުންގެ ފަރާތުން އެޗްޑީސީއަށް 50 ޝަކުވާ ހުށަހެޅިފައިވާ އިރު މިދިޔަ އަހަރު 117 ޝަކުވާއެއް ހުށަހެޅިފައިވެއެވެ. މި މައްސަލައަށް ދާއިމީ ހައްލެއް ހޯދައި ދިނުމުގެ މަސައްކަތް އެޗްޑީސީއިން ވަނީ މިދިޔަ އަހަރު ފަށައިފައެވެ.\nއެގޮތުން 3000 ބުޅާ ގެންގުޅެވޭނެ ފެސިލިޓީއެއް އެޗްޑީސީން ހެދުމަށް ނިންމާފައިވަނީ ހުޅުމާލެ ދެ ވަނަ ފިޔަވަހީގެ ބައެއް ކަމުގައިވާ ފަރުކޮޅުފުށީގައެވެ. މި ފެސިލިޓީ ގާއިމް ކުރުމަށް ފަރުކޮޅުފުށިން 790 ސްކެއާ މީޓަރުގެ ބިމެއް އެޗްޑީސީން ކަނޑައަޅާފައިވެއެވެ.\nސިޓީ ކައުންސިލުން ރޭ ބޭއްވި ނޫސްވެރިންގެ ބައްދަލުވުމުގައި މާލޭގެ މޭޔަރު ޑރ. މުހައްމަދު މުއިއްޒު ވިދާޅުވީ އާއްމުންނަށް އުނދަގޫވާ ގޮތަށް އުޅޭ ބުޅަލުގެ މައްސަލަ ހައްލު ކުރުމަށް ކުރަން ޖެހޭ މަސައްކަތްތައް ކުރުމަށް ކައުންސިލުން ނިންމާފައިވާ ކަމަށެވެ. އަދި ފެސިލިޓީ ހިންގަން ހަމަޖެހިފައި ވަނީ އެޗްޑީސީއިންނާއި މާލެ ސިޓީ ކައުންސިލާއި ގުޅިގެންކަން ފާހަގަކުރެއްވިއެވެ.\nބުޅަލުގެ މައްސަލަ ހައްލު ކުރުމަށް އެޗްޑީސީން ޕްލޭނެއް ހަދާފައިވަނީ މެލޭޝިއާގެ ޓްރެޕް ނިއުޓާ ރިލީޒް މެނޭޖް (ޓީއެންއާރުއެމް) ގެ ކޮންސެޕްޓަށެވެ. އެ ކޮންސެޕްޓްގެ ދަށުން ކޮންމެ ބުޅަލެއްގައިވެސް ޓްރެކިންގް ޑިވައިސްއެއް ހަރުކުރާނެއެވެ. އަދި ބުޅަށް ވެކްސިން ދިނުމާއި ފަރުވާ ދިނުމުގެ އިންތިޒާމްތައް ފެސިލިޓީގައި ހަމަޖައްސަންވެސް ނިންމާފައިވެއެވެ.\nޖޫން 8, 2021 13:31\nޙުޅުމާލެގަ އިންސާނުންނަށް ބިމެެއް ނެތް ދެއްތޯ...\nބުޅަލަށް އިންސާނުންނަށް ވުރެ އިސްވީތޯ\nޖޫން 8, 2021 13:48\nވަރަށް ރަނގަޅު، މަރާލުމުގެ ބަދަލުގައި ތި ނިންމެވި ނިންމުން. އެއީވެސް މާތްﷲ ހަލްގުކުރައްވާފައިވާ މަޙުލޫގުންތަކެއް.\nމާލޭގައި އުޅޭ އިންސާނުން ޕެޓް ގެންގުޅެންޝޭކިޔައި، މިގޮތަށް ކިތައް ބުޅާ މާލެ އެތެރެކޮށް ގެންގުޅެލާފައި، ބުޅަލުގެ ހަރަދުތަަަށް ބޮޑުވެ، ނުބެލެހެއްޓި ބުޅާތަށް މަގުމައްޗަށް ދޫ ކޮށްލަނީ؟.\nއާން ކަލޭމެން އިންސާނުންގެ ޓެކްސްފައިސާއިން މިކަން ކުރަންޖެހޭ!\nބުޅާ އައިލެންޑްއެއް ހެދޭވަރަށް އަދި ބުޅާ ޕާޓީއެއްވެސް ރަޖިސްޓްރީ ކުރެޥޭވަރަށް މާލެގެ އަވަށް ތަކުގައި ވައިލްޑް ބުޅާ އެބައުޅޭ.\nޢެއްގޮތަކަށްވެސް އިންސާނުނަށް އުނދަގޫވަނީ އޭކިޔައިގެން މަރާލައިގެން ނުވާނެ.!\nތި ފެސިލިޓީ ހަދައި، ރަނގަޅަށް ބުޅާތަށް ބަލަހައްޓައި ތަން މެނޭޖްކޮށްގެން ތިތަން ހިންގަން، ހަމަ ތިތަނުން ފައިސާ ޖެނެރޭޓް ކުރެވޭނެ.\nޖޫން 8, 2021 17:44\nދިވެހިރާއްޖޭގައި ނިލަމެތިހާލުގައި އުޅޭ އިންސާނުންނާމެދު ނުވިސްނާތި ؟


ކޮލަމް، ފަސް މިނެޓް: މިހާރު ތިހެން ވިދާޅުނުވޭ!\nރާއްޖޭގައި މިހާރު މި ހިނގާ ފަދަ ކަންކަން ހިނގަނީ ދުނިޔޭގެ އެހެން ކޮން ގައުމެއްގައިތޯ ބައެއް މީހުން ސުވާލުކުރެ އެވެ. މިއީ ގައުމެއް ހިނގާ ގޮތްތޯ ވެސް ބައެއް މީހުން ސުވާލު ކުރެ އެވެ. މި ފަދަ ސުވާލުތައް އަޑު އިވުމުން ހަނދާނަށް އަންނަނީ ރައްޓެއްސަކު ރާއްޖޭގެ ހަގީގަތް ސިފަކޮށްދިން ގޮތެވެ. އޭނާ ބުނި ގޮތުގައި މިއީ އިންސާނުން ދިރިއުޅެން...


އެކެޑަމީން، މިއަހަރުގެ ޅެންވެރީންގެ ދުވަސް ތަޚްޞީޞް ކުރަނީީ އުތީމު އާދަމްބެ އަށް\nދިވެހި ބަހުގެ އެކެޑަމީން، މިއަހަރުގެ ޅެންވެރީންގެ ދުވަސް ތަޚްޞީޞް ކުރަން ނިންމަވާފައިވަނީ ދިވެހިބަހާއި އަދަބިއްޔާތުގެ ދާއިރާއިން ޚާއްޞަކޮށް ޅެންވެރިކަމުގެ ރޮނގުން ހިތްވަރުދިނުމުގެ ޤައުމީ އިނާމާއި ޝަރަފުވެރިކަމުގެ ޤައުމީ އިނާމު ލިބިވަޑައިގެންފައިވާ އަލްފާޟިލް އާދަމް ޢަބްދުއްރަޙުމާން، (އުތީމު އާދަމްބެ)އަށް ކަމުގައި އެއެކެޑަމީން ހާމަކޮށްފި އެވެ.\nދިވެހި ބަހުގެ އެކެޑަމީން އަންނަނީ ޤައުމީ ތާރީޚު ދުވަސް އަދި ޅެންވެރިންގެ ދުވަސް ފާހަގަ ކުރުމަށް އެދާއިރާތަކަށް ހިދުމަތްކުރައްވާފައިވާ ފަރާތްތަކަށް ތަޚްޞީޞް ކުރައްވަމުންނެވެ. މީގެ އިތުރުން އެދުވަސްތަކަށް ހާއްސަކޮށް ޝިޢާރުވެސް އަންނަނީ އިހްތިޔާރުކުރަމުންނެވެ.\nމި އަހަރުގެ ޝިޢާރެއްގެ ގޮތުގައި އިހްތިޔާރުކޮށްފައި ވަނީ އުތީމުގެ އާދަމްބެގެ ޤައުމީ ޖޯޝުން ފުރިފައިވާ ލަވަޔަކުންނެވެ. މިއަހަރުގެ ޅެންވެރީންގެ ދުވަހުގެ ޝިއާރަކީ "ފެނިލުމުން ދިވެހި ދިދަ ވިހުރިލާ" އެވެ.\nޖޯޝުގައި ރޫޙް ތާޒާ ވެލާ\nމާނަވީ ބާރުގައި ވެރިވެދާ އަސަރުގައި\nމި ޝިޢާރުން ރަމްޒުކޮށްދެނީ ގައުމީ ދިރުމާއި ޝާއިރީ ރިހުމެވެ. ހަމައެހެންމެ މި ޝިއާރު ހިމެނޭ ޅެމަކީ ޤައުމީ މުނާސަބަތުތަކުގައި ބޭނުންކޮށްލަން ޖޯޝީ ރާގެއްގައި ރީތި މިއުޒިކަކާ އެކު ތައްޔާރުކުރައްވައިފައިވާ ފަންނުވެރި ހުށައެޅުމެކެވެ. މިއީ ޤައުމީ ގޮތުން މުޖުތަމަޢަށް ވަރަށް ރަނގަޅު މެސެޖެއް ދެއްވައިފައިވާ ޅެމެއްކަމަށް ދިވެހި ބަހުގެ އެކެޑަމީން ހާމަކޮށްފައިވެއެވެ.\n1989ވަނަ އަހަރުން ފެށިގެން ސަރުކާރުން ގެންދަވަނީ ކޮންމެ އަހަރެއްގެ ޖަނަވަރީ މަހުގެ 15ވަނަ ދުވަސް ޅެންވެރީންގެ ދުވަހުގެ ގޮތުގައި ފާހަގަކުރަމުންނެވެ. މި ދުވަސް ޅެންވެރީންގެ ދުވަހުގެ ގޮތުގައި ފާހަގަ ކުރަން ސަރުކާރުން ނިންމެވީ 15 ޖަނަވަރީ 1988ވަނަ އަހަރު އަލްއުސްތާޛު އިބްރާހީމް ޝިހާބު ދެމިއޮތުމުގެ ޢާލަމަށް ދަތުރުކުރެއްވި ދުވަސް ހަނދާނަށް ގެނައުމުގެ ގޮތުންނެވެ.\nއަލްއުސްތާޛު އިބްރާހިމް ޝިހާބަކީ ދިވެހި ޅެންވެރިކަމަށް ގިނަގުނަ ޚިދުމަތްތަކެއް ކުރެއްވި ޝާޢިރެކެވެ. އެއީ ދިވެހި ޅެންވެރިކަމުގެ ޝާޢިރުއްޝަބާބެވެ. ގުލްފާމެވެ. އަދި ޘާޤިބު ވެސް މެއެވެ.\nމިދިޔަ އަހަރު ޅެންވެރިންގެ ދުވަސް ފާހަގަކުރުމުގެ ގޮތުން ދިވެހި ބަހުގެ އެކެޑަމީން ހާއްސަކޮއްފައިވަނީ އައްނަބީލާ އަލްމަރުޙޫމާ ފާތިމަތު ސައީދުގެ ހަނދާނަށެވެ. އެކަމަނާއަކީ ދިވެހި އަދަބީ ބަގީޗާގެ ނަރުގިސްމަލެވެ. އައްނަބީލާ ފާތުމަތު ސައީދަކީ މަޝްހޫރު އިލްމުވެރިޔާ އަދި އަދީބު ފަސީލަތުއްޝައިހުލް މަރްހޫމް ހުސެއިން ސަލާހުއްދީންގެ ދަރިކަނބަލުންގެ އިތުރުން އެކަމަނާއަކީ ރާއްޖޭގެ ކުރީގެ ރައީސް އަދި މަޝްހޫރު އަދީބު ސުމުއްވުލްއަމީރު މުހައްމަދު އަމީން ދޮށިމޭނާ ކިލެގެފާނުގެ ފުރަތަމަ އަނބުކަނބަލުންނެވެ.\nމިދިޔަ އަހަރުގެ ޅެންވެރީންގެ ދުވަހަށް ކަނޑައެޅިފައިވާ ޝިޢާރަކީ "ތެދުވާށެ އަލުން އާ ދިރުމެއް ދޭނެ ގޮތެއްގައި..." މިއެވެ. މިއީ އައްނަބީލާ ފާތިމަތު ސައީދު "އޭ ދިވެހި ގައުމާއެވެ!" މި ސުރުހީއަށް ހެއްދެވި ޅެމުގެ ފުރަތަމަ ބައިތުގެ ފުރަތަމަ މިސްރާއެވެ.\nއުތީމުގައި އަލަށް އިމާރާތްކުރި އިންޖީނުގެ މަސައްކަތްނިމި ޚިދުމަތް ދިނުމަށް ތައްޔާރުވަނީ\nދަނޑުވެރިކަމަށް އުތީމުން 40 ބިން ދޫކުރަނީ\nއުތީމު ކައުންސިލްގެ ސިއްކަ ފަރުމާކުރުމުގެ ފުރުސަތު، އެންމެ މޮޅު ފަރުމާއަކަށް ފައިސާގެ އިނާމެއް\nއުތީމު ގައި ވޮލީބޯޅަ ޓްރެއިނިން ކޭމްޕެއް ފަށައިފި\nއުތީމު އަންހެނުން ކޮމެޓީގެ އާ އަހަރުގެ ހަދިޔާ، ކޮންމެ ގޭބިސީއަކަށް ކަލަންޑަރެއް\nއުތީމު "ވިންގާސް"އިން ކަނބަލުންނަށް ހާއްސަކޮށް ވޮލީ މުބާރާތެއް ބާއްވަނީ


Dhiraagu mobile customerunnah ithuru data dhenee | Mihaaru\nކޮވިޑް-19: ދިރާގުން މޯބައިލް ކަސްޓަމަރުންނަށް އިތުރު ޑޭޓާ ދެނީ\nދިރާގު މުވައްޒަފުންތަކެއް. މޯބައިލް ކަސްޓަމަރުންނަށް އިތުރު ޑޭޓާ ދޭން ވަނީ ނިންމާފަ-- ފޮޓޯ: ނިޝާން އަލީ/ މިހާރު\n17 މާޗް 2020 - 15:22\nކޮވިޑް-19 ރޯގާގެ ސަބަބުން ކުރިމަތިވެފައިވާ ދަތިކަމުގައި ކަސްޓަމަރުންނަށް ލުއި ދިނުމުގެ ގޮތުން ދިރާގުގެ މޯބައިލް ކަސްޓަމަރުންނަށް އިތުރު ޑޭޓާ އެލަވަންސެއް ދޭން ނިންމައިފި އެވެ.\nދިރާގުން ބުނީ މިމަހާއި އަންނަ މަހަށް މޯބައިލް ކަސްޓަމަރުންނަށް ހާއްސަ ޑޭޓާ އެލަވަންސެއް ލިބޭނެ ކަމަށެވެ. އެގޮތުން ޕްރީޕެއިޑް ކަސްޓަމަރުންނަށް 30 ޕަސެންޓް އިތުރު ޑޭޓާ ލިބޭނެ އެވެ. މިގޮތަށް ޑޭޓާ އެލަވަންސް ދެނީ މަންތްލީ ޑޭޓާ ޕެކޭޖުތަކުންނެވެ. މީގެ އިތުރުން، ޕްރިޕެއިޑް ކަސްޓަމަރުންނަށް ހާއްސަކޮށް ވޮއިސް އެޑް-އޮން ކަމަށްވާ "ވޮއިސް 15"ގެ އަގު 50 ޕަސެންޓަށް ވަނީ ކުޑަކޮށްފަ އެވެ.\nދިރާގުގެ ޕޯސްޓްޕެއިޑް ކަސްޓަމަރުންގެ ތެރެއިން ޑޭޓާ ހިމެނޭ ހުރިހާ ޕްލޭނަކަށް ހިލޭ އިތުރު ޑޭޓާ ލިބޭނެ އެވެ. އެގޮތުން އެ ކަސްޓަމަރެއްގެ ޕްލޭނަކާ އެކަށީގެންވާ ގޮތަށް 500 އެމްބީ އާއި 10 ޖީބީ އާ ހަމައަށް އިތުރު ޑޭޓާ ލިބޭނެ ކަމަށް ދިރާގުން ބުނެ އެވެ. މިމަހަށް ހާއްސަކޮށް ދޭ އިތުރު ޑޭޓާ މިހާރު ވަނީ "ކަނެކްޓް ޑޭޓާ" ގެ ނަމުގައި ކަސްޓަމަރުންނަށް ދީފަ އެވެ.\nކޮވިޑް-19 އާ ގުޅިގެން ދިރާގުން އަންނަނީ ކަސްޓަމަރުންނަށް އެކި ގޮތް ގޮތުން ލުއި ފަސޭހަކޮށްދިނުމަށް މަސައްކަތްކުރަމުންނެވެ. އެގޮތުން، ދިރާގުން ވަނީ ހޯމް ފިކްސްޑް ބްރޯޑްބޭންޑް ކަސްޓަމަރުންނަށް 30 ޕަސެންޓް އިތުރު ޑޭޓާ އެލަވަންސް ދިނުމަށް ނިންމާފަ އެވެ. މީގެ އިތުރުން ދިރާގުން އިއްޔެ ވަނީ ކުދި އަދި މެދުފަންތީގެ ވިޔަފާރިތަކާއި ގެސްޓްހައުސް އިންޓަނެޓް ޕެކޭޖެތަކުގެ ކަސްޓަމަރުންގެ ފިކްސްޑް ބްރޯޑްބޭންޑްގެ މަހު ފީ އިން 25 ޕަސެންޓްގެ ޑިސްކައުންޓެއް ދޭން ނިންމާފަ އެވެ.\nކޮވިޑް-19 އާ ހެދި މުޅި އިގްތިސާދަށް އަންނަ ބަދަލުތަކާ އެކު އާންމުންނަށް ލުއި ފަސޭހަ ގޮތްތަކެއް ފަހިކޮށްދިނުމަށް ގިނަ ކުންފުނިތަކުން އަންނަނީ މަސައްކަތް ކުރަމުންނެވެ. މިހާތަނަށް މި ބައްޔަށް 13 މީހަކު ރާއްޖެއިން ޕޮޒިޓިވް ވަނީ ވެފަ އެވެ.\nދިރާގު ދިރާގު އިންޓަނެޓް\n13 ކޮމެންޓް, 27 ރިއެކްޝަންސް\nމިލިއަނުން ފައިދާވާކުންފުންޏެއް ތީ އެކަމު ތި ލުއި ހެޔޮ ނުދިނަސް\nހުސްދޮގު އެކައްޗެއް ވެސް ނުލިބޭ\nމީގަނެއް ޑިސްކައުންޓެއް ކުރީގެ އަގު ކުޑަ ކުރީމަ ދޯ ސޭވް ކުރެވޭނީ\nއުރީދޫން މާގިނައިން ދޭނެ އެހެންތަ ހީވަނީ\nދިރާގުން އަދިވެސް އުޅެނީ ސެލްފީ ނުނެގިގެން. ރައްޔިތުންނައް ހިދުމަތެއް ދޭކައް ނޫޅޭ.\nއަދި އެވެސް ބޭނުން ވަރަކަށް ދެއްތޮ.................\nއިސްލާމިކް ބޭންކުގެ އުޖާލާ ދިރިއުޅުން ސްކީމްގައި ބައިވެރިގެން ދިރިއުޅުން އުޖާލާކުރުމަށްޓަކައި ޒަރޫރީ ބޭނުންތަކެއް ފުއްދައިގެން ގިނަ ރައްޔިތުންތަކެއްް ތިއްބައި މިފަދަ ޚުތޫރަތްތެރި ދަނޑިވަޅެއް ދިމާވުމުން، އުޖާލާ ދިރިއުޅުން ހަރާބު ނުވާނެ ފަދަ ލުއި ގޮތަކަށް އިސްލާމިކް ބޭންކުންވެސް ވިސްނާލުމަށްފަހު މުސާރައިން ކަނޑަމުން އަންނަ މިންވަރު މަދު ކޮށްދޭނެ ކަމަށް ވަރަށް ބޮޑަށް އުންމީދުކުރަން\nސަރީފާ 17 މާޗް 2020 15:53 ޕެކޭޖު ނުނަގާ ހިލޭ ނުދެވޭނެ ދޯ؟ އުލޭ ފާޑުދެން. ނޫޅެން * ޕެކޭޖް ނެގިކަމަށްވާނީ، ކިތައް ޤަރުނު ވަންދެން ޕެކޭޖް ބޭނުން ކުރީމައިތޯ؟ ދިރާގުން ތަޢާރުފު ކުރި ޚިދުމަތެއް ނެގުމުގައި ފުރަތަމަ 10 ގައި ހިމެނޭކަސްޓަމަރެއް. ބ/ބ 1، ދފ/1 ލ/ލ 1، ޕޯސްޓްޕެއިޑް3، ޕްރި ޕެއިޑް4ދުވަހަކުވެސް ބިލް ނުދައްކައިގެން ޚިދުމަތް ކަނޑާލަފައެއް ނޯންނާނެ. ދިރާގު މޯބައިލް 35ވަނަ ކަސްޓަމަރ. މަލާމާތް ކުރައްވާނީ، މަޢުލޫމާތު ހޯއްދަވާފައި.\nނޭގުނު މިވީ ގޮތެއް....\nޕެކޭޖު ނުނަގާ ހިލޭ ނުދެވޭނެ ދޯ؟ އުލޭ ފާޑުދެން. ނޫޅެން\nމީގެ ކުރީ މަހެއްގައިވެސް 20ޖީބީ، ޕޯސްޓް ޕެއިޑަށް ދީފިޔޯ ނުވެސް ދެނަހުރިން. މިހާރު ތިޔަކިޔާ ލަވައެއްވެސް ނޭގެ.\nއުރީދޫން އިން ޑާޓާ ނުދިނަށް ޕްރިޕެއިޓް ކަސްޓަމަރުންނަށް އިނދޭ 102ރ އަށް ލިބޭ ވޮއިސްކޯލް ޕެކެޖެއް. ހުރިހާ އުރީދޫ ނަމްބަރުތަކަށް ހިލޭ އެއްމަސް ވަންދެކަށް ގުޅޭ.


Faruvaakuda muvazzafunnah fiyavalhu alhaane kamah Nahula vidhaalhuvaa audio eh! | Mihaaru\nމިރޭގެ ރަސްމިއްޔާތުގައި ޓްރާންސްޕޯޓް މިނިސްޓަރު އާއިޝާ ވާހަކަ ދައްކަވަނީ.---ފޮޓޯ: ހުސައިން ވަހީދު/މިހާރު\nނަހުލާ ވިދާޅުވީ ދަށް ފެންވަރުގައި ވަޒީފާ އަދާކުރާ ނަމަ ފިޔަވަޅު އަޅުއްވާނެ ކަމަށް\n30 ސެޕްޓެމްބަރ 2019 - 21:59 107 comments\nޓްރާންސްޕޯޓް މިނިސްޓްރީގެ މުވައްޒަފުންތަކެއް، ސަންގު ޓީވީ މެދުވެރިކޮށް މި އޯޑިއޯ އާއްމުކުރީ އެތަނުގައި ވަޒީފާގެ ބިރުވެރިކަން އުފެދިފައިވާ ކަމަށް ބުނެ ހައްލެއް ހޯދައިދޭން ރައީސް އިބްރާހިމް މުހައްމަދު ސޯލިހަށް ޕެޓިޝަނެއް ވެސް ހުށަހެޅުމަށް ފަހު އެވެ. ނުހައްގުން ވަޒީފާ އިން ވަކި ނުކުރަން އެދިފައިވާ އެ ޕެޓިޝަންގައި ގާތްގަނޑަކަށް 50 މުވައްޒަފުން ސޮއިކޮށްފައިވެ އެވެ.\nމި ޕެޓިޝަނާ ގުޅިގެން ޓްރާންސްޕޯޓް މިނިސްޓްރީން ބުނެފައި ވަނީ، ހާޒިރީގެ ރިޕޯޓެއް ސިވިލް ސާވިސް ކޮމިޝަނަށް ފޮނުވި ކަމަށާއި މުވައްޒަފަކަށް ފިޔަވަޅު އަޅަން އެދިފައި ނުވާނެ ކަމަށެވެ.\nVazeefa in vakikurumuge biraa eku Transport Authority ge muvazzafun Raees ah petition eh!\nއެކަމަކު އާއްމުވި އޯޑިއޯގައި، މިނިސްޓަރު ވިދާޅުވަނީ ކިތަންމެ ގިނަ ބަޔަކަށް ފިޔަވަޅު އަޅަން ޖެހުނަސް އެކަން ކުރައްވާނެ ކަމަށެވެ. އެތަނުގައި ގިނައީ ވަރަށް "ހިތާމަވެރިކޮށް، ވަރަށް ދެރަވަރު ފެންވަރުގައި މަސައްކަތްކުރާ ބޭފުޅުން" ކަމަށް ވިދާޅުވެ އެވެ.\nމަސައްކަތަށް ފަރުވާކުޑަކުރާތީ ހިތްހަމަޖެހިވަޑައިނުގެން ވާހަކަ ދައްކަވަމުން މިނިސްޓަރު ވިދާޅުވި ގޮތުގައި އެ މިނިސްޓްރީގައި ވެސް މަސައްކަތްކުރަން ޖެހޭ ވަގުތު މުވައްޒަފުންނަށް އޮޅިފައެއް ނޯންނާނެ އެވެ. ކޮންމެ މިނިސްޓްރީއެއްގައި ވެސް ވަޒީރު ފިޔަވައި އެހެން އެއްވެސް މުވައްޒަފަކަށް ބޭނުން ގަޑިއަކު އޮފީހަށް ވަދެ، ނުކުމެ އުޅުމުގެ ފުރުސަތެއް ނޯންނަ ކަމަށް ވިދާޅުވެ އެވެ.\nނަހުލާ ވިދާޅުވީ އޭނާއާ މެދު ހިތްހަމަނުޖެހިގެން މުވައްޒަފުން ކޮފީތަކާއި އެހެން ތަންތަނުގައި ވާހަކަ ދައްކާ ކަން އެނގިވަޑައިގަންނަވާ ކަމަށެވެ. އޭނާ މަގާމާ ހަވާލުވެވަޑައިގަތީ އެއްވެސް އެއްޗެއް މަދުވެގެން ނޫން ކަމަށާއި ހަމައެކަނި ބޭނުމަކީ ރައްޔިތުންނަށް ޚިދުމަތްކުރެއްވުން ކަމަށް ވިދާޅުވި އެވެ.\n"އަޅުގަނޑުގެ ވާހަކަ، ހިތްހަމަނުޖެހިގެން ކިތަންމެ ވަރަކަށް ދެއްކިއަސް އަޅުގަނޑަށް ވާނެ ކަމެއް ނޯންނާނެ. ވަރަށް ސާފުކޮށް މި ދަންނަވަނީ،" ނަހުލާ ވިދާޅުވި އެވެ.\n"ފަހަރެއްގައި ވެސް ހީނުކުރާތި އަޅުގަނޑަށް ލިބޭ 60،000-70،000 ރުފިޔާގެ ބޭނުމުގައޭ މި ހުންނަނީ. އަޅުގަނޑަށް އުނި އެއްވެސް ކަމެއް ނެތް."\nނަހުލާ: ވަޒީރުކަމާ ހަވާލުވެވަޑައިގަތް ހަމައެކަނި ބޭނުމަކީ ރައްޔިތުންނަށް ޚިދުމަތް ކުރެއްވުން ކަމަށް ވިދާޅުވި.\nޖުމްހޫރީ ޕާޓީގެ ލީޑަރު އަދި މާމިގިލީ ދާއިރާގެ މެމްބަރު ގާސިމް އިބްރާހީމްގެ އަނބިކަނބަލުން ނަހުލާ ވިދާޅުވި ގޮތުގައި ކުޑަ ހަ ކުދިން މަންމައާ ހަވާލުކުރުމަށް ފަހު ވަޒީރުކަމާ ހަވާލުވެވަޑައިގަތީ ރައްޔިތުންނަށް ޚިދުމަތް ކޮށްދެއްވުމަށެވެ. އެއީ ﷲ އަށްޓަކައި ހައްދަވާ ތެދުފުޅެއް ކަމަށް ވެސް ވިދާޅުވެ އެވެ.\nEvves muvazzafaku vakikuraakah naangan: Transport\nކޮންމެ ހައިސިއްޔަތެއް، ނުވަތަ ކޮންމެ ފެންވަރެއްގެ ބޭފުޅަކަށް ވިޔަސް މައްސަލައެއް އުޅެންޏާ ޖެހޭނީ އެ މީހަކު ބަދަލުކުރަން ކަމަށް ނަހުލާ ވިދާޅުވެ އެވެ.\n"އަޅުގަނޑު ބަދަލުކުރަން ޖެހޭ މީހަކު އަޅުގަނޑު ބަދަލުކުރާނަން މިތަނުން،"\nއޭނާ ދެއްކެވި ވާހަކަ އަށް މުވައްޒަފުން ވިސްނައި އެގޮތަށް އަމަލުކުރާނެ ކަމަށް އުއްމީދު ކުރައްވާ ކަމަށް ވެސް އޯޑިއޯ އިން އިވެ އެވެ.\nޓްރާސްޕޯޓް އޮތޯރިޓީގެ މުވައްޒަފުންތަކެއް ވަޒީފާ އިން ވަކިކުރަން އުޅޭތީ ކަންބޮޑުވުންފާޅުކުރަމުންދާއިރު، އެއީ ސަރުކާރުގެ އިދާރާތަކުގެ ތެރެއިން ޚިދުމަތްތައް ލަސްކަމަށް ބުނެ އެންމެ ބޮޑަށް ފާޑުކިއުން އަމާޒުވެފައިވާ އެއް ތަނެވެ. ސަރުކާރުގެ އެހެން އިދާރާތަކުގެ ހިދުމަތްތަކަށް ފަސޭހަ ބަދަލުތަކެއް އައި ކަމުގައި ވިއަސް ޓްރާންސްޕޯޓަށް ޒަމާނީ ބަދަލު ނާންނަ ކަމުގެ ޝަކުވާ ބޮޑުވި އެވެ. އެކަމަކު އެކަން ހައްލުކުރަން ފަށައި މިހާރު ވަނީ ބައެއް ބަދަލުތަކެއް ގެނެސްފަ އެވެ. އޭގެތެރޭގައި ބައެއް ޚިދުމަތްތަކަށް އޮންލައިން މެދުވެރިކޮށް އެދުން ހިމެނެ އެވެ.\nރައީސަށް ހުށަހެޅި ޕެޓިޝަންގައި މުވައްޒަފުން ބުނެފައިވާ ގޮތުގައި ވޭތުވެދިޔަ ހަތަރު އަހަރުގެ ތެރޭގައި ވެސް އެޕްރައިސަލް ފުރިހަމަކޮށްފައެއް ނުވެ އެވެ. ކުރީގެ ސަރުކާރުގައި، މިދިޔަ އަހަރު "އެއްލަކިން ލައިސަންސް"ގެ ނަމުގައި ހިންގި ޕްރޮގްރާމްގައި މުވައްޒަފުން ރޭގަނޑު ވެސް ވަރަށް ދަންވަންދެން މަސައްކަތްކޮށްފައި، ހެނދުނު ގަޑި އަށް ވަޒީފާ އަށް ހާޒިރުވާން ޖެހުނުކަން ފާހަގަކޮށްފައިވެ އެވެ. ގާތްގަނޑަކަށް ދެ މަސް ވަންދެން އެގޮތަށް މުވައްޒަފުން މަސައްކަތް ކުރި ކަމަށް ޕެޓިޝަންގައިވެ އެވެ.\nމިހެން ކަން ހިނގާފައި ވަނިކޮށް، ރަނގަޅަށް ނުބަލައި ނުހައްގުން ވަޒީފާ އިން ވަކި ނުކުރަން ޕެޓިޝަންގައި މުވައްޒަފުން އެދިފައިވެ އެވެ.\nއިތުރު ލިޔުންތައް ދަތުރުފަތުރު ފާތިމަތު ނަހުލާ ޓްރާންސްޕޯޓް މިނިސްޓްރީ ޓްރާންސްޕޯޓް އޮތޯރިޓީ


18 Aharun Matheege Meehunah Maadhamaa Covid Vaccine Jahan Fashanee - Vaguthu\nމީހަކަށް ކޮވިޑް-19 ވެކްސިން ދެނީ؛- ވަގުތު އިމެޖަސް- މުައްމަދު އަފްޒަލް\nމާލެ ސަރަހައްދުގައި އުމުރުން 18 އަހަރުން މަތީގެ މީހުންނަށް ކޮވިޑް-19 ވެކްސިން ދިނުމަށް ނިންމައިފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކުރި އިއުލާނެއްގައި ބުނީ މާލެ، ވިލިމާލެ އަދި ހުޅުމާލޭގައި ދިރިއުޅޭ އުމުރުން 18 އަހަރުން މަތީގެ އެންމެންނަށް މާދަމާ އިން ފެށިގެން ވެކްސިން ދިނުމަށް ނިންމާފައިވާ ކަމަށެވެ.\nމާލެ ސަރަހައްދުގައި ދިރިއުޅޭ 18 އަހަރުން މަތީގެ އެންމެންނަށް މާދަމާއިން ފެށިގެން ވެކްސިން ޖަހައިދެވޭނެ pic.twitter.com/GFSWGUEPqM\n— Health Protection Agency (@HPA_MV) March 2, 2021\nމާލެ ސަރަހައްދުގެ ހޮސްޕިޓަލްތަކާއި ފްލޫ ކްލިނިކްތަކާއި ރައްޔިތުންގެ މަޖިލިހާއި ސޯޝަލް ސެންޓަރު ފަދަ ތަންތަނުގައި ވެކްސިން ޖެހުމުގެ މަސައްކަތް ކުރަމުން އަންނަ އިރު، ތަންތަނަށް ގޮސް ވެކްސިން ޖަހައިދިނުމަށް ދެ ޓީމެއް ހަރަކާތްތެރިވެއެވެ.\nރާއްޖެ އިން މިހާތަނަށް 117،115 މީހުންނަށް ކޮވިޑް-19 ވެކްސިން ވަނީ ދީފައެވެ. އެއީ މާލެ ސަރަހައްދުން 77،251 މީހެއްގެ ގަޔަށާއި އަތޮޅު ތެރޭގެ ރަށްރަށުން 39،864 މީހެއްގެ ގަޔަށެވެ. ރާއްޖޭގައި ވެކްސިން ދޭން ފަށާފައި ވަނީ މިދިޔަ މަހުގެ އެއް ވަނަ ދުވަހުން ފެށިގެންނެވެ.\nއެންމެ ފުރަތަމަ ވެކްސިން ދީފައި ވަނީ ފްރަންޓްލައިންގެ މީހުންނަށާއި ހިރާސް ބޮޑު ބަލި މީހުންނަށެވެ. އޭގެ ފަހުގައި އެކި އުމުރުތަކުގެ މީހުންނަށް ބަހާލައިގެން ވަނީ ވެކްސިން ދޭން ފަށައިފައެވެ.\nރާއްޖެ އިން މިހާތަނަށް 20،000 އާ ގާތް ކުރާ އަދަދަކަށް މީހުން ކޮވިޑް-19 އަށް ފައްސިވެ 62 މީހަކު ވަނީ ނިޔާވެފައެވެ.


Dhiraagu dhivehi premiere league: UV adhi Nilandhoo bahdhalu kuri...\nދިރާގު ދިވެހި ޕްރިމިއާ ލީގު: ޔޫވީ އަދި ނިލަންދޫ ބައްދަލުކުރި މެޗު އެއްވަރުވެގެން ނިމިއްޖެ\nމި މެޗު ނިމިގެންދިޔައީ 2-2 ގެ ނަތީޖާ އަކުން\nކ. މާލެ | 16 އޮކްޓޯބަރ 2019 | ބުދަ 18:42 | 1,778\nނިލަންދޫ އަދި ޔޫވީ ބައްދަލުކުރި މެޗުގެ ތެރެއިން - އެފްއޭއެމް\nދިރާގު ދިވެހި ޕްރިމިއާ ލީގުގައި ޔުނައިޓެޑް ވިކްޓްރީ އަދި ނިލަންދޫ ސްޕޯޓްސް ކުލަބް ބައްދަލުކުރި މެޗު އެއްވަރުވެގެން ނިމިއްޖެއެވެ.\nއަންގާރަ ދުވަހުގެ ރޭ ކުޅުނު މި މެޗު ނިމިގެންދިޔައީ 2-2 ގެ ނަތީޖާ އަކުންނެވެ.\nހަމަހަމަ ކުޅުމެއް ދެޓީމުގެ ފަރާތުންވެސް ފެނިގެންދިޔަ މި މެޗުގެ ފުރަތަމަ ލަނޑު ޖަހާ ލީޑު ނަގައިފައިވަނީ ނިލަންދޫއިންނެވެ. މި ލަނޑު މެޗުގެ 23 ވަނަ މިނެޓުގައި އެޓީމަށް ކާމިޔާބުކޮށްދިނީ އަކުރަމް އިސްމާއީލްއެވެ. މި ލަނޑާއެކު ޔޫވީއިން އެޓީމުގެ ކުޅުން ރަނގަޅުކޮށް ނިލަންދޫގެ ހާފަށް ބާރުބޮޑުކޮށްފައިވެއެވެ. އެގޮތުން މެޗުގެ ފުރަތަމަ ހާފު ނިމުމުގެ ކުރިން ޔޫވީ އިން ވަނީ ލަނޑު ޖަހާ މެޗުގެ ނަތީޖާ ހަމަހަމަ ކޮށްފައެވެ. މި ލަނޑު މެޗުގެ 32 ވަނަ މިނެޓުގައި އެޓީމަށް ކާމިޔާބުކޮށްދިނީ ކެޕްޓަން އަހްމަދު ނާޝިދު (ނާއްޓޭ) އެވެ.\nމެޗުގެ ފުރަތަމަ ހާފު ނިމިގެންދިޔައީ 1-1 ގެ ނަތީޖާ އަކުން ދެ ޓީމު އެއްވަރުވެގެންނެނެވެ.\nފުރަތަމަ ހާފެކޭ އެއްގޮތަށް މެޗުގެ ދެވަނަ ހާފުގައިވެސް ދެ ޓީމުގެ ފަރާތުން ފެނިގެން ގޮސްފައިވަނީ ހަމަހަމަ ކުޅުމެކެވެ. މި ހާފުގައި ނިލަންދޫ ޓީމަށް މައްސަލަތަކާއި ކުރުމަތިލާން ޖެހުނީ އެޓީމުގެ ބިދޭސީ ޑިފެންޑަރ ކިންގްސްލީ އަށް ދެވަނަ ރީނދޫ ކާޑާއެކު ރަތް ކާޑު ދެއްކުމުންނެވެ.\nއެއްކުޅުންތެރިޔަކު މަދުން ކުޅެމުންދިޔަ ނިލަންދޫ ކޮޅަށް ޔޫވީ އިން ލީޑު ނެގީ މެޗުގެ 70 ވަނަ މިނެޓުގައި ބިދޭސީ ފޯވާޑް ސިމިޗް ޖެހި ލަނޑުންނެވެ.\nމި ލަނޑާއެކު ޔޫވީއިން ހަމަޖެހިލައިގެން ކުޅުމެންދިޔައިރު ނިލަންދޫ އިން އައީ ޔޫވީގެ ގޯލަށް ހަމަލާތަށް އުފެއްދޭތޯ މަސައްކަތް ކުރަމުންނެވެ. އެގޮތުން މެޗުގެ 86 ވަނަ މިނެޓުގައި ޔޫވީއިން ވަނީ ލަނޑު ޖަހާ ނަތީޖާ ހަމަހަމ ކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ލޫކަސްއެވެ.\nމި ނަތީޖާއާއިއެކު ލީގު ތާވަލުގެ ހަތްވަނައިގައި ޔުވީ އިން އޮތީ ލިބުނު 8 ޕޮއިންޓާއެކުގައެވެ. އަދި ލީގު ތާވަލުގެ އަށްވަނައިގައި އޮތް ނިލަންދޫއަށް ލިބިފައިވަނީ ހަތް ޕޮއިންޓެވެ.\nނަރުދޫ މީހެއްގެ ބަނޑަށް ދަރިފުޅު މަރުވި މައްސަލަ: އާދިއްތަ ދުވަހު ވިހަން ދިއުމަށް ހުރިހާ ކަމެއް ހަމަޖައްސައިދިން!\nކޮވިޑް-19: ނިއު ނޯމަލްގެ ދަށުން ހިދުމަތް ދިނުމަށް އެއަރޕޯޓް އޮތީ ތައްޔާރަށް: އެމްއޭސީއެލް


Shahid, German ah furaavadaigenfi\nރަސްމީ ދަތުރުފުޅެއްގައި ޝާހިދު މިފަހަރު ޖަރުމަނަށް\nޖަރުމަނަށް ފުރާވަޑައިގެންނެވުމަށް ޝާހިދު މިއަދު އެއާޕޯޓުގައި -- ފޮޓޯ: ފޮރިން މިނިސްޓްރީ\nހަކަތައާ ގުޅޭ ބައިނަލްއަގުވާމީ ބައްދަލުވުމެއްގައި ބައިވެރިވެވަޑައިގެންނެވުމަށް ފޮރިން މިނިސްޓަރު އަބްދުﷲ ޝާހިދު މިއަދު ޖަރުމަނަށް ފުރާވަޑައިގެންފި އެވެ.\nފޮރިން މިނިސްޓްރީން ބުނީ މި މަހުގެ9އިން 10 އަކަށް އޮންނަ "ބާލިން އެނާޖީ ޓްރާންސިޝަން ޑަޔަލޮގު" ގެ ފަސް ވަނަ ބައްދަލުވުމުގައި ޝާހިދު ބައިވެރިވެވަޑައިގެންނަވާނެ ކަމަށެވެ. އެ ބައްދަލުވުމަކީ ތިމާވެއްޓަށް ގެއްލުން ކުޑަ ހަކަތަ އުފެއްދުމަށް ހިޔާލު ބަދަލު ކުރުމަށް ބޭއްވޭ މުހިންމު މަޝްވަރާތަކެއް ކަމަށް މިނިސްޓްރީން ބުންޏެވެ.\nއެ ބައްދަލުވުމުގެ ތެރެއިން، އިއާދަކުރެނިވި ހަކަތާއި ގުޅޭގޮތުން ބާއްވާ މަޝްވަރާ ޕެނަލްގައި ޝާހިދު ވާހަކަފުޅު ދައްކަވާނެ އެވެ. މި ދަތުރުފުޅުގައި ޝާހިދު ޖަރުމަނުގެ ފޮރިން މިނިސްޓަރު ހެއިކޯ މާސްއާ ބައްދަލު ކުރައްވައި ދެ ގައުމުގެ ގުޅުން އިތުރަށް ބަދަހި ކުރަން މަސައްކަތް ކުރައްވާނެކަމަށެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގެ ޚާރިޖީ ސިޔާސަތުގެ ސަބަބުން، ރާއްޖެއާ ގާތް ގައުމުތަކުގެ ގުޅުން އޮތީ ވަރަށް ބޮޑަށް ހީނަރުވެފަ އެވެ. ރައީސް އިބްރާހިމް މުހައްމަދު ސޯލިހް މަގާމުގެ ހުވާ ކުރެއްވުމާއެކު އެ ގުޅުން އިއާދަ ކުރަން މިނިސްޓަރު ޝާހިދު ވަނީ ގިނަ ގައުމުތަކަށް ދަތުރު ކުރައްވައިފަ އެވެ.\nއެ ދަތުރުތަކުގައި ކުރެއްވި މަޝްވަރާތަކުން ރާއްޖެ އަށް ހިލޭ އެހީގެ ގޮތުގައި ގިނަ އެހީތަކެއް ވަނީ ހޯއްދަވައިފަ އެވެ.\nވޭތުވެދިޔަ ހަތަރު މަސް ދުވަހު ރާއްޖެ އިން ބޭރަށް ކުރެއްވި ދަތުރުތަކުން ހިލޭ އެހީގެ ގޮތުގައި 1.9 ބިލިއަން ރުފިޔާ ލިބިފައިވާ ކަމަށް ފޮރިން މިނިސްޓްރީން ވަނީ ބުނެފަ އެވެ.\nފޮރިން މިނިސްޓްރީ އަބްދުﷲ ޝާހިދު ޖަރުމަން


Minister Maleeh ge "homegarden" varah thiyaagi | Mihaaru\n16 ނޮވެމްބަރ 2019 - 10:32 48 comments\nމަސައްކަތުގައި ބުރަކޮށް އުޅުއްވިޔަސް ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހު ޖަމާލް ވަގުތު ހުސްކުރައްވާ ހާއްސަ ކަމަކީ ގަސް ހެއްދުމެވެ. މި ދުވަސްކޮޅު އޭނާގެ ސޯޝަލް މީޑިއާގެ އެކައުންޓުތަކުން އެ ފެންނަނީ އެ މަސައްކަތެވެ. ކޮޕީ ފަތާއި ޗެރީ ޓޮމާޓޯ އާއި ވައްތަރުގެ މިރުހެވެ.\nއެއީ ގޭގެ ޓެރަސް މަތީގައި ހައްދާފައިވާ ގަސްގަހެވެ. ޕޮޓުގައި އެގޮތަށް ގަސް ހައްދަވާތާ މިހާރު ފަސް ވަރަކަށް އަހަރުވީ އެވެ.\nMangoes #homegarden 1st successful batch after 5yrs. pic.twitter.com/oxRC9hSDgM\n— Mohamed Maleeh Jamal (@maleehjamal) November 14, 2019\nމަލީޙުގެ "ހޯމް ގާޑަން" ގައި އަނބ އަޅާފައި\nއޭނާ ވިދާޅުވި ގޮތުގައި ގަސް ހެއްދުމަކީ އަބަދު ވެސް ޝައުގުވެރިވެ ވަޑައިގަންނަވާ ކަމެކެވެ. ގަސް ހެއްދުން އަމިއްލަ އަށް އެންމެ ފުރަތަމަ ތަޖުރިބާ ކުރެއްވީ 2005 ވަނަ އަހަރު މާސްޓާސް ހެއްދެވުމަށް އެމެރިކާގެ ނިއު ޔޯކަށް ވަޑައިގެންފަ އެވެ. އެ ގައުމުގައި ހޭދަކުރެއްވި ދެ އަހަރުގެ ތެރޭގައި ކަރާ ހެއްދުމަށް މަސައްކަތް ކުރެއްވި އެވެ. ނަމަވެސް މާ އަޅާ ހިސާބަށް ދިޔައިރު ފިނި މޫސުން އައުމުން އެކަން ކާމިޔާބެއް ނުވި އެވެ.\nއެކަމަކު މިފަހަރު ހެއްދި ވެލުގައި ރަނގަޅު ހެޔޮވަރުގެ ކަރައެއް އަޅައިފި އެވެ. މަލީހް ވިދާޅުވީ މިދިޔަ މަހު ކެނޑި އެ ކަރާގެ ބަރުދަނުގައި 2.7 ކިލޯ ހުރި ކަމަށެވެ. އޭނާ ވިދާޅުވި ގޮތުން ނަމަ އެއީ މީގެ ކުރިން ފަރިއްކުޅުވާފައި ނުވާހާ ފޮނި އަދި މީރު ކަރައެކެވެ.\nމަލީޙުގެ "ހޯމް ގާޑަން" ގައި ހައްދާފައި ހުރި ކޮޕީ ފަތް ގަސްތަކެއް: އެތަނުގައި އެންމެ ގިނައިން ހައްދާފައި ހުރި އެއްޗަކީ މިއީ\n"ވަރަށް ފޮނި، ވަރަށް މީރު ކަރައެއް އެއީ. މިހާރު ދެ ވަނަ ކަރާ އެބަ ބޮޑުވޭ. އޭގެ ބަރުދަނުގައި ކިލޯއެއް އެބަހުރި،" ދަނޑުވެރި ފުވައްމުލަކަށް އުފަން މަލީހު ވިދާޅުވި އެވެ.\nއޭނާ ވިދާޅުވި ގޮތުގައި ގަސް ހައްދަން ފެއްޓެވި ފަހުން ގެއަށް ބޭނުންވާ މިރުހާއި ކޮޕީފަތް ބާޒާރުން ބައްލަވައެއް ނުގަންނަވަ އެވެ. އާއިލާގެ އެހެން ބޭފުޅުން ވެސް އާއްމުކޮށް މިހާރު ބޭނުން ކުރައްވަނީ "ހޯމްގާޑަން" ގައި ހައްދާ އެއްޗިއްސެވެ.\nWhen you can rely on the source of your food. Harvest #homegarden\nA post shared by Mohamed Maleeh Jamal (@maleehjamal) on Nov 11, 2019 at 10:28am PST\nއެ ތަނުގައި 17 އަށް ވުރެ ގިނަ ބާވަތުގެ ގަސް ހުރިއިރު އެންމެ ގިނައީ ކޮޕީ ފަތް ގަހެވެ. އޭގެ 160 ގަސް ހުރިއިރު ދެން އެންމެ ގިނައީ ތޮޅި މިރުހާއި ގިތެޔޮ މިރުހާއި ކަނޑޫދޫ މިރުހެވެ. އެ ވައްތަރުތަކުގެ 60 ގަސް އެބަ ހުއްޓެވެ. އަދި ޗެރީ ޓޮމާޓޯގެ ވެސް 20 ގަސް އެބަހުއްޓެވެ.\nމަލީޙުގެ "ހޯމް ގާޑަން" ގައި ހައްދާފައިވާ މެލަން\nއެ ގަސްތަކުގެ ތެރެއިން އެންމެ ބޮޑީ އަނބު ގަހެވެ. އެ ގަސް ހަތަރު ފޫޓަށް ބޮޑުވެއްޖެ އެވެ. ދެން ހުރި ބިލިމަގު ގަސް ވެސް ހުރީ އެ ވަރަށް ފޯދިފަ އެވެ.\nއަނބު ހައްދަން، ފާއިތުވި ފަސް އަހަރު ކުރެއްވި މަސައްކަތް އެންމެ ފަހުން ކާމިޔާބުވެ މިހާރު ހުރީ ގަހުގައި އަނބު އަޅައިފަ އެވެ.\nމަލީހް، "ހޯމް ގާޑަން" ގައި މަސައްކަތް ކުރައްވާއިރު، ކުޑަ ދަރިފުޅު ބަލަހައްޓައިގެން.\nމިހާތަށް އިންދެވި ގަސްތަކުގެ ތެރެއިން ނުލިބުނީ ބަރަބޯ އަދި ޕެޝަން ފުރުޓެވެ. ހަރުވުމުގެ ކުރިން ބަރަބޯ ހަލާކުވީ އެވެ. ޕެޝަން ފްރުޓް ނުލިބެނީ މާ ހަރުނުވާތީ އެވެ. އެކަމަކު ވަރަށް ގިނައިން މާ އަޅަ އެވެ.\nދަނޑިއަލުއްވާއި ބިލަމަގާއި މުރަނގަ ގަސް ވެސް ރަނގަޅަށް ފޯދި އެއިން މޭވޭ ލިބޭ ކަމަށް ވިދާޅުވި އެވެ. އޭގެ އިތުރުން ކަންކުުން ފަތާއި އުއްދަނޑި އާއި ތައިލެންޑު ޖަނބުރޯލާއި ޗެރީ ގަހާއި އޮރެގާނޯ އަދި ލެމަން ގްރާސް ވެސް ހައްދާފައި އެބަހުއްޓެވެ.\nމަލީހުގެ ހޯމް ގާޑަންގައި ހައްދާފައިވާ މިރުސް ގަހެއްގައި އަޅާފައިވާ މިރުސްތަކެއް.\nމި ހުރިހާ ބާވަތެއްގެ ގަސް އިންދާނެ އޮށް ހޯދަނީ ރާއްޖޭގެ އިތުރުން ތައިލެންޑާއި ޖަޕާނާއި އެމެރިކާއިންނެވެ.\nއެ ގަސްތައް ބޮޑުކުރުމަށް އެއްވެސް ގޮތަކަށް ކެމިކަލް ނުވަތަ ބޭހެއް ބޭނުމެއް ނުކުރައްވަ އެވެ. ޓޮމާޓޮ ގަހަށް ހުދުކޫޑި ބަލި ޖެހުމުން ވެސް ބޭސް ނުޖަހައި ބެއްލެވީ ކޮންމެ ދުވަހަކު ވެސް ގަހުން ކޫޑި ފިލުވާލެވޭތޯ އެވެ. އަނބުގަހުގެ ފަތްތައް އެނދުމުގެ މައްސަލަ ދިމާވެ އަދި ކަރާ ވެލަށް ވެސް ކޫޑިބަލިޖެހ އެވެ. އެކަމަކު ކެމިކަލް ބޭނުން ނުކުރައްވާ ވޭތޯ ބައްލަވަ އެވެ.\nAlanaasi gahakeeves hahdhan faseyha gaheh. Ehenas meyvaa libenee varah zamaanun. Ekamaku alanaasi alhaafa hunnairu eyee balaa foohinuvaahaa reethi meyvaa eh. #homegarden pic.twitter.com/38PtYaJbsI\nއެގޮތަށް ޕޮޓާއި ހަންބުރީގައި ތަފާތު ގަސްތައް އިންދާއިރު، މަލީހު އަންނަނީ އަކުއަޕޮނިކް ނުވަތަ މަހަށް ކާންދީ އޭގެ ޒަރިއްޔާއިން ގަހަށް ކާނާ ފޯރުކޮށްދިނުމުގެ ގޮތް ވެސް ތަޖުރިބާކުރައްވަމުންނެވެ. އެއް ބާސްކެޓުގައި މަސް ހުންނައިރު ދެ ވަނަ ބާސްކެޓުގައި ހުންނާނީ ފްލޯޓުވާގޮތަށް ގަސްތައް ބަހައްޓައިފަ އެވެ.\nމަލީހުގެ ހޯމް ގާޑަންގައި އެޅި ފުރަަތަމަ ކަރާ\n"ކުރިއަށް ދިއުމުގައި އަދި ވެސް ދަސްކުރަންޖެހޭ ބައިވަރު ކަންކަން އެބަހުރި. އެކަން ރައްޓެހިން ކިބައިންނާއި ދާއިރާގެ ތަޖުރިބާކާރުންގެ ލަފައަށް ވެސް އަހަން. އަދި އަމިއްލަ އަށް ވެސް ދިރާސާކުރަން،" މަލީހު ވިދާޅުވި އެވެ\nމިނިސްޓަރު ވިދާޅުވި ގޮތުގައި ތަފާތު ގަސްތައް އިންދައި ގްރީން ހައުސެއް ތައްޔާރުކުރުމަކީ އަމާޒެކެވެ. އަދި އިތުބާރުކުރެވޭ ތާޒާ ފަތްޕިލާވެލި، އާއިލާ އާއި ރައްޓެހިންނަށް ފޯރުކޮށްދިނުމަކީ ވެސް އެއް ބޭނުންކަމަށް ވިދާޅުވި އެވެެ.\nއިތުރު ލިޔުންތައް މިނިސްޓަރު މުހައްމަދު މަލީހް ޖަމާލް ކޮމިއުނިކޭޝަން މިނިސްޓްރީ


Barudhan luikuran muhinmu5| Mihaaru\n22 ޖެނުއަރީ 2020 - 06:55 1 comment\nބަރުދަން ލުއިކުރަން ބޭނުން ނަމަ ކެއުމުގެ ވައްޓަފާޅި އާއި ކަސްރަތަށް ދޭ ސަމާލުކަން ބޮޑުކުރަންޖެހެ އެވެ. ހާއްސަކޮށް ރަނގަޅު ޑައިޓެއްގެ މަތީގައި ސާބިތުވެ ހުރެގެން ނޫނީ، ބަރުދަން އެއްވަރެއްގައި ހިފެހެއްޓުމަކީ ވެސް ކުރެވޭނެ ކަމެއް ނޫނެވެ.\nއެހެންވެ ކެއުމުގެ ވައްޓަފާޅި އަށް ގެންނަ ބަދަލުގެ ތެރޭގައި އެންމެ ބޮޑަށް ވިސްނަން ޖެހޭނެ އެއް ކަމަކީ ނެގަޓިވް-ކެލަރީ އަށް ސަމާލުވުމެވެ. ބަރުދަން ލުއިކުރަން ބޭނުންވާ ނަމަ ތަރުކާރީ އާއި މޭވާގެ ބާވަތްތަކަކީ މުހިއްމު ރޯލެއް ކުޅޭނެ އެއްޗެކެވެ. އެގޮތުން މިކަމަށް މަގުފަހިކޮށްދޭނެ ފަސް ބާވަތެއް ޑައިޓްގައި ހިމަނަން ސަމާލުކަން ދިނުމަކީ ނަތީޖާ ނެރެން ފަސޭހަވާނެ ކަމެކެވެ.\nއެގޮތުން ސެލެރީ އަކީ ބަރުދަން ލުއިކުރަން އުޅޭ ނަމަ ކޮންމެހެން ވެސް ކާން ޖެހޭ އެއްޗެކެވެ. ސެލެރީގެ ކޮންމެ 100 ގްރާމެއްގައި ހިމެނޭނީ އެންމެ 16 ކެލަރީޒެވެ. އަދި މިއީ ފައިބަރާއި ވިޓަމިން އޭ އާއި ސީން ވެސް މުއްސަނދިވެފައިވާ އެއްޗެކެވެ.\nދިވެހިންގެ ތެރެއިން ގިނަ މީހުން އާންމުކޮށް ކަރާ ކަނީ ރޯދަ މަހު ކަމަށް ވިޔަސް މިއީ ދުޅަހެޔޮ ސިއްހަތަކަށް އާންމުކޮށް ބޭނުންކުރުން މުހިއްމު ބާވަތަކެވެ. ކަރާގެ ބޭނުން މޫސުމީ ކަމަކަށް ނަހަދަން ޖެހެނީ މި މޭވާ އަކީ ޑައިޓަކަށް ތަބާވާ ނަމަ ބޭނުންކުރުން ވަރަށް މުހިއްމު އެއްޗަކަށްވުމެކެވެ. ކަރަ އަކީ ލިކޮޕީން ފަދަ އެތައް މާއްދާއަކުން މުއްސަނދިވެފައިވާ އެއްޗެކެވެ. ކަރާގެ ކޮންމެ 100 ގްރާމަކުން ލިއްބައިދޭނީ 30 ގްރާމް ކެލަރީޒެވެ.\nދެން އޮތީ ކެރެޓްގެ ވާހަކަ އެވެ. މިއީ ވެސް އާންމުކޮށް ގިނަ ބަޔަކު ބޭނުންކުރާ އެއްޗެކެވެ. ވިޓަމިން އޭ، ސީ، ކޭ އަދި މެގްނީއަމާއި ޕޮޓޭސިއަމުން މުއްސަނދިވެފައިވާ މި ތަރުކާރީގެ ކޮންމެ 100 ގްރާމެއްގައި ހިމެނޭނީ 41 ކެލަރީޒެވެ.\nބަރުދަން ލުއިކުރަން ޓޮމާޓޯ އަކީ ބޭނުންތެރި އެއްޗެކެވެ. ތަފާތު ގޮތްގޮތަށް ބޭނުންކޮށްލެވިދާނެ މި މޭވާ އަކީ ޑައިޓްރީ ފައިބަ އާއި ޕޮޓޭސިއަމާއި ވިޓަމިން ސީ އާއި އެތަކެއް އެންޓ-އޮކްސިޑަންޓްތަކެއް އެކުލެވޭ ފައިދާތައް ގިނަ އެއްޗެކެވެ. ޓޮމާޓޯގެ ކޮންމެ 100 ގްރާމަކުން ލިބޭނީ 19 ކެލަރީޒެވެ.\nތަރުކާރީގެ ބާވަތްތަކުގެ ތެރެއިން ބްރޮކޮލީ އަކީ ވެސް ސުފުރާ މައްޗަށް ގެނައުން ވަރަށް މުހިއްމު ބާވަތެކެވެ. މީގެ ކޮންމެ 100 ގްރާމަކުން 34 ކެލަރީޒް ލިއްބައިދޭ އިރު، ހަށިގަނޑަށް ފައިދާ ހުރި އެތަކެއް ނިއުޓްރިއަންޓެއް ފޯރުކޮށްދެ އެވެ. އެހެންވެ ބްރޮކޮލީ ސިފަކުރަނީ ވެސް ތަރުކާރީގެ ތެރެއިން ސުޕަފުޑެއްގެ ގޮތުގަ އެވެ. ބްރޮކޮލީ އަކީ ކެންސަރުން ދުރުކޮށްދޭ މާއްދާތަކުން ވެސް މުއްސަނދި އެއްޗެކެވެ.\nމި ބާވަތްކުގެ އިތުރަށް ބަރުދަން ލުއިކުރަން ޑައިޓްގެ ތެރޭގައި ހިމަނައި ލެވިދާނެ ތަކެތީ ތެރޭގައި އާފަލާއި ކިއުކަމްބާ އާއި ގްރޭޕްފުރްޓާއި ބެރީޒް އާއި ޒުކިނީ ހިމެނެ އެވެ.\nއިތުރު ލިޔުންތައް ސިއްހަތު ކަރާ ބަރުދަން ލުއިކުރުން ކެރެޓް މޭވާ ތަރުކާރީ ޓޮމާޓޯ\nވިޓަމިން ބީ12 ކިހާ މުހިއްމު މާއްދާއެއް؟\nފިރިހެނުން ޓޮމާޓޯ ކާންޖެހޭ ހާއްސަ ސަބަބެއް\nފަޅޮލުގެ ފައިދާތައް ވަރަށް ގިނަ


Vaccine nujahaa meehunnah Omicron ge nurakkaa kuda eh noon: WHO - vNews.mv\nވެކްސިން ނުޖަހާ މީހުންނަށް އޮމިކްރޮންގެ ނުރައްކާ ކުޑައެއްނޫން: ޑަބްލިޔުއެޗްއޯ\nސައިފް އަޒްހަރު 13 January 2022, 13:16\nޑެލްޓާ ވޭރިއެންޓަށްވުރެ އޮމިކްރޮންގެ ނުރައްކާ ކުޑަ ނަމަވެސް، ކޮވިޑް ވެކްސިން ނުޖަހައި ތިބި މީހުންނަށް އޮމިކްރޮންގެ ނުރައްކާ ކުޑަ ނޫންކަމަށް ދުނިޔޭގެ ސިއްހަތު ޖަމްއިއްޔާއިން ބުނެފިއެވެ.\nނިއުސް ބްރީފިންއެއްގައި ވާހަކަ ދައްކަވަމުން ޑަބްލިޔުއެޗްއޯގެ ޑިރެކްޓަރ ޖެނެރަލް ޑރ. ޓެޑްރޯސް އަދަނޮމް ވިދާޅުވީ، ދުނިޔޭގެ 90 އަށްވުރެ ގިނަ ގައުމުން އަދި އުޅެނީ އާބާދީގެ 40 އިންސައްތައަށް ވެކްސިން ޖެހުމުގެ އަމާޒަށް ވާސިލްވުމުގެ މަގުމަތީގައި ކަމަށެވެ.\nއެފްރިކާ ބައްރުގެ އާބާދީގެ 85 އިންސައްތަ އަދިއުޅެނީ ވެކްސިންގެ އެންމެ ޑޯޒެއްވެސް ނުޖެހިގެން ކަމަށެވެ.\nއެހެންކަމުން، ދުނިޔޭގެ ގިނަ ބަޔަކަށް ވެކްސިން ނުޖެހިތިބި ވަގުތެއްގައި އޮމިކްރޮން ވޭރިއެންޓް މިނިވަންކަމާއެކު އުޅުމުގެ ފުރުސަތު ދެވިގެން ނުވާނެ ކަމަށް ޑރ. ޓެޑްރޯސް ވިދާޅުވިއެވެ.\nކޮވިޑްބަލީގެ ހާލަތާގުޅޭ ހަފްތާ ރިޕޯޓްގައި ޑަބްލިޔުއެޗްއޯއިން އަންގާރަ ދުވަހު ބުނެފައިވަނީ، ވޭތުވެދިޔަ ހަފްތާތެރޭގައި ކޮވިޑްޖެހުނު މީހުންގެ އަދަދު 55 އިންސައްތަ މައްޗަށް ގޮސްފައިވާ ކަމަށެވެ. މިއީ، ޖެނުއަރީމަހުގެ9އިން ފެށިގެން އެ ހަފްތާ ތެރޭގައި 15 މިލިއަން މީހުންނަށް ބަލިޖެހުމެވެ.\nގިނަމީހުންނަށް ބަލިޖެހިފައިވަނީ އޮމިކްރޮން ވޭރިއެންޓުގެ ސަބަބުން ކަމަށާއި، ގާތްގަނޑަކަށް ހުރިހާ ގައުމެއްގައިވެސް ޑެލްޓާ ފަހަނައަޅައި އެންމެ ގިނަ މީހުންނަށް ބަލިޖައްސާ ވޭރިއެންޓަކަށް އޮމިކްރޮން ވަމުންދާކަމަށް ޑަބްލިޔުއެޗްއޯގެ ޑިރެކްޓަރ ޖެނެރަލް ޑރ. ޓެޑްރޯސް ވިދާޅުވިއެވެ.\nކޮވިޑްބަލިޖެހިގެން ދުނިޔޭގެ އެކި ކަންކޮޅުތަކުން ހޮސްޕިޓަލްތަކުގައި އެޑްމިޓްކޮށްފައިވާ ގިނަ މީހުންނަކީ ވެކްސިން ނުޖަހާމީހުންކަން ފާހަގަކުރައްވައި ޑރ. ޓެޑްރޯސް ވަނީ، ބަލިފެތުރުން ނުހުއްޓުވި މިގޮތަށް ކުރިއަށްދާނަމަ އައު ވޭރިއެންޓުތައް ވުޖޫދުވުމުގެ ރިސްކު ބޮޑު ކަމަށާއި، ދެން ފެންނަ ވޭރިއެންޓް އޮމިކްރޮންއަށް ވުރެންވެސް ހަލުވިކޮށް ބަލިފަތުރައި، އޭގެ ނުރައްކާވެސް ބޮޑުވެދާނެ ކަމަށް އިންޒާރު ކުރައްވާފައެވެ.


Addu ge viyafaariverin ge demand othiyyaa Cargo flight alhan Srilankan in thayyaaru - AO News\nސްރީލަންކަންގެ ކާގޯ ފްލައިޓު ވީއައިއޭގައި -- ފޮޓޯ: ވީއައިއޭ\nސްރީލަންކާގެ ގައުމީ އެއާލައިން، ސްރީލަންކަންގެ ޝެޑިއުލް ކާގޯ ފްލައިޓްތަކުގެ ދަތުރުތައް ރާއްޖެ ފަށާފައިވާއިރު އައްޑޫސިޓީގެ ވިޔަފާރިވެރިންގެ ޑިމާންޑް އެވަރަށް ލިބިއްޖެނަމަ އައްޑޫއަށް ކާގޯ ފްލައިޓް ބާއްވަން ތައްޔާރު ކަމަށް އައްޑޫސިޓީ ގަން ސަރަހައްދަށް ކަނޑައަޅާފައިވާ އޭރިއާ މެނޭޖާރ ނައޯމީ ޓެންނަކޫން ވިދާޅުވެއްޖެއެވެ.\n“އޭއޯ ނިއުސް” އަށް މައުލޫމާތު ދެއްވަވަމުން ނައޯމީ ވިދާޅުވީ މިހާތަނަށް އަދި އެފަދަ ޑިމާންޑެއް އައްޑޫގެ ވިޔަފާރިވެރިންގެ ފަރާތުން އައިސްފައި ނުވާ ކަމަށެވެ.\nއައްޑޫގެ ގިނަ ވިޔަފާރިވެރިން ބުނެފައިވަނީ ސްރީލަންކަން އެއާލައިންގެ ކާގޯ ދަތުރުތައް އައްޑޫއަށް ފެށޭނެ ދުވަހަކަށް އިންތިޒާރު ކުރަމުން އަންނަ ކަމަށެވެ.\n” ލަންކާއިން ސީދާ ދަތުރުތައް އައްޑޫއަށް އަޅާއިރު މޭވާ އާއި ތަރުކާރީފަދަ ތަކެތި ހެޔޮ އަގުގައި ފަސޭހަ ކަމާއެކު ލިބޭ. މިހާރު މާލެއިން ތަކެތި ގަންނަން ޖެހުމުން ވަރަށް ބޮޑު ތަކުލީފެއް އުފުލަން މި ޖެހެނީ. ވިއްސާރަ މޫސުމުގައި ބޯޓު ދަތުރު ކުރުން ލަސްވުމާއި މާލެއިން ކަނޑުމަގުން ގެންނަ އެފަދަ ސާމާނު ހަލާކުވުން އެއީ ލިބޭ ވަރަށް ބޮޑު ގެއްލުމެއް. ބޭނުމީ ހުރިހާ ވިޔަފާރިވެރިން އެކައްޗެއް ކިޔައިގެން ވިޔަސް މި ފްލައިޓްތައް ފެށުން” އައްޑޫގެ ވިޔަފާރިވެރިއަކު ކިޔައިދިނެވެ.\nކޮވިޑް-19 އާއި ގުޅިގެން ފަސިންޖަރުންނާއި އެކު ކުރާ ދަތުރުތަކަށް ހުއްޓުމެއް އައުމާއި ގުޅިގެން ސްރީލަންކަންއިން ވަނީ ދުނިޔޭގެ އެކި ހިސާބުތަކަށް ކާގޯ ދަތުރުތައް ފަށާފައެވެ. ސްރީލަންކަން އެއަރލައިންސްއިން ކާގޯ ދަތުރުތަކަށް ޙާއްސަ މަތިންދާ ބޯޓެއް ބޭނުންކުރަން ފަށާފައިވަނީ ޖޫން މަހުގެ 25ވަނަ ދުވަހުއެވެ. އަދި އެއެއާލައިނުން ކާގޯ އަށް ހާއްސަ ކުރި ފްލައިޓު ރާއްޖެއަށް ފުރަތަމަ ދަތުރު ބާއްވާފައިވަނީ ޖުލައި މަހުގެ 30 ވަނަ ދުވަހުގައެވެ.\nސްރީލަންކަން އެއާލައިންސް އިން ވަނީ ރާއްޖެއަށް ކުރާ ދަތުރުތައް އޮގަސްޓް މަހުން ފެށިގެން އިތުރުކޮށް، ރާއްޖެ އާއި ޔޫރަޕުގެ އިތުރު މަންޒިލުތައް ގުޅާލާނެކަން އިއުލާނުކޮށްފައެވެ.\nކާގޯފްލައިޓްއައްޑޫގެ ވިޔަފާރިސްރީލަންކަން އެއާލައިންސް\nކޮންޓްރޯލް ޕީ ގެ3ވަނަ އައުޓްލެޓް ހުޅުވައިފި\nސްރީލަންކަން އެއަރލައިންސްގެ ކާގޯ މަތިންދާބޯޓުގެ ދަތުރުތައް ރާއްޖެއަށް ފަށައިފި\nސްރީލަންކަންގެ ދަތުރުތައް އަލުން އައްޑު އަށް ފެށޭނެ ކަމުގެ ޔަގީން ކަމެއް ނެތް


އަންވެއިލިން ވިޝަންސް އަށް މުސްތަފާ ކުރެހީ ފާހާނަ ތައްޓެއް! – Faanooz\nއަންވެއިލިން ވިޝަންސް އަށް މުސްތަފާ ކުރެހީ ފާހާނަ ތައްޓެއް!\nAugust 7, 2019 | އަޙުމަދު އަނަސް\nނޭޝަނަލް އާރޓް ގެލެރީގެ ތެރެއަށް ވަތް އިރު ކުރިމަތިން ފެނުނީ ފާހާނަ ތައްޓެއްގެ ކުރެހުމެކެވެ. ރީނދޫ ކުލައިގެ ކުރެހުމެކެވެ. ކުރެހުމުން ފެންނަނީ ފާހާނާ ތައްޓެކެވެ. ފާހާނާ ފަށީގެ ތެރެއަށް ފޮތްތަކެއް އެޅެމުން ދެއެވެ. އެއިރު ފާހާނާ ތަށްތަށް ގުޅާފާއިވާ ހޮޅިން 1000/- ރުފިޔާގެ ނޫޫތައް ނިކުންނަމުން ދެއެވެ.\nމި ދައްކަނީ އަންވެއިލިން ވިޝަންސް 2019 ގައި، ކުރެހުންތެރިޔާ މުސްތަފާ މުހައްމަދު ބައިވެރިކޮށްފައިވާ ކުރެހުމުގެ ވާހަކައެވެ. ކުލަޖައްސާއި ކުރެހުމަށް ވަރަށް ފަރިތައެވެ. މަންސަ ކުރެހުން (ޑިޖިޓަލް ޑްރޯވިންގ) އަށް ވެސް އޭނާ މޮޅެވެ. މީގެ އިތުރުން، އޮއިލް ޕެއިންޓިންގ، އެނިމޭޓިންގ، އަދި ގްރެފިކް ޑިޒައިނިންގެ މަސައްކަތްތަކީ އޭނާގެ ޖާދޫގެ ދެއަތުން ހުނަރާއެކު ކުރާ ކަންކަމެވެ. އެހެނަސް އޭނާ މި އެގްޒިބިޝަންގައި ފާހާނަ ތައްޓެއްގެ ކުރެހުން މި ބައިވެރި ކުރީ ކީއްވެގެންބާއޭ އޭނާގެ ގާތުގައި ސުވާލުކޮށްލީމެވެ.\nމުސްތަފާގެ ކުރެހުމާއި ދޭތެރޭ ފުންކޮށް ވިސްނާލައިފިނަމަ ލައްކަ ގިނަ ކަންކަން ދޭހަވާނެއެވެ. ވިސްނައިފި މީހަކަށް ގިންގުނަ އިބުރަތްތަކެއް ލިބިގެން ދާނެއެވެ.\n“ފޮތަކީ ހުރިހާ އެންމެންވެސް އޭގަ އޮންނަ އެއްޗެހި ގަބޫލުކުރާ، އެންމެންވެސް ޢިލްމު ހޯދާ މަސްދަރު. ކޮންމެ މީހަކުވެސް އުޅެންވީ ގޮތް އެންމެ ފަސޭހައިން މި އެނގެނީ ފޮތުން. ޤަވާއިދުތައްވެސް މި އޮންނަނީ ފޮތުގަ. ފޮތުގަ އޮންނަ ގޮތް ހަދަން ޖެހޭ އަސްލު އެންމެންވެސް”. މުސްތަފާ ކިޔާދިނެވެ.\nމުސްތަފާ އިތުރަށް ބުނީ…….. “މި ފޮޓޯއިން މި ފެންނަނީ ފޮތްތަކުގެ ބޭނުން ނުކުރާ ތަން. ނުވަތަ އެހެން ގޮތަކަށް ބުނާނަމަ ފޮތްތައް ބޭކާރުކޮށްލާ މަންޒަރު. އޭގެ ބޭނުން ނުހިފާ، އޭގާ އޮންނަ ގޮތްގޮތަށް އަމަލު ނުކުރާ މަންޒަރު. އަދި މިޒަމާނުގައި މިހެން އަމަލު ކުރުމުން އެތައް ހާސް ލާރިއެއް އެބަ ލިބޭ. އެނގޭނޫންތޯ! ޤަވާއިދާ ޚިލާފަށް ކަންކަން ކުރާ މީހުން މިހާރުވެސް މާ މުއްސަންޖެއް ނޫންތޯ. މާ ގިނަ ލާރި އެމީހުން އެބަ ހޯދައެއް ނޫންތޯ؟” ސަމާސާ ރާގަކަށް މުސްތަފާ ކިޔާދިނެވެ.\nމުސްތަފާގެ “ފާހާނަ ތަށި” ކުރެހުމުގައި ރީނދޫ ކުލަ ބޭނުން ކޮށްފައިވަނީ ކީއްވެގެންތޯ ސުވާލުކޮށްލުމުން އޭނާ ބުނެފައިވަނީ، އެ ކުލަ ބޭނުން ކުރީ ކުލައިން ދޭހަވާ މާނަ ރީތިވުމުން ކަމަށެވެ. އެގޮތުން އެ ކުލައިން ރަމްޒުކޮށްދެނީ ތެދުވެރިކަމާއި، އަމާނާތްތެރިކަމާއި އަދި އެ ކުލައިން “ޕޮޒިޓިވް ފީލް” އެއް ގެނުވާ ކަމަށްވެސް އޭނާ ވަނީ ބުނެފައެވެ.\nއަންވެއިލިން ވިޝަންސް 2019 ބަލާލުމަށް އެތައް ބަޔަކު ވަނީ އެތަނަށް ޒިޔާރަތް ކޮށްފައެވެ. އެގޮތުން ރާއްޖޭގެ ކުރީގެ ރައީސުލްޖުމްޙުރިއްޔާ އަލްއުސްތާޒް މަޢުމޫން އަބްދުލް ޤައްޔޫމުގެ އިތުރުން ރާއްޖޭގެ މިހާރުގެ ރައީސް، ރައީސް އިބްރާހިމް މުޙައްމަދު ޞާލިހް ވެސް ވަނީ އަންވެއިލިން ވިޝަންސް 2019 އަށް ވަޑައިގެން ފަންނުވެރިންގެ ކުރެހުންތައް ބައްލަވާލާފައެވެ.\nމިއީ އަންވެއިލިން ވިޝަންސް އިވެންޓް ބާއްވާ ދެވަނަ އަހަރެވެ. ރާއްޖޭގެ 50 އާޓިސްޓުންގެ ފަންނުވެރިކަން ދައްކުވައިދޭ މި އެގްޒިބިޝަން މި މަހުގެ7އާ ހަމައަށް ނެޝަނަލް އާޓް ގެލެރީގައި އޮންނާނެ އެވެ. މި އަހަރު ބައިވެރިވާ އާޓިސްޓުން ހަ ކެޓަގަރީއަކަށް ވަނީ ބަހާލައިފަ އެވެ. އޭގެ ތެރޭގައި ފެންކުލަ، ޑިޖިޓަލް އާޓް، ސްކަލްޕްޗާ، އިންސްޓޮލޭޝަން، ކެލިގްރަފީ އަދި ފަންސޫރު ކުރެހުންތައް ހިމެނެ އެވެ.


male ge miskitheh ge imaam covid 19 positive vejje\nމާލޭގެ މިސްކިތެއްގެ އިމާމެއް ކޮވިޑް-19 އަށް ...\nކޮވިޑަށް މިއަދު ޕޮޒިޓިވްވި މީހުންގެ ތެރޭގައި މާލޭ މިސްކިތެއްގެ އިމާމުކަން ކުރާ މީހަކު ހިމެނޭކަން ހާމަ ވެއްޖެއެވެ.\nއެނގިފައިވާ ގޮތުގައި އޭނާ ޕޮޒިޓިވްވިކަން ހެލްތް ޕްރޮޓެކްސަން އެޖެންސީ (އެޗްޕީއޭ) އިން އެންގި އިރު އޭނާ ހުރީ މިއަދު އަސަރު ނަމާދު ބަންގި ގޮވުމަށް މިސްކިތަށް ގޮހެވެ.\nއެހެން ކަމުން އަސުރު ނަމާދު ބަންގި ގޮވުމަށްފަހު އެޗްޕީއޭ އިން އޭނާ ބަލާ އަންނަންދެން ހުރީ މިސްކިތުގަ އެވެ. މިރޭ 8 ޖަހާކަންހާއިރު ބަލާ އަންނާނެ ކަމަށް އެޗްޕީއޭ އިން ބުނި ނަމަވެސް އަދިވެސް އައިސްފައިނުވާ ކަން ވަނީ އެނގިފަ އެވެ.\nމައުލޫމާތު ލިބިފައިވށގޮތުގައި އިމާމު ޕޮޒިޓިވްވީ މަގުމަތިން ނެގި ރެންޑަމް ސާމްޕަލަކުންނެވެ.\nމީގެކުރިން ވެސް ރެންޑަމްކޮށް ނެގި ސާމްޕަލްތަކެއް ޕޮޒިޓިވް ވެފައިވާއިރު، މިއަދު އެކަނިވެސް ރާއްޖެއިން ވަނީ ކޮވިޑް 19 ގެ 24 ކޭސް ވަނީ ފެނިފައެވެ.\nމައުލޫމާތު ލިބިފައިވާގޮތުގައި އިސްލާމިކް މިނިސްޓްރީއާއި މާލޭ ސިޓީ ކައުންސިލާ ގުޅިގެން އެ މިސްކިތް ޑިސް އިންފެކްޓް ކުރުމުގެ މަސައްކަތް މިހާރު ދަނީ ކުރަމުން ނެވެ.\nރާއްޖޭގައި ކޮވިޑް ފެތުރެމުން ދާތީ ރައްކާތެރި ކަމުގެ ފިޔަވަޅެއްގެ ގޮތުން އާންމުން ތަންތަނަށް އެއްވެ ނޫޅުމަށާ އަދި މިސްކިތްތަކުގައި ޖަމާއަތުގައި ނަމާދު ކުރުން މެދުކަނޑާލައި ފައި ވީ ނަމަވެސް ކޮންމެ ދުވަހަކު ފަސް ވަގުތު ބަންގި ދިނުމަށް އިމާމުން މިސްކިތަށް ދެއެވެ.މާއަތުގައި ނަމާދު ކުރުން ހުއްޓާލާފައި ވަނީ މިދިޔަ މާޗު މަހުގެ 18 ވަނަ ދުވަހު އެވެ. އޭރު މިސްކިތްތައް ބަންދެއް ނުކުރެ އެވެ. ނަމަވެސް މާލޭގައި ކޮމިއުނިޓީ ސްޕްރެޑެއް ފެށުނު ފަހުން ވަނީ މިސްކިތްތަކުން ފެން ވެސް ކަނޑާލައި، އާންމުންނަށް މިސްކިތަށް ނުވަދެވޭ ގޮތަށް ޓޭޕް ދަމާ މިސްކިތްތައްވަނީ ބަންދުކޮށްފަ އެވެ.\nމިސްކިތައް އެރުމުގެ މުއްދަތު މިމަހުގެ 28 ވަނަ ދުވަހަށް އިތުރުކޮށްފައިވާއިރު، މިހާރު މިސްކިތްތަކަށް އެރެެނީ ބަންގި ގޮވުމަށް އިމާމުންނަށް އެކަންޏެވެ.\nރާއްޖޭގެ ހުރިހާ މިސްކިތްތަކެއްގެ މުވައްޒަފުންގެ ހާޒިރީ ބެލެހެއްޓުމަށް އިލެކްޓްރޯނިކް ވިއުގައަކުން ގުޅައިލުމުގެ އެއްބަސްވުމެއްގައި ދިރާގާއި އިސްލާމިކް މިނިސްޓްރީއާ ދެމެދު ...


Armenia Boduvazeerah bodu kaamiyaabeh\nއަރުމީނިއާ ބޮޑުވަޒީރު އާންމު އިންތިހާބު ކާމިޔާބުކުރައްވައިފި\nއަރުމީނިއާގެ ބޮޑުވަޒީރު ނިކޮލް ޕަޝިންޔަން: އާންމު އިންތިހާބުން ބޮޑު ކާމިޔާބެއް ވަނީ ހޯއްދަވާފައި\nއަރުމީނިއާގައި ހޯމަ ދުވަހު އޮތް އާންމު އިންތިހާބު ބޮޑުވަޒީރު ނިކޮލް ޕަޝިންޔަން ކާމިޔާބު ކުރައްވައިފި އެވެ. އޭނާގެ ސިވިލް ކޮންޓްރެކްޓް ޕާޓީން ވަނީ ވާދަވެރިންގެ މަައްޗަށް ތަފާތު ބޮޑު ނަތީޖާއެއް ހޯދާފަ އެވެ.\nބޮޑުވަޒީރު ޕަޝިންޔަންއަށް އިންތިހާބު ކާމިޔާބު ކުރެއްވޭނެ ކަމާމެދު ކުރިން ސުވާލު އުފެދިފައި އޮތް ނަމަވެސް، ހީކުރެވިފައި އޮތްގޮތާ ހިލާފަށް އޭނާ ވަނީ ވޯޓުގެ 54 ޕަސެންޓް ކަރަށަވަރު ކުރައްވާފަ އެވެ.\nއަރުމީނިއާގައި އަވަސް އިންތިހާބެއް ޖޫން 20 ގައި ބާއްވަން ހަމަޖައްސަވައި ބޮޑުވަޒީރު ނިކޮލް ޕަޝިންޔަން މިއަހަރު އޭޕްރީލްގައި އިސްތިއުފާ ދެއްވި އެވެ. އެއަށްފަހު ޕަޝިންޔަން ހުންނެވީ ވަގުތީ ބޮޑުވަޒީރު ކަމުގައި އާންމު އިންތިހާބުން ރައްޔިތުން ވަކި ގޮތެއް ނިންމަން ދެނެވެ.\nބޮޑުވަޒީރު ޕަޝިންޔަންގެ ސަރުކާރަށް ކުރި އިތުބާރު ގެއްލިފައިވާ ކަމަށް ބުނެ އިދިކޮޅު ޕާޓީތަކާ ގުޅިގެން އާންމުން މިއަހަރު ކުރީކޮޅު ވެރިރަށް ޔެރެވާންގެ މަގުތަކަށް ނުކުމެ ވަނީ ހަމަނުޖެހުން އުފައްދާފަ އެވެ. އެއީ މިދިއަ އަހަރު ނޮވެމްބަރުގައި އަރުމީނިއާ އަތުން ނަގޯނަ ކަރަބާހް ގެއްލުމާ ގުޅިގެންނެވެ.\nރައްޔިތުންގެ މެދުގައި މި މައްސަލަ ބޮޑުވެ ބޮޑުވަޒީރު އިސްތިއުފާ ދެއްވަން އަސްކަރިއްޔާއިން ވެސް ގޮވާލި އެވެ. ޕަޝިންޔަން ރައްދުގައި އެއިރު ވިދާޅުވީ އަސްކަރިއްޔާއިން އުޅެނީ ގައުމުގައި ފިތުނަ އުފައްދަން ކަމަށެވެ.\nނަގޯނަ ކަރަބާގެ މައްސަލާގައި އަޒަރުބައިޖާންއާ ހަނގުރާމަކޮށް އަރުމީނިއާ ބަލިވުމަކީ ބޮޑުވަޒީރަށް ލިބިވަޑައިގެންނެވި ވަރަށް ބޮޑު ނާކާމިޔާބީ އެކެވެ. އެހެންކަމުން ޕަޝިންޔަން ބޭނުންފުޅުވެ ވަޑައިގަތީ ގައުމުގައި އޭނާގެ ސަރުކާރަށް އޮތް ތާއީދު ކަށަވަރު ކުރެއްވުމަށެވެ.\nނިކޮލް ޕަޝިންޔަން: އާންމު އިންތިހާބުން ލިބިވަޑައިގެންނެވި ކާމިޔާބަށް ފަހު ސަޕޯޓަރުންނާ ސަލާމް ކުރައްވަނީ\nނަގޯނަ ކަރަބާއަކީ އަޒަރުބައިޖާންގެ ބައެކެވެ. މުޅި ދުނިޔެ ވެސް މިކަން ގަބޫލު ކުރެ އެވެ. އެކަމަކު އެ ސަރަހައްދުގައި ވެރިކަން ކުރަނީ އަރުމީނިއާގެ އަސްކަރިއްޔާއިންނެވެ.\nއަޒަރުބައިޖާނުން ނަގޯނޯ ކަރަބާ ހޯދަން އެތައް ފަހަރަކު ހަނގުރާމަކުރި ނަމަވެސް ވަނީ ނާކާމިޔާބުވެފަ އެވެ. މަޝްރަހު މުޅިން ބަދަލު ކޮށްލީ ނަގޯނަ ކަރަބާ ހޯދަން މިދިއަ އަހަރު ސެޕްޓެމްބަރު 27 ގައި އަޒަރުބައިޖާނުން ހަމަލާދޭން ފެށުމުންނެވެ.\nއެ ހަމަލާތައް 44 ދުވަހަށް ދިގު ދެމިގެން ދިއައިރު 6،500 މީހުން ވަނީ މަރުވެފަ އެވެ. އޭގެ އިތުރުން ވެސް އަރުމީނިއާއަށް ފޫބައްދަން ދަތި އެތައް ގެއްލުންތަކެއް ވަނީ ލިބިފަ އެވެ. އަރުމީނިއާއަށް އެހިސާބުން އަމާން ދޭން މަޖުބޫރުވީ އެވެ.\nޕޮލިޓިކްސް އަޒަރުބައިޖާން އަރްމީނިއާ\nއަރުމީނިއާ ބޮޑުވަޒީރު އިސްތިއުފާދެއްވަން އަންގައިފި\nއިރާންގެ ރައީސަށް ވިސާ ނުދޭން ދަންނަވައިފި\nއެމެރިކާ މަނަވަރުތައް ޓައިވާން ކަނޑުއޮޅިއަށް\nޗައިނާއާ ގުޅުން ރަނގަކުރަން ބޭނުން: އެމެރިކާ


ކާށިދޫ ފަރަށް އެރި ދޯނިން މޫދަށް ދޫވި ރެޑްބުލްތައް އެ ރަށު މީހުން ހޮވަން ފެށީ ހުއްދަ ނުހޯދައި – Dhen.mv\nކާށިދޫ ފަރަށް އެރި ދޯނިން މޫދަށް ދޫވި ރެޑްބުލްތައް އެ ރަށު މީހުން ހޮވަން ފެށީ ހުއްދަ ނުހޯދައި\nޢާލިމް އަބްދުއްލަތީފް August 14, 2020 - 10:26 pm\nކ.ކާށިދޫ ފަރަށް އެރި ދޯނީގައި ހުރި ރެެޑްބުލް ކޮންޓައިނަރެއް ހަލާކުވެ އޭގައި ހުރި ރެޑްބުލްތައް ފަޅުތެރެއަށް ދޫވުމުން ކާށިދޫ މީހުން އެތަކެތި ހޮވަން ފެށީ ދޯނީގެ ވެރިފަރާތުގެ ހުއްދަ ނުހޯދާ ކަމުގައި އެ ދޯނީގެ ވެރި ފަރާތުން ބުނެފިއެވެ.\nކާށިދޫ ފަރަށް އަރާފައިވަނީ އަލިތަރި ނަމަކަށް ކިޔާ ދޯންޏެކެވެ. މިދޯނި ފަރަށް އަރާފައިވަނީ ރޭ 21:15 އެހާއިރުއެވެ. ފަރަށް އެރުމުގެ ސަބަބުން ދޯންޏަށް އެކިވަރުގެ ގެއްލުންތައް ލިބިފައިވާކަމަށް މައުލޫމާތު ލިބެއެވެ.\nއަލިތަރި ދޯނި ފަރަށް އެރި އިރު މި ދޯނީގައި3ރެޑްބުލް ކޮންޓެއިނަރު ހުއްޓެވެ. އޭގެ ތެރެއިން ހަލާކުވެ ފަޅައިގެން ގޮސްފައިވަނީ އެއް ކޮންޓެއިނަރެވެ. އެކޮންޓެއިނަރު ފަޅައިގެން ގޮސް ކާށިދޫ ފަޅު ތެރެއަށް ރެޑްބުލް ކޭސްތައް ދޫވުމުން އެ ރަށުގެ ރައްޔިތުން ވަނީ އެ ކޭސްތައް ނަގައި އެއްގަމަށް އަރުވައިފައެވެ.\nއޮންލައިން ނޫސް “ވަގުތު” އަށް މައުލޫމާތު ދެމުން އެދޯނީގެ އެއް ހިއްސާދާރު ބުނެފައިވަނީ އެ ދޯނި ފުން ނުކުރެވިގެން އުޅެނިކޮށް ދޯނިން ވަނީ2ކޮންޓެއިނަރު ބޭރަށް ގޮސްފައި ކަމަށެވެ. އަދި މިއަދު ހުކުރު ވަގުތު ދެން އޮތް ކޮންޓެއިނަރު ބޭރަށް ގޮސް އޭގެން އެއް ކޮންޓެއިނަރުގެ ދޮރުފަތް ނެއްޓުނުކަމުގައި އޭނާ ބުންޏެވެ.\nއަދި ހަމަ އެހެންމެ މި ހުރިހާ ކަމެއް ވެސް ދިމާވީ އެ ދޯނި ފުން ކުރުމަށް ޓަކައި ބާޖަކާއި ދޯންޏެއް، އެ ދޯނި ފަރަށް އެރި ތަނަށް ގޮސް މަސައްކަތް ކުރަމުންދަނިކޮށް ކަމަށެވެ.\nއެ ރެޑްބުލްތައް ނުހޮވުމަށް ފުލުހުން ވެސް ކާށިދޫގެ ރައްޔިތުންނަށް އެންގި ކަމުގައި އޭނާ ބުނެފައި ވެއެވެ. އެހެން ނަމަވެސް ކާށިދޫ މީހުން ވަނީ އެއްވެސް ވަރަކަށް ހުއްދަ ނުހޯދައި އެތަކެތި ހޮވާފައި ކަމުގައި ވެސް އޭނާ ބުންޏެވެ.\nއަޅުގަނޑުމެންވެސް އެ ދޭށޭ ބުނީމަ އަޅުގަނޑުމެންނާއި، ދިމާލަށް މި ބުނީ 100 ރުފިޔާއަށޭ ވިއްކާލާނީ ތި މީހުންނަށް، އަޅުގަނޑުމެން މިއީ އެ މުދާ އުފުލިމީހުން. ކުޅުދުއްފުށިން މާލެ، ޔޫރޯ ސްޓޯރގެ މުދާތަކެއް އެއީ، އަޅުގަނޑުމެންް އެ މުދާ އުފުލި މީހުން ގޮސް ބުނީމަ، އެރަށު މީހުން މި ބުނަނީ ލާރި ދޭށޭ، ލާރިދިނީމައޭ، މި ކޭސްތައް ދޭނީ" އޭނާ އިތުރަށް ބުނެފައި ވެއެވެ.\nއަދި ހަމަ އެހެންމެ މިފަދަ ހާދިސާއެއް ހިނގުމުން ދޯނީގެ ވެރިން ވެސް ތިބީ ވަރަށް ކަންބޮޑުވެފައި ކަމުގައި ވެސް އޭނާ ބުންޏެވެ.\nއެދޯނީގެ ވެރި ފަރާތަށްވެސް އެތައް ބަޔަކު އެ ރެޑްބުލް ކޭސްތަކާ ގުޅޭގޮތުން ގުޅި ކަމަށް ދޯނީގެ ވެރިފަރާތުން ބުނެއެވެ. އެ ރެޑްބުލް ކޭސް ތަކަކީ ޔޫރޯ ސްޓޯރގެ އެއްޗެއް ކަމުން ހަދާނެ ގޮތަކާއި މެދު އެއްޗެއް ބުނަން ނޭނގޭ ކަމަށް ގުޅި މީހުންގެ ގާތުގައި ބުނެފައިވާނެ ކަމަށްވެސް ބުންޏެވެ.\nބައެއްގ މުދަލެއ ހުއްދަނެތ ނެގުނ ޙަރާމ ތިމާކަނ ބޮނީީ ޙަލާލްތަކެތ ކަމުގައ ވާންޖެހޭނ ޙަރާމްތަކެތ ވަންނަނ ނަރަކައަށް


Mihaaru ah liyuntherin hoadhan hulhuvaalaifi | Mihaaru\n"މިހާރު"ގެ އާ ވަޒީފާތަކަށް އިއުލާންކުރުން\n"މިހާރު" އަށް ލިޔުންތެރިން ހޯދަން ހުޅުވާލައިފި\n19 ސެޕްޓެމްބަރ 2016 - 10:077comments\n"މިހާރު" އަށް އެކި ދާއިރާތަކުން ލިއާނެ ލިޔުންތެރިންނާއި ފޮޓޯ ޖާނަލިސްޓުން ހޯދަން މިއަދު ހުޅުވާލައިފި އެވެ.\nމީގެ ތިން މަސް ކުރިން ރާއްޖޭގައި ނެރެން ފެށި އޮންލައިން އަދި ޗާޕް އަދަދު ވެސް ހިމެނޭ "މިހާރު"ގެ އޮފިޝަލަކު ވިދާޅުވި ގޮތުގައި ނޫސްވެރިކަމުގެ ތެރެއަށް އަލަށް ވަންނަން ބޭނުން ޒުވާނުންނަށް ވެސް މިއީ ރަނގަޅު ފުރުސަތެކެވެ.\nއާންމު ހަބަރުތަކުގެ އިތުރުން ވިޔަފާރި އާއި ސިއްހަތާއި މުނިފޫހިފިލުވުމުގެ ދާއިރާ އިން ލިއަަން ޝައުގުވެރިކަން ހުރި މީހުންނަށް ވެސް "މިހާރު" ން ފުރުސަތު ލިބޭނެ ކަމަށް އޮފިޝަލް ވިދާޅުވި އެވެ. އޭގެ ތެރޭގައި ކޮލަމިސްޓުންނަށް ވާން ބޭނުން މީހުން ވެސް ހިމެނޭނެ އެވެ.\n"ނޫސްވެރިކަން ރާއްޖޭގައި އަންނަނީ ކުރިއަރަމުން. ޒުވާނުންނަށް މިއީ ވަރަށް ރަނގަޅު ދާއިރާއެއް،" އޮފިޝަލް ވިދާޅުވި އެވެ.\n"އަލަށް ވަންނަ ކުދިންނަށް ފުރަތަމަ ކޯސްތައް ހިންގާނެ. ނޫސްވެރިކަމުގެ އަސާސީ ހުނަރު ނިއުސްރޫމް ތެރޭގައި ދަސްކޮށްދޭނެ."\nލިޔުންތެރިންގެ އިތުރުން ފޮޓޯގްރަފީގެ ދާއިރާ އަށް ޝައުގުވެރިކަން ހުންނަ މީހުންނަށް ވެސް "މިހާރު"ގައި މަސައްކަތްކުރުމުގެ ފުރުސަތު ވަނީ ހުޅުވާލައިފަ އެވެ.\n"މިހާރު" ނިއުސް ރޫމްގެ ބައެއް ނޫސްވެރިން މަސައްކަތުގައި: އާ ލިޔުންތެރިން ނޫސްވެރިކަމަށް ނެރެން "މިހާރު"ން ބޭނުންވޭ\n"މިހާރު"ގައި މިހާރު ވެސް ސިއްހަތާއި މުނިފޫހިފިލުވުމާއި ލައިފްސްޓައިލް އަދި ވިޔަފާރީގެ ވަކި ސެކްޝަންތައް ވަނީ ހަދައިފަ އެވެ. މިއިން ކޮންމެ ދާއިރާއަކުން ލިޔަން ބޭނުން ތަޖުރިބާކާރުންނަށް ވެސް ފުރުސަތު އޮތް ކަމަށް އޮފިޝަލް ވިދާޅުވި އެވެ. އެ މީހުން ގޭގައި ތިބެގެން ވެސް މަސައްކަތްކުރެވޭނެ އެވެ.\n"ސިއްހީ ދާއިރާގެ ރަނގަޅު ލިިޔުންތައް ވެސް އަޅުގަނޑުމެން ބޭނުން. ވިޔަަފާރި އާއި އިގުތިސާދީ ދާއިރާގެ މައުލޫމާތު ހުރި މީހުންގެ ލިޔުންތައް ވެސް ބޭނުން. އެ ހުރިހާ މީހުން ގޭގައި ތިބެގެން ވެސް ކޮންޓްރިބިއުޓްކުރެވިދާނެ،" އޮފިޝަލް ވިދާޅުވި އެވެ.\n"މިހާރު"ން ހުޅުވާލި މި ފުރުސަތުތަކަށް އެދި ހުށަހެޅުމުގެ އެންމެ ފަހު ތާރީހަކީ ސެޕްޓެމްބަރު 29، 2016 އެވެ. ސީވީ އާއި ތައުލީމީ ސެޓްފިކެޓްތަކާ އެކު ފޮނުވާނީ jobs@mihaaru.com އަށެވެ.\n"މިހާރު"ގައި މަސައްކަތްކުރަމުން އަންނަނީ ނޫސްވެރިކަމުގައި ރާއްޖޭގެ އެންމެ ތަޖުރިބާކާރު ޓީމެވެ. އޭގެ ތެރޭގައި ނޫސްވެރިކަމުގައި ދިގު މުއްދަތެއް ހޭދަކުރި އެޑިޓަރުން ވެސް ހިމެނެ އެވެ.\nއިތުރު ލިޔުންތައް މީޑިއާ ލިޔުންތެރިން މިހާރު ނޫސްވެރިކަން ނޫސްވެރިން


Cactus In Leather Ufahdhaifi - Vaguthu\nކެކްޓަސް އިން ލެދާ އުފައްދައިފި\nމި އަހަރަކީ މިހާތަނަށް ފެޝަނަށް ބޮޑު ކުރިއެރުންތަކެއް ލިބެމުން އަންނަ އަހަރެއް ގޮތުގައި ވަނީ ފާހަގަ ކުރެވިފައެވެ. އެގޮތުން އަގު ބޮޑު އަދި ބްރޭންޑަޑް ތަކެތި ހިމެނެއެވެ.\nގިނަ ބަޔަކު ގަބޫލު ކުރާ ގޮތުގައި ޖަނާވަރުގެ ގައިން ހަދާ އެއްޗެއްސާއި ތިމާވެއްޓަށް ގެއްލުންދޭ ތަކެތި އަންނަނީ ދުވަހެއް ދުވަހަކަށް ގިނަ ވަމުންނެވެ. އެގޮތުން ޖަނަވާރުންގެ ހަންގަނޑު ބޭނުން ކުރުމަށް އަހަރެއްގެ މައްޗަށް އެތައް ޖަނަވާރުންނެއް ދިރިތިއްބާ މަރާލައެވެ.\nދާދިފަހުން ދެ ވިޔަފާރިވެރިއަކު ވަނީ ކެކްޓަސް ބޭނުން ކޮށްގެން ލެދާ އީޖާދުކޮށް އުފައްދައިފައެވެ. އެ މީހުން ބުނާ ގޮތުގައި ކެކްޓަސް އިން ލެދާ އުފައްދާނަމަ އެެއްވެސް ކެމިކަލް އެއް ބޭނުމެއް ނުވާއެވެ. އަދި އެއީ ތިމާވެއްޓާއި ރައްޓެހި އެއްޗެއް ކަމުގައި ވަނީ ބުނެފައެވެ. ގިނަ ބަޔަކު އަންނަނީ މި ދެ މީހުންގެ މަސައްކަތަށް ތައުރީފު ކުރަމުންނެވެ.\nކެކްޓަސްގެ ލެދާ ބޭނުންކޮށްގެން ހަދާފައިވާ ދަބަހެއް ވެސް ވަނީ ދައްކާލައިފައެވެ. މިތަކެތީގެ އަގުތައް އުޅެނީ އަތްފޯރާ ހިސާބުގައެވެ. "ޑެޒާޓޯ"ގެ ނަމުން ނަންދީފައިވާ މި ލެދާއަކީ ގިނަ ދުވަސްތަކަކަށް ބޭނުން ކުރެވޭނެ އެއްޗެެކެވެ. ފެންނަ ފެނުމަށް މި ލެދާ އާއި ޖަނަވާރުން ގައިން ހާދާ ލެދާ އާއި ތަފާތެއް ނެތް ކަމަށް ގިނަ ބަޔަކު އަންނަނީ ބުނަމުންނެވެ.\nމާޗް 1, 2020 18:15


Raees Nasheedhah dhin terrorist hamalaaaa gulhigen 150 ahvure gina meehunge mauloomaathu hoadhaifi – Iru\nރައީސް ނަޝީދަށް ދިން ޓެރަރިސްޓް ހަމަލާއާ ގުޅިގެން 150 އަށްވުރެ ގިނަ މީހުންގެ މަޢުލޫމާތު ހޯދައިފި\nރައީސް ނަޝީދަށް ދިން ޓެރަރިސްޓް ހަމަލާއާ ގުޅިގެން 150 އަށްވުރެ ގިނަ މީހުންގެ މަޢުލޫމާތު ހޯދައިފި އެވެ.\nފުލުހުން މިކަން ހާމަކުރެއްވީ ރައީސް ނަޝީދަށް އަމާޒުކޮށް ދިން ބޮމުގެ ހަމަލާއާ ގުޅިގެން އެންމެފަހުގެ މައުލޫމާތު ހާމަކުރުމަށް ބޭއްވި ފްރެސް ކޮންފަރެންސެއްގައެވެ.\nޕްރެސް ކޮންފަރެންސްގައި ވާހަކަފުޅުދައްކަވަމުން ފުލުހުން ވިދާޅުވީ ރައީސް ނަޝީދަށް އަމާޒުކޮށް މިދިޔަމަހުގެ6ވަނަ ދުވަހު ދިން ބޮމުގެ ހަމަލާއާ ގުޅިގެން މިހާތަނަށް 150 އަށްވުރެ ގިނަ ފަރާތުން މައުލޫމާތު ފޯރުކޮށްދީފައިވާކަމަށެވެ. އަދި 25 ތަނެއް ބަލައި ފާސްކޮށްފައިވާކަމަށްވެސް ފުލުހުން ވިދާޅުވިއެވެ.\nފުލުހުން ވިދާޅުވީ މިމައްސަލައާ ގުޅިގެން ހައްޔަރުކޮށްފައިވާ4މީހުން ފިޔަވައި އިތުރު ބަޔަކު ހައްޔަރުކޮށްފައިނުވާކަމަށެވެ. ނަމަވެސް ތަހުޤީޤަށް ބޮޑެތި ކުރިއެރުންތަކެއް ލިބިފައިވާކަމަށާއި، މިކަމުގެ ފަހަތުގައި ތިބި މީހުން ހޯދާނެކަމުގެ ޔަޤީންކަން އެބައޮތްކަމަށްވެސް ފުލުހުން ވިދާޅުވިއެވެ.\nލޮކްޑައުން އާ ހިލާފުވެގެން ޓައިގާ އާއި ދިޝާއާ ދެކޮޅަށް މައްސަލައެއް\nފުލުހުންގެ ޕްރެސް ވިދާޅުވީ ރައީސް ނަޝީދަށް ދިން ހަމަލާއަށް ޚަރަދުކުރި މީހުން ހޯދުމުގެ މަސައްކަތްކުރަމުންދާކަމަށެވެ. އެގޮތުން އެމެރިކާގެ ތަޖުރިބާކާރެއްގެ އެހީގެ ދަށުން އެމަސައްކަތްކުރަމުންދާކަމަށް ފުލުހުން ވިދާޅުވިއެވެ.


loanu thakah faisaa dhehki adhadu dhash\nލޯނު ތަކަށް ފައިސާ ދެއްކި އަދަދު ދަށަށް\nރާއްޖޭން ލޯނު ފައިސާއިން މިހާރު އެންމެ ބޮޑު މަސައްކަތްތަކެއް ކުރިއަށް ދަނީ ވެލާނާ އެއާޕޯޓްގައި -- ފޮޓޯ: އަވަސް\nދައުލަތުން ނަގާފައިވާ ލޯނުތައް އަނބުރާ ދައްކަން ހޭދަކުރި ފައިސާގެ އަދަދު މިދިޔަ އަހަރާ އަޅާ ބަލާއިރު ދަށަށް ހިނގައްޖެ އެވެ.\nފިނޭންސް މިނިސްޓްރީން މިމަހުގެ 17 ވަނަ ދުވަހުގެ ނިޔަލަށް އާއްމު ކުރި ހަފުތާގެ މާލީ ހިސާބުތައް ދައްކާ ގޮތުގައި މިދިޔަ އަހަރުގެ މި މުއްދަތާ ހަމައަށް ލޯނުތަކަށް ދައްކާފައި ވަނީ 878.9 މިލިއަން ރުފިޔާ އެވެ. ނަމަވެސް މި އަހަރުގެ މިހާތަނަށް ދެއްކި އަދަދު މިވަނީ 683.5 މިލިއަން ރުފިޔާއަށް ދަށްވެފަ އެވެ.\nމި އަހަރުގެ ބަޖެޓުގައި ލޯނުތައް އަނބުރާ ދައްކަން 1.8 ބިލިއަން ރުފިޔާ ހިމަނާފައި ވެ އެވެ.\nކޮވިޑް-19 ގެ ސަބަބުން އާމްދަނީ އަށް ހީނަރުކަން އައިސްފައި ވާއިރު، ސަރުކާރުން ދަނީ އާއްމު ހިދުމަތްތައް ދޭން ބޭނުންވާ ފައިސާ ހޯދަން ލޯނު ނަގަމުންނެވެ. މި ސަރުކާރުން މިދިޔަ އަހަރު ނިމުނުއިރު ތިން ބިލިއަން ރުފިޔާގެ ލޯނު ނަގާފައިވެ އެވެ. ފިނޭންސުގެ ތަފާސް ހިސާބުތައް ދައްކާ ގޮތުގައި މި އަހަރުގެ ދެވަނަ ކުއާޓަރާ ހަމައަށް ބަލާއިރު ރާއްޖޭގެ ޖުމްލަ ދަރަނި ވަނީ 70 ބިލިއަން ރުފިޔާއަށްވުރެ މަތިވެފަ އެވެ. މިއީ ޖީޑީޕީގެ ނިސްބަތުން ބަލާނަމަ 108 ޕަސެންޓެވެ.\nރައީސް އަބްދުﷲ ޔާމީންގެ ދުވަސްވަރު ތަރައްގީގެ ބޮޑެތި މަޝްރޫއުތައް ހިންގަން ގިނަ އަދަދެއްގެ ލޯނު ނަގާފައިވެ އެވެ. މި ލޯނުތައް ގިނައިން ނަގާފައިވަނީ ޗައިނާ އާއި އެ ގައުމުގެ ބޭންކްތަކުންނެވެ. އެހެންވެ، އެ ވެރިކަން ނިމުނުއިރު ޗައިނާގެ ދަރަނި އޮތީ މަތީގަ އެވެ. ނަމަވެސް ޗައިނާ ސަރުކާރުން ވަނީ ކޮވިޑް-19 އާ ގުޅިގެން ރާއްޖޭގެ ލޯނުތައް ފަސްކޮށް ދޭން ނިންމާފަ އެވެ.\nފިނޭންސް މިނިސްޓްރީ ދައުލަތުގެ އާމްދަނީ ކޮވިޑް-19


Juventus gai Allegri magaamaa medhu suvaalu ufedhifai\nޔުވެންޓަސްގައި އެލެގްރީ މަގާމާމެދު ސުވާލު އުފެދިފައި\nޔުވެންޓަސްގެ ކޯޗް މެސިމިލިއާނޯ އެލެގްރީގެ ކުރިމަގާ މެދު ސުވާލު އުފެދިފައި ވަނިކޮށް، ކުލަބު ވެރިންނާ ބައްދަލު ކުރުމަށް ހަމަޖެހިއްޖެ އެވެ.\nއެލެގްރީ ބުނީ، ޗެމްޕިއަންސް ލީގްގެ ކްއާޓާ ފައިނަލުގެ ކުރިން ޔުވެންޓަސްގެ ރައީސް އަންޑްރޭ އަންނިއެލީ އާ ބައްދަލު ކުރި ކަމަށެވެ. އެ ބައްދަލު ވުމުގައި ޔުވެންޓަސްގެ ކޯޗްގެ މަގާމުގައި އޭނާ ދެމި ހުންނާނެ ކަމަށް ބުނެފައިވާނެ ކަމަށެވެ.\nއެހެންނަނަމަވެސް، މިހާރު އެލެގްރީގެ މަގާމާ މެދު ސުވާލު އުފެދިފައިވާ ކަމުގެ އަޑުތައް ވަނީ ފެތުރިފަ އެވެ. ޔުވެންޓަސްގައި އެލެގްރީގެ ފަސް އަހަރުގައިވެސް އޭނާ ވަނީ އިޓާލިއަން ލީގް ޗެމްޕިއަންކަން ޔުވެންޓަސް އަށް ހޯދަިއިދީފަ އެވެެ. ނަމަވެސް ޗެމްޕިއަންސް ލީގްގައި އެ ޓީމަށް ކާމިޔާބު ނުހޯދޭތީ އެކަމުގެ ކަންބޮޑުވުން ޔުވެންޓަސްގެ ވެރިންގެ މެދުގައި އުފެދިފައިވާ ކަމަށް ރިޕޯޓްތައް ބުނެ އެވެ.\nއެލެގްރީ ބުނީ، ޔުވެންޓަސްގެ ވެރިންނާއި އޭނާއާ ރަނގަޅު ގުޅުމެއް އުފެދިފައިވާ ކަމަށެވެ. ޗެމްޕިއަންސް ލީގްގެ ކްއާޓާ ފައިނަލުގެ ކުރިން އަންނިއެލީ އާ ބައްދަލު ކުރި ނަމަވެސް މި ހަފުތާގައިވެސް ބައްދަލު ކުރުމަށް ވަނީ ހަމަޖެހިފަ އެވެ.\n"ރައިސް [އަންޑްރޭ އަންނިއެލީ] އާ މިހަފުތާގައި އަހަރެން ބައްދަލު ކުރާނަން،" އެލެގްރީ ބުންޏެވެ. "އަހަރެމެން ވަރަށް ހުޅުވާލެވިގެން އާންމު މަޝްވަރާތައް ކުރާނަން ކޮންމެ އަހަރަކުވެސް އަހަރެމެން ކުރާހެން."\nއެލެގްރީ ބުނީ، ކްއާޓާ ފައިނަލުގެ ކުރިން ކުރި މަޝްވަރާތައް މިހާރަށް މުހިންމު ނުވާ ކަމަށެވެ. މި ސީޒަންގައިވެސް ޔުވެންޓަސްއިން ވަނީ އިޓަލީ ލީގް ކާމިޔާބު ކޮށްފަ އެވެ.\nމިފަހަކަށް އައިސް ފެތުރެމުންދާ ވާހަކަ އަކީ ޓޮޓެންހަމް ހޮޓްސުޕާސްގެ ކޯޗް މައުރީޝިއޯ ޕޮޗެޓިނާ ގެނައުމަށް ޔުވެންޓަސްއިން މަސައްކަތް ކުރަމުންދާ ވާހަކަ އެވެ.\nމެޗު ނުނިމެނީސް ރޮނާލްޑޯ ސްޓޭޑިއަމުން ނުކުމެއްޖެ\nޔުވެންޓަސް އެއްވަރު، އިންޓަ ފުރުސަތު ނަގާލައިފި\nއިންޓަ ބަލިކޮށް ޔުވެންޓަސް އެއްވަނައަށް\nނަޕޯލީ ފަހު ވަގުތު ބަލިވެއްޖެ


ޤަދީމީ ޒަމާނުގައި ދިވެހިން އަޅުކަންކުރަން ގެންގުޅުނު ތަކެއްޗާއި ތަންތަނަށް ކިޔާ ނަންތައް - ފަންވަތް - މަޢުލޫމާތުގެ ޚަޒާޏާ\nވަލުހިނގުން: ކިހިނެއް ކޮށް އުޅުނު، ކޮންކަމެއް؟\nއިރާއި ހަނދު އެއްކުރެއްވުން\nޙަދީޘުފޮތްތައް ލިއެވިފައިވާ މައިގަނޑު ގޮތްތައް\nފަންވަތްދިވެހިތާރީޚްޤަދީމީ ޒަމާނުގައި ދިވެހިން އަޅުކަންކުރަން ގެންގުޅުނު ތަކެއްޗާއި ތަންތަނަށް ކިޔާ ނަންތައް\nޝާޢިއުކުރީ ޢަބްދުލްޢަޒީޒު ޖަމާލު އަބޫބަކުރު 26 އޮކްޓޫބަރ 2011 . ހިމެނޭބަޔަކީ ތާރީޚް\nމި ފަދަ ތަންތަން ނުވަތަ މިފަދަ ތަންތާގެ އަސަރުތައް ރާއްޖޭގެ އުތުރާއި ދެކުނުގެ އަތޮޅުތަކުން ވެސް ފެންނާން އެބަހުއްޓެވެ. މިފަދަ އާސާރުތައް މި ޒަމާނަށް އައިއިރު ވެފައިވަނީ ވަރަށް އަގުހުރި ތާރީޚީ ތަރިކަތަކަކަށެވެ. އެ ތަންތާނގެ ސަބަބުން ދިވެހި ކާބަފައިން އިހު ޒަމާނުގައި އަޅުކަންކޮށް އުޅުނު ތަކެއްޗާއި ތަންތަން ދެނެގަތުމަށް ހިސާބެއްގެ އަލިކަމެއް ލިބެއެވެ.\nމިލިޔުމުގައި އަޅުގަނޑު ބަލާލާފައިވާނީ ދިވެހިން ޤަދީމީ ޒަމާނުގައި އަޅުކަންކޮށް އުޅުނު ތަކެއްޗާއި ތަންތަނަށް ކިޔާ ނަންނަމުގެ މައްޗަށެވެ. ރާއްޖޭގައި އިހު ހުރި މި ބާޥަތުގެ ދީނީ ބިނާތަކަކީ ކޮބައިކަމާއި، އެތަންތާނގެ ބޭނުމާއި އެފަދަ ތަންތަން ހެދިފައިހުރި ގޮތުގެ އިތުރުން ފާހަގަކުރެވޭ މިފަދަ ބައެއް ތަންތަނާ ބެހޭ މަޢުލޫމާތު ކުރު ގޮތަކަށް މި ލިޔުމުގައި ހިމަނައިފައިވާނެއެވެ.\n2- ދިވެހި ކާބަފައިން އަޅުކަންކުރި ބިނާތައް\nދާގަބާތަކަކީ ބުދު ދީނާއި ހިންދީ ދިނުގެ މީހުން އަޅުކަން ކުރުމަށްޓަކައި ވަކި ގޮތަކަށް ހެދިފައިވާ ބިނާތަކެކެވެ. މިފަދަ ބިނާތައް ރާއްޖޭގެ އެކި ރަށްތަކުން ވަރަށް ގިނަ އަދަދަކަށް ފެނިފައި އެބަހުއްޓެވެ. ހަބީބާ ޙުސައިން ޙަބީބު (1984) ހާމަ ކުރައްވާގޮތުގައި މިތަންތަން ފެނިފައިވަނީ ސިލޯނު ސަރުކާރާއި ދިވެހި ސަރުކާރާ ގުޅިގެން 1922 ވަނަ އަހަރު ފެއްޓެވި ދިވެހިންގެ ބިންތައް ކޮންނެވުމުގެ މަސައްކަތުންނެވެ. މިކަމުގައި އިސްކޮށް ޙަރަކާތްތެރިވީ ދިވެހި ތާރީޚުގައި ނަން މަޝްހޫރު މިސްޓަރ ހެންރީ ޗާރލްސް ޕާރލްސް ބެލްއެވެ. ދިވެހީން ކިޔާ ގޮތުންނަމަ ބެލްސާހަބެވެ. (ނުވަތަ ބެލިސާ އެވެ.) އާދެ! އެޗް، ސީ، ޕީ. ބެލް ދެތިން ފަހަރެއްގެ މަތިން ރާއްޖެއަށް ވަޑައިގެން ރާއްޖޭގެ އެކި ހިސާބުގައި ފޮރުވިފައިވާ އާސާރުތައް ހޯދައި ބެލުމުގެ މަސައްކަތް ކުރެއްވި އެވެ. މިގޮތުން އެޗް، ސީ، ޕީ. ބެލާއި އޭނާގެ ބައިވެރިން ދިވެހިންގެ ބިންތައް ކޮންނަވައިގެން ބެއްލެވިބެއްލެވެމުން ދިވެހިރާއްޖޭގެ އެންމެ ފުރަތަމަ ޒަމާނަކަށް ބެލެވޭ ބުޑިޒަމާއި ހިންދުވިޒަމްގެ ޒަމާނުގެ ދާގަބާތަކާއި، ހަވިއްތަތަކާއި، ހައިތަތަކާއި މީގެ އިތުރުން ބައެއްކަހަލަ ތަރާގަނޑުތަކާއި ވޭރުތައް ވެސް ރާއްޖޭގެ އެކި ކަންކޮޅުތަކުން ފެނިފައިވާ ކަމަށް ވެސްހާމަކުރައްވައެވެ.\nމިފަދަ ތަންތަނަށް އެކި އަތޮޅުތަކުގައި ތަފާތު ނަންނަމުން ނަން ކިޔައި އުޅުނުކަމުގައި ވިޔަސް މިއީހަމަ އެއްކަމަކަށް ނުވަތަ އެއްބޭނުމަކަށް ހެދިފައި ހުރި ތަންތަން ކަމަށް ނަސީމާ މުޙައްމަދު (2007) ހާމަކުރައްވައެވެ. މި ތަންތަނަން ކިޔައި އުޅެނީ " ދާގަބާ " ނުވަތަ " ސްޓޫޕާ " އެވެ މިއީ ބުޑިސްޓުންގެ އިސް ފާދިރީންގެ ރަމްޒެއްގެ ގޮތުގައި ހެދިފައިވާ ތަންތަން ކަމަށްވެސް ވިދާޅުވިއެވެ. (ނަސީމާ މުޙައްމަދު ލިޔުންތެރިޔާގާތު ވިދާޅުވި ވާހަކަ،9އޮގަސްޓް 2007)\nމީގެ އިތުރުން ރާއްޖޭގެ މާޒީ ހޯދުމަށްޓަކައި ކުރެވުނު މި މަސައްކަތުގައި ވަރަށް ގިނަ ބައެއްގެ އެހީތެރިކަންވަނީ ލިބިފައެވެ. އޭގެތެރޭގައި، ކުރިންދެންނެވުނު މިސްޓަރ އެޗް، ސީ، ޕީ. ބެލާއި މަޝްހޫރު ޕޮރޮފެސަރ ތޯހައިދާލާއި، ޖޭ ސްޓޭންލީ ގާރޑިނަރާއި ނޯވޭގެ ޕްރޮފެސަރ އެގިލް މެކަލްސަނާއި އާކިއޮލޮޖިކަލް ސާރވޭ އޮފް އިންޑިޔާގެ ޓީމުގެ އިތުރުން ރާއްޖޭގެ ބައެއް ހޯދުންތެރިން ވެސް ހިމެނިވަޑައިގަންނަވާކަމަށް ވެސް ނަސީމާ މުޙައްމަދު (2007) ހާމަކުރެއްވިއެވެ. މި ބޭބޭފުޅުންގެ ތަފާތު ހޯއްދެވުންތަކުގެ މައްޗަށް ރިޢާޔަތްކޮށް އަހުމަދު ޝަފީޤު (2000) ހާމަކުރައްވަނީ ދިވެހިންގެ އުފެދުން ތިންހާސް ފަސްސަތޭކައަހަރަށްވުރެ ދުރަށް ހިގައިދާނެ ކަމަށާއި މިތަނުގައި އިރަށް އަޅުކަން ކުރި ބަޔަކު އުޅުނުކަމަށް ގަލުގެ އެކި އެކި ނިޝާން ތަކުން ސާބިތުވާ ކަމުގައެވެ.\nސްޓޫޕާ ނުވަތަ އިސްތޫޕާއަކީ ވެސް ބުދު ދީނުގެ މީހުން އަޅުކަންކޮށް އުޅުނު ބިނާއެކެވެ. ދާގަބާތައް ފަދައިން މިތަންތަންވެސް ބިނާކޮށްފައި ހުންނަނީ ވަށް ބައްޓަމަށެވެ. މިއީވެސް ހަމަ ދާގަބާފަދަ ތަނެއްކަމަށް ނަސީމާ އަޙުމަދު (2007) ދެކެވަޑައިގަންނަވައެވެ. އަދި މިތަންތަންވެސް ހުންނަނީ އަޅުކަމުގެ ކިއްލާގެ ތެރޭގައެވެ. ސްޓޫޕާގެ ސިފައަށް ނިސްބަތްކޮށް ރާއްޖޭގެ ބައެއް އަތޮޅުތަކުގައި (މިސާލަކަށް ހައްދުންމަތީގައި) އެއްޗިހި ސިފަކޮށްފައި ހުރެއެވެ. މިސާލަކަށް ތައްޓަކަށް ނުވަތަ ސަމުސަލަކަށް އުސްފުންޏަށް އެއްޗެއް އެޅުމަކީ "އުސްތުނބަށް" އެޅުން ކަމަށްކިޔައެވެ. އެހެންވީމާ މި ފަދަ ތަންތަން ވެސް ހުންނަނީ ތިރިއަށް ފަލަކޮށް މައްޗަށް ހިމަކޮށް ކަން އެބަ ދޭހަވެއެވެ.\nވިހާރައަކީވެސް ބުދު ދީނުގެ މީހުންގެ އަޅުކަމުގެ ކިއްލާގެ ތެރޭގައި ބިނާކޮށްފައި ހުންނަ ޢިމާރާތެކެވެ. ވިހާރައާއި ދާގަބާ އާއި ސްޓޫޕާ (ނުވަތަ އިސްތޫޕާ) ތަފާތު ކޮށްދޭ އެންމެ ބޮޑު ފާހަގަ އަކީ ސްޓޫޕާ އާއި ދާގަބާ ބިނާކޮށްފައި ހުންނަނީ ވަށްކޮށް (ވަށް ބައްޓަމަށް) ކަމަށް ވެފައި ވިހާރައަކީ ހަތަރެސްކަނަށް ހުންނަ ތަނަކަށް ވާ ކަމެވެ. މިއީ އަޅުކަމުގެ ކިއްލާގެ ތެރޭގައި ހިމެނޭ ޢިމާރާތެކެވެ.\nޕިރިވޭނައަކީވެސް އަޅުކަމުގެ ކިއްލާގެ ތެރޭގައި ހިމެނޭ ތަނެކެވެ. ނަމަވެސް މިއީ ހާމުދުރުންނާއި ޢިލްމުވެރިންނާއި އެ މީހުންގެ ޢާއިލާ ދިރިއުޅުމަށް ހަދައިފައިވާ ޢިމާރާތެކެވެ. މިއީ ޙަޤީޤަތުގައި އަޅުކަންކުރަން ބޭނުންކުރާ ޢިމާރާތެއް ނޫނެވެ. ނަމަވެސް މިތަން ވެސް ހުންނަނީ އަޅުކަމުގެ ކިއްލާގެ ތެރޭގައި ކަމަށް ވާތީ މި ތަނަކީވެސް އަޅުކަމުގެ ޢިމާތްތަކުގެ ތެރޭގައި ހިމެނޭ ތަނެއް ކަމުގައި ބެލެވެއެވެ.\n2.5 ވޭރު (މޮނާސްޓްރީ)\nވޭރަކީ އަޅުކަމުގެ މުޅި ކިއްލާއެވެ. މުޅި ސަރަޙައްދުގައި ހިމެނޭ ހުރިހާތަންތަނެވެ. ދާގަބާ އާއި ސްޓޫޕާއާއި ޕިރިވޭނަ އާއި ވިހާރަ ފަދަ ހުރިހާ ޢިމާރާތެއް ހިމެނެނީ މި ސަރަޙައްދު (ކެމްޕަސް) ގެ ތެރޭގައެވެ. ދިވެހީންގެ މިޒަމާނަށް އައިއިރު މިތަންތާނގެ އަޞްލު ގެއްލިފައިވުމުގެ ސަބަބުން މި ފަދަ ތަންތަނަށް، އެތަނުގެ ސިފައަށާއި އެތަނުން ފެނުނު އެއްޗިއްސަށާއި ތުންތުންމަތިން ދެކެވެމުން އައ ވާހަކަތަކަށް ބަލައިގެން އެކި އަތޮޅުތަކުގެ ބަހުރުވައިން މިތަންތަނަށް ނަންދީފައި ހުރެއެވެ. މިފަދަ ނަންތަކުގެ ތެރޭގައި ވޭރު، އުސްގަނޑު، ހައްތެލި، ހައިތެ، ހަތްކެ، ހަވިއްތަ، އުސްތުނބާ، މާބުދުގެ، ތަރާގަނަޑު، ފޯއްމަތި ފަދަ ނަންނަން ކިޔައިފައި ހުރެއެވެ.\n3- އާސާރީ ދީނީ ބިނާތައް ހެދިފައިވާ ގޮތް\nރާއްޖޭގައިހުރި މިފަދަ ތަންތަން ހެދިފައިހުރި ގޮތަށް ބަލާއިރު މިއީ ވަރަށްވެސް ވަރުގަދަ ނިޒާމެއްގެ މަތިން ހެދިފައިވާ ތަންތަންކަން ފާހަގަ ކުރެވޭކަމަށް ނަސީމާ މުޙައްމަދު (2007) ހާމަ ކުރައްވައެވެ. އެފަދަ ބައެއް ތަންތަނަކީ ވައްކޮށް ޕްލެޓްފޯމެއްގެ މަތީގައި ހަރުފަތްތަކެއްލާފައި ހެދިފައި ހުންނަ ތަނެކެވެ. މީގެ ބުޑުދޮށުގެ މަތީކައިރި ޒީނަތްތެރިކުރެވިފައިވަނީ " ރޭލިންގ ޕެޓަރން" (ފަތިން ހަދާފައިވާ "ފުޅަފެއް")ގެ ޑިޒައިން) އަކުންނެވެ. މިއީ އިހުޒަމާނުގެ ބުޑިސްޓު ތަންތާގައި ކަނޑައި ނަގާފައިވާ ފަރުމާއެކެވެ. ބުޑުދޮށުން ފެންނާން ހުންނަ ސަމިޔާ ( އެތެރެއަށް ބަނޑިލާގޮތަށް ހަދައިފައިވާ ތައްގަޑެއް) އާއި ޓޯރަސް (ވައްބުރެއްގެ އެއްފަޅި ދައްކާފައިވާގޮތަށް ހަދާފައިވާ ތައްގަނޑެއް) އާއި އަދި އެތާގެ އެންމެ މަތިބައިގައިވާ ފިލެޓް (ދެ ތައްގަނޑު ވަކިކުރެވޭބައި) ތަކަކީ ސިލޯނުގައި ހުންނަ މުސްކުޅި އިސްތޫޕާތަކުގައިވެސް ހުންނަ ތަންތަނެވެ. އެހެން ކަމުން ދެންނެވޭނީ ރާއްޖޭގައި ހުރި މިފަދަތަންތާގެ ފަރުމާ އަކީ އަވަށްޓެރި އޮޅުދޫކަރަޔާއި އުތުރުކަރައިގެ އުފެއްދުންތައް ކަމުގައެވެ. ނަމަވެސް ތޮއްޑޫގައިހުރި އިސްތޫޕާގެ ބުޑުގަނޑާއި ބުޑުގަނޑުގެ އެންމެ މަތީކައިރިއާ ދެމެދުގައި ދިގަށް ފެންނަށްހުރި ބަޔަކީ ސިލޯނުގެ އިސްތޫޕާތަކުގައި ހުހަށް ދޫކޮށްފައި ހުންނަ ތަންތަނެވެ. މީގައި މިވަނީ ބުޑިސްޓު ދީން ފެށުނު އިރާ ކައިރީގައި ސިލޯނާއި އިންޑިޔާގެ ކުރެހުންތަކާއި އެމީހުންގެ ޢިމާރާތްތަކުގައި ބޭނުން ކުރަމުން އައި "ރޭލިންގ ޕެޓަރން"އަކުން ޒީނަތްތެރި ކުރެވިފައެވެ. މީގެ ބައެއް ދާގަބާ ތައް އެތެރެއަށް ވަދެވޭގޮތަށް ހެދިފައި ހުރިކަމުގައި ވިޔަސް އަނެއްބައި ދާގަބާތަކަކީ އެތެރެއަށް ވަދެވޭ ގޮތަށް ހެދިފައިވާ ތަންތަން ނޫން ކަމަށް ވެސް ނަސީމާ މުޙައްމަދު (2007) ހާމަކުރައްވާފައިވެއެވެ. އެޗް، ސީ، ޕީ. ބެލާ ހަވާލާދެއްވައި ޙަބީބާ ޙުސައިންޙަބީބު (1984) ހާމަ ކުރައްވާ ގޮތުގައި، ރާއްޖެގައި ހުރި ހަވިއްތަ، ދާގަބާ ، ވޭރު ، ވަޅު، ވެޔޮ ފަދަ ތަންތަން ހެދިފައިވަނީ ސްރީލަންކާގެ އަނުރާދަޕޫރާގައި ހެދިފައިހުރި ބުދުދީނުގެ މަރުކަޒުތަކުގައި ހިމެނޭ ދާގަބާތަކާއި ސްރީލަންކާގައި ހުރި"ޕޮކްނާއާ" އެއްގޮތަކަށެވެ.\nމިފަދަ ސާބިތު ހެކިތަކުގެ ސަބަބުން ރާއްޖޭގައި ހުރި މިފަދަ ތަންތަނަކީ އޭރު ރާއްޖޭގައި އުޅުނު ވަޒަންވެރިން އަޅުކަންކޮށް އުޅުނު ދީނީ ބިނާތަކެއްކަން އެނގެއެވެ.\n4- ދިވެހިން ޤަދީމީ ޒަމާނުގައި އަޅުކަންކޮށް އުޅުނު ތަންތަން\nދިވެހިރާއްޖޭގައި ކާބަފައިން އަޅުކަންކޮށް އުޅުނު ތަންތަނާ ބެހޭ ގޮތުން ލިޔާ މި ފަދަ ލިޔުމެއްގައި އެފަދަ ތަންތަން ހުރި ރަށްރަށާ ބެހޭ ގޮތުން ހިސާބަކަށް ވާހަކަދައްކައިލުމަކީ ބޭނުންތެރިކަމެއްކަމަށް ދެކެމެވެ. ރާއްޖޭގެ އެކި ސަރަޙައްދުތަކުން މިފަދަ އާސާރީ ބިނާތައް ފެނިފައިވީކަމުގައި ވިޔަސް މިތަންތަނާބެހޭ މާ ބޮޑު ސައިންޓިފިކް ދިރާސާއެއް ކުރެވިފައި ނުވާކަމަށް ނަސީމާ މުޙައްމަދު (2007) ހާމަކުރައްވައެވެ. ނަމަވެސް ބައެއް ތަންތަނަކީ ކޮންމެވެސް ވަރެއްގެ ހޯދުންތަކެއް ހޯދިފައިވާ ތަންތަނެވެ. މިތަންތަން ރަނގަޅު ފެންވަރަކަށް ތަޙުލީލުކުރެވިއްޖެނަމަ އިތުރު މަޢުލޫމާތާއި ޙަޤީޤަތްތައް ހާމަވެގެންދާނެކަމަށްވެސް ވިދާޅުވެއެވެ. މި ދެންނެވުނު ތަންތަނާމެދު ލިޔެވިފައިވާ ލިޔުންތަކަށް ބަލައި ހޯދުނު މަޢުލޫމާތުގެ އަލީގައި ރާއްޖޭގައި ހުރި މިފަދަ މުހިއްމު ތަންތަނާ ބެހޭ މަޢުލޫމާތުކޮޅެއް ހުށަހަޅައިލަމެވެ.\n4.1 ލަންދޫ މާބުދުގެ\nލަންދޫ މާބުދުގެ އަށް މި ރަށުގެ މީހުން ކިޔައި އުޅުނީ " ހަތްކަ " ނުވަތަ "ހައިކަ" އެވެ. އަދި "މާބަދިގެ ހަތްކެއި ހައިތަ" ވެސް މިތަނަށް ކިޔައެވެ. ދިވެހި ބަހާއި ތާރީޚަށް ޚިދުމަތްކުރާ ޤައުމީ މަރުކަޒުގެ ރެކޯޑްތަކުން ދައްކާ ގޮތުގައި މިތާގެ ބޮޑު މިނަކީ 292 ފޫޓެވެ. އުސްމިނަކީ 28 ފޫޓެވެ. މީލާދީން 1900 ވަނައަހަރު މިސްޓަރ ޖޭ ސްޓެންލީ ގާރޑްނަރ ކިޔާ ބޭފުޅަކު މިސަރަޙައްދު ބެލި ބެލުމުން ފެނުނު ވަޅެއްގެ ތެރެއިން ރަނާއި އަދި ރަންވަން ލޮއިން ހަދާފައިވާ ޑިސްކު ތަކެއް ފެނިފައިވާކަމަށް އެޗް. ސީ. ޕީ. ބެލްގެ މޮނޮގްރާފްގައި ހާމަ ކުރައްވައެވެ. އަދި މިތަކެތި ވަނީ އެދުވަސްވަރު ވިރުވައި ހަލާކު ކޮށްލެވިފައެވެ. މިހާރު މިތަންވަނީ ވަރަށްބޮޑަށް ތިރިވެފައެވެ. " އާކިއޮލޮޖިކަލް ސާރވޭ އޮފް އިންޑިޔާ" އިން ރާއްޖެ ފޮނުއްވި ޓީމަކުން 1987 ވަނައަހަރު މިތަން ސާރވޭ ކޮށްބެލި އިރު މިތަނުން ފެނިފައިވަނީ ބުޑިސްޓު ދީނުގެ އެކުވެންޏެއް (މޮނާސްޓްރީއެއް) ކަމަށާއި މިތާގައިހުރި އިސްތޫޕާއަކީ މި އެކުވެނީގެ އެންމެ ބޮޑުތަންކަމަށް އެޗް. ސީ. ޕީ. ބެލް އާއި ޙަވާލާދީ ނަސީމާ މުޙައްމަދު (2007) ހާމަކުރައްވައެވެ. މީގެ އިތުރުން މިތާގައި ފައްޅިއަކާއި އިތުރު ކުޑަ ފަސް އިސްތޫޕާވެސް ހުއްޓެވެ. އަދި މިތަންތަން މިހާރުވަނީ ހަލާކު ކޮށްލެވިފައިކަމަށްވެސް މަޢުލޫމާތު ލިބިފައިވެއެވެ.\n4.2 ކުރެންދޫ ތަރާގަނޑު\nފާދިއޕޮޅު ކުރެންދޫ އިރުދެކުނު ކޮޅުގައި "ތަރާގަނޑު" ކިޔާ އާސާރީ ސަރަޙައްދުން އިސްތޫޕާއެއްގެ ތަކެތި ފެނިފައި ވުމުން މިތަނަކީ ކުރީ ޒަމާނުގައި އިސްތޫޕާއެއް ހުރި ތަނެއްކަމަށް އަލްއުސްތާޒު މުޙައްމަދު އިބްރާހީމް ލުޠުފީއާއި ޙަވާލާދީ ނަސީމާ މުޙައްމަދު (2007) ހާމަ ކުރައްވައެވެ. މިތަނުގެ ބޮޑުމިނަކީ ދިގުމިނުގައި 132 ފޫޓް، ފުޅާމިނުގައި 80 ފޫޓެވެ. ނަމަވެސް ވީރާނާވެ ހަލާކު ވުމުގެ ސަބަބުން މިހާރު މިތަންވަނީ ވަރަށް ތިރިވެފައިކަމަށްވެސް ހާމަ ކުރައްވައެވެ.\n4.3 ކާށިދޫ ކުރުހިންނަ ތަރާގަނޑު\nމިއީ މިހާތަނަށް ޢިލްމީ ގޮތުން ދިރާސާ ކުރެވިފައިވާ މިފަދަ ހަމައެކަނި ތަނެވެ. ކާށިދޫ ކުރު ހިންނަ ތަރާގަނޑު ދިރާސާކުރެއްވުމަށް 1958 ވަނަ އަހަރު ތާރީޚު ކޮމެޓީން ޓީމެއް ފޮނުއްވިއެވެ. އެ ރަށު މީހުން އިހުގައި އެތަނަށް ކިޔައި އުޅުނީ " ބޮޑުގާފުނި" ކަމަށް ނަސީމާ މުޙައްމަދު (2007) މިދާޅުވިއެވެ. މިތަން ސައިންޓިފިކް ގޮތަކަށް ކޮނެ ބެލުނީ 1996ން 1998 ގެ ނޔަލަށް ދިވެހި ސަރުކާރުން ކުރެއްވި ބުރަ މަސައްކަތުންނެވެ. މި މަސައްކަތްކުރީ ނޯރވޭގެ އޮސްލޯ ޔުނިވަރސިޓީގެ ޕްރޮފެސަރ އެގިލް މިކަލްސަން ކިޔާ އާކިއޮލޮޖިސްޓެއްގެ ޚާއްޞަ ބެއްލެވުމުގެ ދަށުންނެވެ. މިތަނަކީ މީލާދީން ގާތްގަނޑަކަށް4ވަނަ ޤަރުނުން ފެށިގެން 10 ވަނަ ޤަރުނާ ހަމަޔަށް ބުޑިސްޓު ދީނުގެ ވޭރެއްގެ ގޮތުގައި ބޭނުންކުރި ތަނެކެވެ. މިތަނުން ފެނިފައިވާ އިންސާނުންގެ ކަށިތަކުގެ ތެރެއިން ކަށިގަނޑެއް ކާރބަނޭޑް ކުރި ކުރުމުން އެގުނީ އެކަށިގަނޑަކީ މީލާދީން9ވަނަ ޤަރުނާއި 10 ވަނަ ޤަރުނުގައި މަރުވެފައިވާ މީހެއްގެ ކަށިގަނޑުކަމަށެވެ. ސްރީލަންކާގެ ޕޮރޮފެސަރ ސޭނަކަބަންޑާރަނަޔަކަ 1998 ގައި މިތަން ބައްލަވައި ވިދާޅުވެފައިވާ ކަމަށް ނަސީމާމުޙައްމަދު (2007) ހާމަކުރައްވަނި މިތާނގައި ކުރިން ހުރި ޢިމާރާތްތަކުގެ ތަރަހަ ގަނޑު ވައްތަރުވަނީ އަފްޣާނިސްތާނާއި ޕާކިސްތާނުގެ ބުޑިސްޓު ބިނާތަކުގެ ޑިޒައިން ތަކާ ކަމަށެވެ. ނަމަވެސް ރާއްޖޭގެ އަމިއްލަ ފާޑުވެރިކަން އޭގެ ތެރެއަށް ވަދެފައިވާ ކަމަށެވެ. މިތަނުން ފެނިފައިވާ ތަކެތީގެ ތެރޭގައި މީލާދީން 990 ވަނަ އަހަރާއި 994 ވަނަ އަހަރާދެމެދު ޗައިނާގައި އުފައްދާފައިވާ ލޮއި ފައިސާފޮއްޗަކާއި، ބޯތައްޓާއި އެކި ކުލައިގެ މިނާތަކުގެ އިތުރުން ގިނަ އަދަދެއްގެ ދިވެހި ބޮލިވެސް ހިމެނެއެވެ. ކުރިންވެސް ދެންނެވި ފަދައިން މިތަނަކީ ރާއްޖޭގައި ސައިންޓިފިކް ގޮތަކަށް ބެލި ދިރާސާ ކުރެވިފައިވާ ހަމަ އެކަނި ތަނެވެ.\n4.4 ތޮއްޑޫ ދާގަބާ\nތާރީޚު ކޮމެޓީން ޓީމެއް ފޮނުއްވައިގެން އއ. ތޮއްޑޫ ދާގަބާ ދިރާސާކުރެއްވުމުގެ މަސައްކަތް 1958ގައި ސަރުކާރުން ފެއްޓެވި ކަމަށް ނަސީމާ މުޙައްމަދު (2007) " ދިވެހިރާއްޖޭގައިހުރި އާސާރީތަންތަން " މިފޮތުގައި ހާމަ ކުރައްވާފައި ވެއެވެ. މިޓީމުގައި އިސްކޮށް ވަޑައިގެންނެވީ އަލްމަރުޙޫމު މުޙައްމަދު އިސްމާޢީލް ދީދީއެވެ. އެދުވަސްވަރު މިދާގަބާއަށް އެރަށު މީހުން ކިޔައި އުޅުނީ" ބޮޑުގާފުނި " ކަމަށްވެއެވެ. މިތަނަށް ދިޔަ ޓީމުން ނަގާފައިވާ ފޮޓޯތައް ޔުނިވަރސިޓީ އޮފް ސިލޯން ޕޭރަދެނިޔާގެ ޑޮކްޓަރ އެސް ޕަރަނަވިތާރަނައަށް ފޮނުވުނެއެވެ. މިފޮނުވުނު ތަކެތި ބައްލަވައި ވަރަށް ތަފްޞީލީ ރިޕޯޓެއް ފޮނުއްވާފައިވެއެވެ. މިރިޕޯރޓް " ދިވެހި ތާރީޚަށް އައު އަލިކަމެއް" މިފޮތުގެ އިތުރުން " ދިވެހިރާއްޖޭގައި ހުރި އަސާރީތަންތަން 2007" ގެ ޞ 55 ގައިވެސްހިމެނިފައިވެއެވެ. މިތަނުން ފެނިފައިވާ ތަކެތީގެ ތެރޭގައި ބުއްދާގެ ބުދަކާއި، ދެކުރަނޑިއާއި، ފީވެފައިވާ ދެ ފަތްކޮޅާއި،މަޢުދަނުން ހަދާފައިވާ ކުޑަދަޅެއްގެ އިތުރުން ދެފައިސާފޮއްޗާއި، ރަންބަޑިއެއްވެސް ފެނިފައިވާކަމަށް އެޗް ސީޕީ ބެލްގެ މޮނޮގްރާފް (1940) ގައި ހާމަކުރައްވާފައި ވެއެވެ. މީގެ އިތުރުން ޑޮކްޓަރ އެސް ޕަރަނަވިތާރަނައާ ޙަވާލާދީ ނަސީމާ ހާމަކުރައްވާގޮތުގައި މިތަނުން ނެގިފައިވާ ކުރަނޑިތަކަކީވެސް ކުދި އިސްތޫޕާ ތަކެއްގެ ގޮތަށް ހެދިފައިވާ އެއްޗެއްސެވެ.\n4.5 އަރިއަދޫ ހައިތަ\nމިރަށުގެ ހުޅަނގު ދެކުނު ސަރަޙައްދުގައި " އަރިއަދޫ ހައިތަ " ނަމަކަށް ކިޔާ ވީރާނާވެފައިވާ ތަނެއް އޮންނަކަމަށް ނަސީމާ މުޙައްމަދު (2007) ހާމަކުރައްވައެވެ. މިތަން ދިރާސާ ކުރެއްވީ 1959ވަނަ އަހަރު ތާރީޚު ކޮމެޓީން ޓީމެއް ފޮނުއްވައިގެންނެވެ. މިޓީމުގެ އިސްބޭފުޅަކަށް ހުންނެވީ އަލްމަރުޙޫމު މުޙައްމަދު އިސްމާޢީލް ދީދީއެވެ. މިޓީމު މިރަށަށް ވަޑައިގެންނެވި އިރު މިރަށުގައި3ހައިތަ ( ހަވިއްތަ) ހުރި ކަމަށް ވެއެވެ. މިތަނުން ބައެއް އާޘާރީ ތަކެތިވެސް ފެނިފައިވާކަމަށް ހާމަކުރައްވައެވެ. މީގެ ތެރޭގައި މިތަނުން ފެނިފައިވާ އިންސާނެއްގެ ކަށިގަޑު ކާބަންޑޭޓް ކުރުމުން އެނގުނީ އެއީ މީލާދީން 10ވަނަ ޤަރުނުގައި މަރުވެފައިވާ އަންހެނެއްގެ ކަށިގަނޑުކަމެވެ. މީގެ އިތުރުން މިތަނުން ފެނިފައިވާ އެއްޗެހީގެ ތެރޭގައި " ފެލިކް" ސިފައަށް ހިރިގަލުން ހަދާފައިވާ އެއްޗެއްވެސް ހިމެނެއެވެ. މި އެއްޗަކީ ހިންދޫ ދީނުގެ އެއްޗެއްކަމަށްވެސް ނަސީމާ ހާމަކުރައްވައެވެ.\n4.6 ނިލަންދޫ ފޯއްމަތި\nފ. ނިލަންދޫ ފޯއްމަތި ކޮނެ ބެލުމުގެ މަސައްކަތް ކޮށްފައިވަނީ 1984-1983 ވަނަ އަހަރާ ހަމައަށް ތޯހައިދާލާއި އޭނާގެ ޓީމުންނެވެ. މިތަން ބައްލަވައި ނެރުއްވި މަޢުލޫމާތުގައި ހާމަކުރައްވާކަމަށް ނަސީމާ މުޙައްމަދު (2007) ހާމަ ކުރައްވާގޮތުގައި މިއީ އިހު ޒަމާނުގައި ބުޑިސްޓު ދީނީ ބިނާތަކެއް ހުރި ތަނެކެވެ. މިތަނުން ފެނިފައިވާ އިންސާނުންގެ ކަށިތައް ކާބަންޑޭޓް ކުރުމުން އެގުނީ މިއީ މީލާދީން 540 އާއި 670 އާއި ދެމެދުގެ އަހަރު ތަކުގެ ތެރޭގައި ވޭރެއް ހުރި ތަނެއް ކަމެވެ. އަދި މިތަނުން ފެނިފައިވާ ތަކެތިން އެނގުނު ގޮތުގައި މިރަށަކީ ބޭރުގެ ވިޔަފާރި ނައުފަހަރު ދަތުރުކޮށް އައިސް މަޑުކޮށްލާ ރަށެއްކަމަށްވެސް ހާމަ ކުރައްވައެވެ. މިތަނުން ފެނިފައިވާ ބައެއްތަކެތި މިހާރުވެސް ދާރުލްއާޘާރުގައި ބެހިއްޓިފައިވެއެވެ. އަދި މިތަނުން ފެނިފައިވާ ބައެއް ތަކެއްޗަކީ ފިރިހެނުންގެ ޖިންސީ ގުނަވަނާ ވައްތަރު ސިފައަކަށް ހަދައިފައި ހުރި ތަކެތި ކަމަށްވެސް ބުނެވެއެވެ. މި ފަދަ ސިފައަކަށް ހުރި ކަމަށް ބެލެވޭ އެއްޗެއް މިހާރުވެސް އެ ސަރަޙައްދުގައި ހުރި މިސްކިތުގެ ފާރު މަތީގައި (ފޮޓޯ) އެބަހުއްޓެވެ. އެހެންކަމުން މިއީވެސް ކޮންމެވެސް ޒަމާނެއްގައި ދިވެހިން އަޅުކަންކޮށް އުޅުނު އެއްޗެއްކަމަށް ބެލެވިދާނެއެވެ.\n4.7 ރެލިކް ފޮށި ނެގުނު ބިން:\nތ. ވޭމަންޑޫ ފުޓްބޯޅަދަނޑު ތައްޔާރުކުރުމުގެތެރޭގައި ރެލިކް ފޮއްޓެއް އެ ބިމުން ނެގިފައިވެއެވެ. މި ފޮށި މިހާރު ރާއްޖޭގެ ޤައުމީ ދާރުލްއާސާރުގައި އެބަހުއްޓެވެ. މި ފޮށީގެ ތެރޭގައި،3މަސް ކުރަހައިފައި އަދި3ފަރާތުގައި ލިޔެފައިވާ ރަން ފަތްކޮޅަކާއި 63 ބޮލި އޮތްކަމަށް ބުނެވެއެވެ. ކާބަންޑޭޓްކޮށްގެން ބެލިއިރު މިއީ މީލާދީން 690 އާއި 785 އާ ދެމެދުގައި ނެގިފައިވާ ބޮލިތަކެއްކަން ސާބިތުވެއެވެ. ހިރިގަލު ފޮށީގެ ތެރެއިން ފެނުނު ރަން ފަތްކޮޅުގައިވާ ނިޝާނަކީ ދިވެހި ރާއްޖޭގައި ކުރެވުނު ވެރިކަމެއްގައި ބޭނުންކުރެވިފައިވާ ނިޝާނެއް ކަމަށް ބެލެވެއެވެ. އެ ނިޝާނުގައިވާ ލިޔުން ދޭހަކޮށްދެނީ އެއީ ރާއްޖޭގައި އުޅުއްވި ބުޑިސްޓް ރަސްކަލަކާ ބެހޭ ގޮތުން ލިޔެފައިވާ ލިޔުމެއްކަމެވެ. މި ލިޔުން ލިޔެފައި ހުރި އެވޭލާ އަކުރު އުފެދުމުގެ ކުރިން ރާއްޖޭގައި ބޭޏުންކުރި އަކުރުތަކަކުންކަމަށް "ދިވެހި ރާއްޖޭގައި ހުރި އާސާރީ ތަންތަން" މި ފޮތުގައި ބަޔާންކުރައްވައިފައިވެއެވެ.\n4.8 ގަމު ހައްތެލި\nހައްދުންމަތީ ގަމުމުކުރިމަގު އަވަށުގެ އިރުމަތީ ފަރާތުގައި ގައި ވަށަމިނުގައި 300 ފޫޓް އުސްމިނުގައި 24 ފޫޓް ހުރި " ގަމު ހަތްތެލި" ނަމަކަށް ކިޔާ އުސްގަނޑެއް ހުއްޓެވެ. މިސްޓަރ އެޗް ސީ ޕީ ބެލް 1922 ވަނަ އަހަރު މިތަން ދިރާސާކުރެއްވުމުގެ މަސައްކަތް ކުޑަ ގޮތަކަށް ފެއްޓެވިއެވެ. ނަމަވެސް މިއީ ސައިންޓިފިކް ދިރާސާއެއްނޫންކަމަށް ނަސީމާ މުޙައްމަދު (2007) ހާމަކުރައްވައެވެ. މި ދިރާސާއަށްފަހު ވެސް މިތަން ރައްކާ ނުކުރެވި އޮތުމުގެ ސަބަބުން މިތަން ވަރަށްބޮޑަށް ހަލާކުވެފައިވަނިކޮށް 2000 ވަނަ އަހަރު ދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒުގެ ފަރާތުން މިތަން ރައްކާކުރެއްވުމުގެ މަސައްކަތްވަނީ ފަށާފައި ކަމަށްވެސް ހާމަ ކުރައްވައެވެ. މިތަނުން ނެގުނު ބައެއް ތަކެތި ލަންކާއަށް ބެލް ގެންދެވިކަމަށް ވެސް ވެއެވެ.\n4.9 އިސްދޫ ބޮޑު ހައްތެލި\nއިސްދޫ އުތުރު ފަރާތު ގޮނޑު ދޮށުގައި ގާތްގަނޑަކަށް 450 ފޫޓް ދުރުގައި އޮންނަ އުސްގަނޑަށް "އިސްދޫ ބޮޑު ހަތްތެލި " ކިޔައެވެ. މިތަނުގެ ވަށަމިނުގައި 360 ފޫޓް އަދި އުސް މިނުގައި 45 ފޫޓް ހުރެއެވެ. މިއީ ބުޑިސްޓު ދީނުގެ އެކުވެންޏެއްކަމަށާއި، މިތަންވެސް ގިރައިގެންދާތީ ސަރުކާރުން މިހާރުވަނީ މިތަން ޙިމާޔަތްކޮށްފައިކަމަށް ނަސީމާ މުޙައްމަދު (2007) ހާމަ ކުރައްވައެވެ. މި ހައްތެއްޔާ ގާތްގަނޑަކަށް 112 ފޫޓް ދުރުގައި "އިސްދޫ ކުޑަ ހައްތެލި" ކިޔާތަނެއްވެސް އޮންނަކަމަށް ނަސީމާ ހާމަކުރައްވައެވެ. މި ތަންތަނަކީ އަދި މިހާތަނަށް އެއްވެސް ގޮތަކަށް ކޮނެ ދިރާސާ ކުރެވިފައިވާ ތަންތަނެއްނޫނެވެ. މީގެ އިތުރުން މި ދެތަނަކީވެސް ތަޙުޤީގުކޮށް ބަލަންޖެހިފައިވާ ތަންތަންކަމަށްވެސް ހާމަކުރައްވައެވެ.\n4.10 ނިލަންދޫ ގަލު ފުނިއާ\nހުވަދުއަތޮޅު އުތުރުބުރީނިލަންދޫގައި "ގަލުފުނިއާ" ކިޔާ އުސްގަނޑެއް އޮވެއެވެ. މުޙައްމަދު އިބްރާހީމް ލުޠުފީއާ ޙަވާލާދެއްވައި ނަސީމާ މުޙައްމަދު (2007) ހާމަ ކުރައްވާގޮތުގައި މިއީ ކުޑަ ހަވިއްތައެއްކަމަށާއި މިތަނަކީވެސް އިތުރަށް ތަޙުޤީގުކުރަން ޖެހިފައިވާ ތަނެއްކަމަށް ހާމަކުރައްވައެވެ. މިއީ ދިގުމިނުގައި 20 ފޫޓް ފުޅާ މިނުގައި 15 ފޫޓް، އުސް މިނުގައި4ފޫޓް ހުރިތަނެކެވެ.\n4.11 ކޮނޑޭ ހަވިއްތަ\n" ކޮނޑޭ ހަވިއްތަ" ކިޔާ ވީރާނާވެފައިވާ ބިނާއެއް މިރަށުގެ އިރުމަތީ ފަރާތު ގޮނޑުދޮށާ ގާތްގަނޑަކަށް 800 ފޫޓް ދުރުގައި ވެއެވެ. މިތަނަކީ ހަތަރެސްކަނަށް ހެދިފައިވާ ތަނެއްކަމަށް ނަސީމާ މުޙައްމަދު (2007) ހާމަ ކުރައްވައެވެ. މިތަން މިހާރު އޮތީ ވަލުތެރޭގައި ކަމަށާއި މިތަނަށް އެއްވެސް ގެއްލުމެއްލިބިފައި ނުވާކަމަށް ވެސް ނަސީމާ ވިދާޅުވެއެވެ. މިއީ ދިގުމިނުގެ 47 ފޫޓް ފުޅާމިނުގައި 47 ފޫޓް އުސްމިނުގައި4ފޫޓް ހުރިތަނެއްކަމަށްވެސް ހާމަ ކުރައްވައެވެ. މިއީވެސް އަޅުކަމުގެ ބިނާއެއް ކަމަށް ގަބޫލުކުރެވެއެވެ.\n4.12 ގަމު ހަވިއްތަ\nގދ. ގަމުގައި (ފަޅުރަށެއް) " ގަމު ހަވިއްތަ " ނަމަކަށް ކިޔާ އުސްގަނޑެއް އޮވެއެވެ. މިތަން ހުރީ ވަށްކޮށް ހިމަކޮށް ދެފަރާތުންވެސް މައްޗަށް އެރޭ ގޮތަށް ކަމަށް ނަސީމާ މުޙައްމަދު (2007) ހާމަ ކުރައްވައެވެ. މިއީ އުސްމިނުގައި 60 ފޫޓް ވަށަމިނުގައި 240 ފޫޓް ހުރި ތަނެކެވެ. މިތަން ބެލިބެލުމުން އެގުނީ މިއީ ބުޑިސްޓު ވޭރެއްގެ ބިނާއެއްކަމެވެ. މިތަނުގެ ވަށައިގެން އާސާރީ ތަންތަން އެބަހުރިކަމަށްވެސް ނަސީމާ މުޙައްމަދު(2007) ހާމަ ކުރައްވައެވެ. 23 ފެބްރުއަރީ 1984ގައި ތޯހައިދާލާއި އޭނާގެ ޓީމުން މިތަން ކޮނުނެވެ.\n4.13 ފުވައްމުލަކު ހަވިއްތަ\nއެޗް. ސީ. ޕީ. ބެލް، ފުވައްމުލަކު ހަވިއްތަ ދިރާސާކޮށް ބަލާފައިވަނީ 1922 ވަނަ އަހަރުގައި ކަމަށް މުޙައްމަދު އިބްރާހީމް ލުޠުފީ (1984) ހާމަކުރައްވައެވެ. ފުވައްމުލަކުގެ މި ސަރަޙައްދަކީ އެއްޒަމާނެއްގައި އެރަށުގައިހުރި ބުޑިސްޓު ދީނީ މަރުކަޒު ހުރި ތަން ކަމަށްވެސް ހާމަ ކުރައްވައެވެ. މިކަމަބެހޭ ޚާއްޞަ ރިޕޯޓާއި ފޮޓޯ އެޗް. ސީ . ޕީ. ބެލްގެ މޮނޮގްރާފް (1940) ގައި ހާމަ ކުރައްވާފައިވެއެވެ. މީގެ އިތުރުން އަލުން މިތަން ކޮންނެވުމުގެ މަސައްކަތް 1946ވަނަ އަހަރު ކުރެއްވިކަމަށް ލުޠުފީގެ އިތުރުން ނަސީމާ މުޙައްމަދު (2007)ވެސް ހާމަ ކުރައްވައެވެ. މި މަސައްކަތްކުރުމުގެ ތެރޭގައި ގަލުން ހަދާފައިވާ3ފޮއްޓާއި، ހިރިގަލުގެ ކުރަނޑިތަކެއް މިތަނުން ފެނިފައިވެއެވެ. މިއީވެސް ބުޑިސްޓު ދީނުގެ ބިނާތަކެއްހުރި ސަރަޙައްދެއް ކަމަށްވެސް ހާމަ ކުރައްވައެވެ.\n5. ޤަދީމީ ޒަމާނުގައި ދިވެހިން އަޅުކޮށް އުޅުނު ތަކެތި\nދިވެހި ބިމުން ފެނުނު އާސާރީ ބިނާތަކުން ފެނިފައިވަނީ އެމީހުން އަޅުކަން ކުރުމަށްޓަކައި ބޭނުންކުރާ ބައެއް ސާމާނުގެ އިތުރުން އެތަންތަނުގައި އުޅުނު ފާދިރީން ބޭނުން ކޮށްފައިވާ ބައެއްތަކެތިކަމަށް ޙަބީބާ ޙުސައިން ޙަބީބު (1984) ހާމަ ކުރައްވައެވެ. ރާއްޖޭގައި ހުރި މިފަދަ ތަންތަނުގެ ތެރެއިން ސައިންޓިފިކް ގޮތުން ދިރާސާއެއް ކުރެވިފައިވަނީ ކާށިދޫ ކުރު ހިންނަ ތަރާގަނޑެވެ. މިތަނުން ފެނިފައިވާ ތަކެތީގެ ތެރޭގައި ޗައިނާގައި އުފައްދާފައިވާ ލޯފައިސާ ފޮއްޗާއި ތަފާތު ވައްތަރުގެ މިނާތަކާއި ފެން އަޅާ3ރުނބަޔާއި ޗައިނާގައި ބޭނުންކުރާކަހަލަ ތަށި ފެނިފައިވާ ކަމަށް ނަސީމާ މުހައްމަދު (2007) ހާމަކުރައްވައެވެ. މިސްޓަރ އެޗް، ސީ، ޕީ. ބެލް (1940) އޭނާގެ މޮނޮގަރާފުގައި ވާ ގޮތުން ތޮއްޑޫ ދާގަބާއަކީ ވީރާނާވެފައިވާ އިސްތޫޕާއެކެވެ.\nމިތަނުން ފެނިފައިވާ ތަކެތީގެ ތެރޭގައި ބުއްދާގެ ބުދަކާއި ހިރިގަލުގެ ކުރަނޑިއަކާއި އެކުރަނޑި ތެރޭގައިވާ މަޢުދަނަކުން ހަދާފައިވާ ދަޅެއްވެސް ފެނިފައިވެއެވެ. މިދަޅުގެވަށައިގެން ހުރި ކަޅު ކުނޑިއެއްގެ އިތުރުން ދެތިން އަނގޮޓިއާއި ފީވެފައިވާ ދެފަތްކޮޅުވެސް ހިމެނެއެވެ. އަދި ރިހިކުލައިގެ ޤަދީމީ ދެ ފައިސާފޮތިވެސް ފެނިފައިވެއެވެ. މިފައިސާ ފޮއްޗާއި ތަކެތީގެ ޒަމާން މީލާދުގެ އެތައް ސަތޭކަ އަހަރު ކުރިއަށް ދާނެ ކަމަށް އެޗް، ސީ ބެލް އާ ހަވާލާދެއްވައި ނަސީމާ މުޙައްމަދު(2007) ހާމަކުރައްވައެވެ. މި ދެފައިސާފޮތިވަނީ ވީނުވީތަނެއް ނޭގި ގެއްލިފައެވެ. ބުއްދާގެ ބުދުވެސް ފުރަތަމަ ފެނުނުއިރު ހުރީ ރަނގަޅަށް ކަމުގައިވީނަމަވެސް ދާރުލްއާސާރާ ހަމަޔަށް ގެނެވުނުއިރު ސަލާމަތުން ހުރީ ހަމައެކަނި އޭގެ ބޮލެވެ. މިދާގަބާއިން ފެނިފައިވާ ތަކެތީގެ ފޮޓޯއާއި ރިޕޯޓް ސިލޯނުގައި ހުންނަ ޔުނިވަރސިޓީގެ ޕްރޮފެސަރ ޑޮކްޓަރ އެސް ޕަރަނަވީތަނާ ބެއްލެވުމަށް ފޮނުވުނެވެ.\nމި ފޮޓޯތަކާއި ރިޕޯޓް ބެއްލެވުމަށްފަހު ޕަރަނަވީތަނާ ވިދާޅުވަނީ މިސްޓޯޕާގެ އެތެރެވެސް ހަދާފައިވަނީ އިހުޒަމާނުގެ ގޮތަށް ކަމަށާއި މިތަނުން ފެނިފައިވާ ކުރަނޑިތައް ހެދިފައިވަނީ މުރަކައިންކަމަށެވެ. މިކުރަނޑިތައްވެސް ހެދިފައިވަނީ ކުދިކުދި ސްޓޫޕާ ތަކެއްގެ ގޮތަށެވެ. އަދި މި "ސްޓޫޕާ" ޢިމާރާތް ކޮށްފައިވަނީ ބުދު ދީން ފެށުނުއިރާ ދާދި ކައިރީގައި ސިލޯނުގެ ކުރެހުމާއި ޢިމާރާތްކުރުމުގެ ވަރަށް ޢާންމު ކުރެހުންތަކާ އެގޮތަށް ކަމަށްވެއެވެ\nތާރީޚީ ހޯދުންތަކަށް ބަލާއިރު، އިހުގެ ބިނާތަކުން ފެނިފައިވަނީ ބުދުދީނާއި ހިންދީ ދީނުގެ މީހުން އަޅުކަންކުރަން ގެންގުޅުނު ތަކެތިކަން ސާބިތުވެއެވެ. އަދި ގަދީމީ ތާރީޚީ ބިނާތަކުންނާއި ރާއްޖޭގެ އެކި ހިސާބުތަކުގެ ބިން ކޮނުނު އިރު ފެނިފައިވަނީ އެކި ވއްތަރުގެ ބުދު ކަމަށް ވާތީ، ޤަދީމީ ޒަމާނުގައި ދިވެހީން އަޅުކަންކުރަން ގެންގުޅުނު އެންމެ ޢާއްމު އެއްޗަކީ "ބުދު"ކަން އެއް ވެސް އޮޅުމެއް ނެތި ހާމަވެއެވެ. އަދި ލިބިފައިވާ އެހެން ހެކިތަކަށް ބަލާއިރު ޤުދުރަތީ ބާރުތަކަށާއި "ފުރަހަ"(ޒަކަރު)އަށް ވެސް އަޅުކަންކުރިކަމަށް ބެލިފައިވެއެވެ. އެހެނީ 1982 އާއި 1983 ގައި ޑރ. ތޯރހަޔަދާލު ދިވެހި ރާއްޖޭގައި ކުރެއްވި ދިރާސާތަކުން އިރަށް އަޅުކަންކުރުމަށް ތައްޔޜުކޮށްފައިވާ ބިނާއެއް ގދ. ގަމުން (ފަޅު ރަށެއް) ފެނިފައިވާކަމަށް މުޙައްމަދު އިބްރާހީމް ލުޠުފީ (1983) ހާމަކުރައްވައެވެ. ޑރ. ޔޯރ ޙަޔަދާލު 1983 ވަނަ އަހަރު ފެބްރުއަރީ މަހު ފ. ނިލަންދޫއަށް ވަޑައިގެން ދެތިން ހަތަރު ދުވަސް ވާންދެން ނިލަންދޫ ފޯއްމަތި ކޮނުމުގެ މަސައްކަތް ކުރެއްވިއެވެ. މި މަސައްކަތުން ތޯރ ހަޔަދާލަށް ކަށަވަރުވެވަޑައިގަތީ "ފުރަހަ"އަށް (ޒަކަރަށް) އަޅުކަންކުރި ބަޔަކު އެ ސަރަހައްދުގައި އުޅެފައިވާކަމެވެ. އަދި ތަފާތު ކިޔެވެލިތަކުގައި ކަނޑަށް ފާލަންއަޅައިގެން ކިޔެވެލި ކިޔެވުމާއި ކަނޑަށް މާދެއްކުން ފަދަ ކަންކަމަކީ ކަނޑުފަދަ ޤުދުރަތީ އެހެން ބާރުތަކަށްވެސް ޤަދީމީ ޒަމާނުގައި އަޅުކަންކުރިކަމަށް ބެލެވޭ ހެތްކެކެވެ. މިކަންކަން މާ ސާބިތު ގޮތެއްގައި ހާމަކުރެވެން ނެތް ނަމަވެސް ޤަދީމީ ޒަމާނުގައި ދިވެހިން ބުދަށް އަޅުކަންކުރިކަމީ ޝައްކެއްނެތި ސާބިތުވާ ކަމެކެވެ.\nދިވެހިރާއްޖޭގައި ހުރި އާސާރީ ގިނަ ތަނަކީ ރާއްޖޭގައި ވަޒަންވެރިވެގެން ތިބިބަޔަކު ދީނީ އަޅުކަންކުރުމަށްޓަކައި ހަދާފައިވާ ތަންތަންކަން ސާބިތުވެއެވެ. އެހެންކަމުން ދިވެހި ރާއްޖޭގައި ޤަދީމީ ޒަމާނުގައި އަޅުކަންކޮށް އުޅުނު ތަންތަނަކީ މޮނާސްޓްރީތައް ކަމަށް ދެންނެވިދާނެއެވެ. މި ފަދަ މޮނާސްޓްރީތަކުގައި ދާގަބާއާއި ސްޓޫޕާއާއި ވިހާރަ އާއި ޕިރިވޭނަ ފަދަ ތަންތަން ހުރިކަން ސާބިތުވެއެވެ. މިއިން ކޮންމެ ތަނަކީވެސް އަޅުކަމާ ގުޅޭ ކަންކަމުގައި ބިނާކޮށްފައިވާ ތަންތަންކަން އެނގެއެވެ. މި ފަދަތަންތަނުން ފެނިފައިވާ ހެކިތަކަށް ބަލާއިރު ދިވެހިން ކުރީ ޒަމާނުގައި އަޅުކަންކޮށް އުޅުނީ ތަފާތު ސިފަސިފައިގައި ހަދައިފައިވާ ބުދުތަކަށްކަން އެއްވެސް އޮޅުމެއް ނެތި ހާމަވެއެވެ. އަދި އިންސާނީ ނައުޢު ދެމެހެއްޓުމުގައި އެންމެ މުހިއްމު ދައުރެއް އަދާކުރާ "ބާރު" ކަމަށްވާ ފުރަހައަށް އަޅުކަންކުރިކަންވެސް ތާރީޚީ ހެކިތަކުން ސާބިތުވެއެވެ.\nދިވެހީންނަކީ ކޮންމެވެސް ޒަމާނެއްގައި އެކި އެކި ބާރުތަކަށް ވެސް އަޅުކަން ކޮށް އުޅުނު ބައެއްކަންވެސް ސާބިތުވެއެވެ. އިރަކީ މަޢީޝަތު ކުރިއަރުވައި މަސައްކަތްކޮށް އުޅުމަށް ބޭނުންވާ އަލިކަމާއި ހަކަތަ ލިއްބައިދޭ އެންމެ ވަރުގަދަ ޤުދުރަތީ "ބާރު"ކަމަށް ވާތީ، ދިވެހި ކާބަފައިން "އިރަށް" އަޅުކަންކުރިކަމަށް ވެސް ބެލެވެއެވެ. އިރަށް އަޅުކަންކުރި މީހުން ބޭނުންކުރި ނިޝާންތައް ބައެއް ދާގަބާތަކުން ފެނިފައިވާތީއާއި އިރަށް އަޅުކަންކުރި މީހުން ބޭނުންކޮށްފައިވާ ބިނާއެއް ގދ. ގަމުން ފެނިފައިވުމާއި ގދ. ވާދޫ މާމިސްކިތްދޮށު ހިސާބުން ހިއެރޮގްރަފިކް ކުރެހުންއެޅި ގަލެއް ފެނިފައިވާތީ މިކަން ވަނީ ގާތްގަނޑަކަށް ކަށަވަރުވެފައެވެ. އަދި ދާދިފަހަކާ ޖެހެންދެންވެސް މަސްވެރިކަން ކިޔެވުމާއި އެކިއެކި ކިޔެވެލިތައް ކިޔެވުމުގައި ކަނޑަށް މާދެއްކުން އޮންނާތީ ކަނޑަކީ ވެސް އަޅުކަން ކުރި ތަނެއް ކަމުގައި ބެލިދާނެއެވެ. އަދި ކަނޑުރަސްގެފާނުގެ ފުލޯކުވާހަކަތަކަކީވެސް މިކަމަށް ދަލީލު ލިބޭ ހެކިތަކެވެ. އެހެންވީމާ ޤަދީމީ ޒަމާނުގައި ދިވެހިން އަޅުކަންކޮށް އުޅުނީ ބުދުތަކަށާއި، އިރަށާއި، ފުރަހައަށާއި، ޤުދުރަތީ ބާރުތަކަށް ކަމަށް ނިންމިދާނެއެވެ.\nމަޢުލޫމާތު ހޯދުމުގައި ރުޖޫޢަވި ވަސީލަތްތައް:\nޙަބީބާ ހުސައިން ޙަބީބު .(1984). ކޮނުމުގެ މަސައްކަތް . ފަތްތޫރަ،65 (6) ، ޞ . 17- 19.\nޙަބީބާ ހުސައިން ޙަބީބު .(1984) . މަސައްކަތުގެ ނަތީޖާ . ފަތްތޫރަ 69 (6)، ޞ . 9- 11.\nޙަބީބާ ހުސައިން ޙަބީބު .(1984). ކޮނުމުގެ މަސައްކަތް. ފަތްތޫރަ 69 (6) ، ޞ . 21 - 24 .\nނަސީމާ މުހައްމަދު. (2007) . ދިވެހި ރާއްޖޭގައި ހުރި އާސާރީ ތަންތަން. މާލެ: ދިވެހިބަހާ ތާރީޚަށް ޚިދުމަތްކުރާ ޤައުމީ މަރުކަޒު .\nނަސީމާ މުޙައްމަދުގެ ބަސްދީގަތުން ( 8 އޮކްޓޯބަރ 2007)\nއަޙުމަދު ޝަފީޤު . (އެޕްރީލް 2000). އާސާރީ ސާސްތުރަ ދަންފުޅި ، ޞ.5. މާލެ: ސީޕްރިޔާ ޕްރިންޓް .\nއެޗް ސި ޕީ ބެލް . (1940) . ދަ މޯލްޑިވް އައިލެންޑްސް މޮނޮގްރާފް އޮން ދަ ހިސްޓްރީ އާރކިއޮލޮޖީ އެންޑް އެޕިގްރަފީ ސިލޯނު ގަވަރންމަންޓް ޕްރެސް، ކޮލަމްބޯ. ދިވެހި ބަހާ ތާރީޚަށް ޚިދުމަތްކުރާ ޤައުމީ މަރުކަޒު .\nމުހަންމަދު އިބްރާހީމް ލުޠުފީ .(1983) . ދިވެހިންގެ ގެއްލިފައި އޮތް ތާރީޚުގެ ތެރެއަށް . ފަތްތޫރަ61 (6)، ޞ. 8-5 . ދިވެހި ބަހާއި ތާރީޚަށް ޚިދުމަތްކުރާ ޤައުމީމަރުކަޒު .(1990) .\nދިވެހި ތާރީޚަށް އައު އަލިކަމެއް .މާލެ: ދިވެހި ބަހާއި ތާރީޚަށް ޚިދުމަތްކުރާ ޤައުމީމަރުކަޒު\nދާގަބާ އޮފް އިންޑިޔާ. (2007). ނެގީ،23 ޖުލައި 2007\nތޯރ ހަޔަދާލް. (1986). ދަ މޯލްޑިވްސް މިސްޓްރީ. ނޯވޭ: ޖޯޖް އެލިން އެންޑް ޔުނިވިން.\nhttp:/www.art-and- archaeology. Com/India/sanchi/san0.html ން\nއާރލީ އިންދަ ސްޓޫޕާ. (2007). ނެގީ، 12 އޯގަސްޓު 2007\n< ފަހަތަށް ކުރިޔަށް >\n2009-02-20 - ދިވެހީންގެ ދިވެހިބަހާއި މާދަރީބަސް\n2009-02-24 - ޖަދަލުކުރުމާއި ބަހުސްކުރުމުގެ ތަފާތު\n2009-03-01 - ނާޤާބިލްކަމުގެ ނިޝާނެކެވެ.\n2009-03-06 - އައިބައިފިލި: ދިވެހިބަހުން ގެއްލެމުންދާ އަގުބޮޑު މުދަލެއް\n2009-03-10 - އެނގޭތަ؟ ނޭނގޭތަ؟ އެނގެންޏާ ބުނާތި އިނގޭ!\n2009-03-30 - ރިޕޯޓުލިޔުން\n2009-05-24 - ދިޔޯގެ ރައިވަރަށް އަދަބީ ނަޒަރަކުން ފާޑުކިޔުން\n2009-05-27 - ލިޔަންކިޔަން ދަތުމުގެ ޙަޤީޤީ މާނަ\n2009-05-30 - އިންސާފުވެރި ނަޒަރަކުން..... ފޮތަކަށް ފާޑު ކިޔުން\n2009-06-06 - ދިވެހިރާއްޖޭގެ ތަޢުލީމުގެ 75 އަހަރުގެ ދުވެލި (1)\n2009-06-07 - ދިވެހިރާއްޖޭގެ ތަޢުލީމުގެ 75 އަހަރުގެ ދުވެލި - 02\n2009-06-22 - އައިބައިފިލި:\n2009-06-29 - ދިވެހި ޅެންވެރިކަމުން ދިވެހިންގެ މާޒީ ފެންނާން ހުރެއެވެ.\n2010-01-18 - ޚިދުމަތުގެ ތިލަފަތުގައި ޤައުމީ ދެ ޝަޚުޞިއްޔަތެއްގެ ބުރަދަން (1)\n2010-02-10 - ޚިދުމަތުގެ ތިލަ ފަތުގައި ޤައުމީ ދެ ޝަޚްޞިއްޔަތެއްގެ ބުރަދަން (2)\n2010-03-21 - ޤައުމީ ޚިދުމަތުގެ ތިލަ ފަތުގައި ބުރަދަންހުރި ދެ ޝަޚްޞިއްޔަތު (3)\n2010-04-03 - [ރިކައުންޓް]\n2010-06-01 - ދިވެހިބަސް ދިވެހިކޮށް ކުރިއެރުވުމަށް ... ބައެއް ފިޔަވަޅުތައް\n2010-11-06 - ރަސްމީ ސިޓީބިޓީ....\n2010-11-16 - ތަވާޟުޢުވެރިކަން....\n2010-11-22 - ދިވެހިބަހުގައި "ބެލްޓު"އެޅުވުން\n2010-11-29 - ނަފީކުރުމުގެ މައިގަނޑު އުޞޫލުތައް\n2010-12-02 - ދަރިފުޅު އިނގިރޭސިބަހަށް މޮޅުކުރެވޭނީ ކިހިނެއް؟\n2010-12-04 - ބައްޕައަށް ގެނައި ބޭސްކޮތަޅު\n2010-12-07 - މީހުން އުފުލުން މަނާ ކުލީ ކާރެއް\n2010-12-13 - މާދަރީބަހަށް ސަމާލުކަން ދިނުން ލާޒިމެވެ.\n2010-12-18 - ދަތުރުނާމާއިން ގަނޑެއް: ބޭހަކަށް ކުރި ދަތުރު ވޭނަކަށް\n2010-12-21 - ދުނިޔޭގެ އެންމެ މުހިއްމު ބަސްތައް\n2010-12-25 - ދިވެހި އަދަބު ތަރައްޤީކުރުމަށް ޓަކައި ޑްރާމާ އަށް ސަމާލުކަން ދިނުން\n2010-12-28 - އެކުވެރިކަން ކެނޑިގެންދާ ބައެއް ސަބަބު\n2011-01-12 - ލައޯޝޭ ޓީހައުސް\n2011-01-20 - މިތުރުކަން ކެނޑިގެންދާ ސަބަބުތައް...\n2011-02-13 - ދިވެހީންގެ އާދަކާދަ\n2011-02-16 - ދެކަނބަލުން އެ ކަނބަލުންގެ ތެރޭގައި ހިމެނޭނެހެއްޔެވެ؟\n2011-02-23 - އާ ރިފިއްޔެއްގެ ބަދަލު ޢާރިފުސޭޓު ކޯޓަށް ގެންގޮހޮފި!\n2011-02-26 - ބަހާބެހޭ ބަހެއް: "ވެރިފައި"ކުރުން\n2011-03-04 - ޑިކުޝަނަރީ - ބަސްފޮތް - ރަދީފު: އެކައްޗެއްބާ؟\n2011-03-05 - ދަރަވަންދޫ ބިބީ ޒިޔާރަތް\n2011-03-07 - "މާދަރީބަހުގެ ޙަޤީޤަތްތައް "ދިވެހީންނަށް" ޤަބޫލު ނުކުރެވެނީ ކީއްވެގެން ހެއްޔެވެ؟"\n2011-03-09 - ހުޅުލޭ އެއަރޕޯޓް: ރައްޔިތުން ގުޅިގެން ކުރި ޤައުމީ މަސައްކަތެއް\n2011-03-11 - ބައެއް ލިޔުންތަކުން ފެނުނު "ކުދިކުދި" ކުށްތައް\n2011-03-19 - ލައްޓި، ފިނިފެންމާ، ބަނބުކެޔޮ ފަދަ ލަފުޒުތަކަކީ ޚާއްޞަނަން ކަމަށް ވާ ނަމަ، ދިވެހިބަހުގައި ޢާއްމުނަމެއް ނެތެވެ..\n2011-03-20 - ދިވެހިރާއްޖެ\n2011-03-26 - ޢިލްމީ ދިރާސާއަކީ ކޮބައިހެއްޔެވެ؟\n2011-03-29 - ޞަލާޙުއްދީންގެ އުފަން ދުވަސް، އެ މަނިކުފާނުގެ ގަލަންކޮޅުން. . .\n2011-03-31 - ދުނިޔޭގެ އެންމެ ފުރަތަމަ ޢަޖާއިބު .... ؟\n2011-03-31 - ޑޭޒީމާ: "ޅެންވެރިކަމުގެ ކޮންމެ ދަނޑެއްގައިމެ އެންމެ ކުރީ ސަފުގައި....."\n2011-04-08 - ދިވެހި ސަގާފަތުން ގެއްލި އުވިފައިވާ އުފެއްދުންތެރި އަދި ފުދުންތެރި ދިރިއުޅުމުގެ ހަނދާންތަކެއް\n2011-04-13 - ދިވެހިބަހުގެ ދުވަސް\n2011-04-15 - މަރާ ބައްދަލު ތިމާ ނުވަނީސް ވުމަށް ތައުބާ އަވަސްވާށޭ!\n2011-04-22 - "ލިޔުންތެރީންގެ ގުޅުމުގެ" މެންބަރުންގެ ތެރެއިން ................(1): އަލްފާޟިލް ޢަބްދުﷲ ޞާދިޤު، ހ. އާމުލީގެ\n2011-04-24 - ފަނަރައަށް ވުރެ ދިހައެއް އަގުބޮޑު\n2011-04-27 - ހަނދާނުގެތެރެއިން... (1) : މާވަށު ބޮޑު މާލޫދު\n2011-04-29 - ރަބިންދްރަނާތު ޓޭގޯރ :\n2011-05-01 - ދިވެހީންގެ އަޞްލު ދެނެގަތުމާ މެދު ޚިޔާލެއް\n2011-05-02 - ހައްދުންމަތީ ބަހުރުވައިން: އުފަން ރަށްވެހިންނަށް އިލްތިމާސެއް\n2011-05-03 - ބަހަވީ ޢިލްމުގައި ގަސްހޫލައިގެ މުހިއްމުކަން\n2011-05-06 - ސިކުނޑީގެ "އެންޓިވައިރަސް"\n2011-05-07 - ބަހަވީ ޢިލްމުގެ ތެރެއިން...: ސެމެންޓިކްސްއަކީ ކޮބާ؟\n2011-05-10 - ދިވެހިބަހުގެ ޖުމުލައާއި ޖުމުލައިގެ ބާވަތްތަކާއި ޖުމުލައިގެ ބައިތައް\n2011-05-23 - މަސްވެރީންނަށްޓަކައި. . . . . : ނަކަތް ތާވަލު\n2011-05-24 - ބަހަވީ ޢިލްމުގެ ތެރެއިން...: ވާހަކަދެއްކުމުގައި އެއްބާރުލުމުގެ އުޞޫލުތައް\n2011-05-27 - ހުސް ނޫނުގެ ބޭނުމަކީ ކޮބާ؟\n2011-05-28 - މުއާޞަލާތުކުރުމާއި މުޢާމަލާތުކުރުން: ތަފާތު ދެކަމެއް\n2011-06-01 - ހައްދުންމަތީ ބަހުރުވައިގެ ޚާއްޞިއްޔަތުގެ ތެރެއިން. . . . . . . (1): "އިނބަ" ގެ ޙަޤީޤަތަކީ ކޮބާ؟\n2011-06-02 - މަޒުމޫނު ލިޔުން\n2011-06-02 - މަޒުމޫނު ލިޔުމުގެ މަގު\n2011-06-12 - އަޅުގަނޑަށް ފެނުނު ތައިލެންޑު\n2011-06-12 - ދެފުށްކެހެރި\n2011-06-16 - ހީނގަތުމާއި ހީގަތުން: ތަފާތު ދެ ލަފުޒެއް، ތަފާތު ދެ މާނައެއް\n2011-06-17 - ބަރަބޯ ބޯކިބަލާއި ބޯތަށި\n2011-07-07 - ލިޔުންތެރީންގެ ގުޅުމުގެ މެންބަރުންގެ ތެރެއިން.... (2): އަލްފާޟިލް ޢަބްދުއްރަޝީދު ޙުސައިން\n2011-07-22 - ދިވެހިބަހުގެ ލިޔުންތެރިކަން ކުރިއެރުވުމަށްޓަކައި، ދިވެހިބަސް ތަރައްޤީކުރުމުގައި ފަރުދުންގެ ޙިއްޞާ ވަރަށް މުހިއްމެވެ.\n2011-07-23 - ދިވެހިބަހުގެ މަސައްކަތު ލަފުޒުތައް ނުވަތަ އަކުރު\n2011-08-01 - ރޯދަމަހާމެދު ކުރެވޭ މަތިވެރި އުއްމީދު\n2011-08-07 - الله، إلـه، ربّ، މާތްރަސްކަލާނގެ، ރަސްކަލާނގެ، މާތްކަލާނގެ، އިނބަރަސްކަލާނގެ، އިނބަސުވާމީންގެ\n2011-08-08 - ވިސްނަވައިލެއްވީމުތޯ؟\n2011-10-02 - ތިކިޖެހިތާނަ ނުވަތަ ތާނައިގައި ހުންނަ ތިކިޖެހި އަކުރުތައް\n2011-10-10 - ރާނާ ސިމެންތިޖެހުން އަދި މަޢުލޫމާތު ހޯދާ ލިބިގަތުން\n2011-10-14 - ދިވެހީންގެ ޚާއްޞަ މަޚުރަޖް ގެއްލެނީއެވެ. ދެރައެއް ނުވޭހެއްޔެވެ؟\n2011-10-14 - ވާހަކަދެއްކުމުގެ އަދަބުތަކުގެ ތެރެއިން.......\n2011-10-21 - ރޭޑިއޯ ޕްރޮގްރާމަކަށް "އެނަލޮގް" ލިޔާނެ ގޮތުގެ ނަމޫނާއެއް\n2011-10-25 - ބުޅަލެއްގެ ޑައިރީން ގަނޑެއް.....\n2011-10-25 - ޢިލްމީ ނަޒަރަކުން. . ."ގުޑް ގަވަރނަންސް"\n2011-10-28 - ޣާޒީ ބަންޑާރައިން\n2011-10-30 - މާލޭގައި އުޅެނީ މުޅިންވެސް މުސްލިމް ޖިންނިބާވައެވެ؟\n2011-12-02 - އިންދޫސް ވާދީގެ ރަށްވެހިކަން\n2011-12-11 - އޮނަވިހީގެ ބަދަލުގައި "ނަވާރަ" މި ނަން އުފެއްދީ ދިވެހި ކުޑަކުއްޖެކެވެ.\n2012-01-07 - މަޒުމޫނުގެ މައިގަނޑު ބައިތައް\n2012-01-12 - ކުރިމަގަށް އާދެ! ޤައުމަށް އަމާންކަން ދެމާ!\n2012-01-23 - ރާއްޖެއިން ބޭރުގައި ވެސް ދިވެހިބަހަށް އިސްކަންދެވިދާނެ އެވެ.\n2012-01-27 - ބޭނުންވަރަކަށް ޑޮލަރު\n2012-02-06 - ބްލެކްމެއިލް\n2012-03-12 - ރަށްތަކުގެ މަންމަ: މާތްވެގެންވާ މައްކާ\n2012-03-21 - ފޮތުގެ ތަޢާރުފު (5)\n2012-06-01 - ދިވެހިރާއްޖޭގެ ޤައުމީ ބަހަށް އިސްކަންދިނުމުގެ ޤާނޫނު ވުޖޫދަށް އައި ގޮތް\nއަޙްމަދު - أحمد މި ނަންފުޅުން ރަމްޒުކޮށްދެނީ . . . .\nއަނބި މީހާގެ އުފާވެރިކަން- ގޭތެރޭގެ ހަމަޖެހުން\nރުޅި ކޮންޓްރޯލްކުރުމުގެ މުހިންމުކަން\nއިސްލާމްދީން އައުމުގެ ކުރިން ދުނިޔޭގެ ޙާލަތާއި އޭގެފަސް\nމަޠުމާޠާ: ބިންގަރާހުގެ އަހުލުވެރިންގެ ރަށް\nމަޖުބޫރު ލޯބި (19)


މާލޭގައި ހުރި ނުރައްކާތެރި ތަކެތި ރައްކާ ކުރާ ގުދަންތައް ކ.ތިލަފުށްޓަށް ބަދަލުކުރުމުގެ މަސައްކަތްތައް ސަރުކާރާ ގުޅިގެން ފަށާފައިވާކަމަށް ގްރޭޓަރ މާލެ އިންޑަސްޓްރިއަލް ޒޯން ލިމިޓެޑުން ބުނެފިއެވެ.\nއެކުންފުނިން ބުނީ ތިލަފުއްޓަށް މިފަދަ ގުދަންތައް ބަދަލު ކުރުމުގެ މަސައްކަތް ފެށީ، މިދިޔަ ހަފްތާގެ ހުކުުރު ދުވަހުގެ ރޭ ކެމިކަލް ގުދަނެއްގައި ރޯވެ ހިނގި ބޮޑު އަލިފާނުގެ ހާދިސާއަށްފަހު މިފަދަ ގުދަންތައް މީހުން ދިރި ނޫޅޭ ސަރަހައްދުތަކަށް ބަދަލުކުރުމަށް ރައީސުލް ޖުމްހޫރިއްޔާ އިބްރާހިމް މުހައްމަދު ޞާލިހް ނިންމެވުމާ ގުޅިގެން އެކަން ތަންފީޒު ކުރުމުގެ ގޮތުން ކަމަށެވެ. އަދި އެ މަސައްކަތް އެ ކުންފުނިން ކުރަނީ އެކަމަށް ވަކި ޚާއްސަ އުސޫލެއް ވެސް އެކަށަ އަޅައިގެން ކަމަށް އެކުންފުނިން ނެރުއްވި ބަޔާނުގައި ބުނެފައި ވެ އެވެ.\nގްރޭޓަރ މާލެ އިންޑަސްޓްރިއަލް ޒޯން ލިމިޓެޑުން ބުނީ ސަރުކާރުގެ މުއައްސަސާތަކާ ގުޅިގެން ކެމިކަލް ގުދަންތައް ތިލަފުށްޓަށް ބަދަލުކުރުމަށްޓަކައި އެރަށުގެ ވަކި ސަރަހައްދެއްގައި ވެއަރހައުސް ޔުނިޓް ތަކެއް ގާއިމު ކުރުމުގެ މަސައްކަތް މިހާރު ކުރިއަށްދާ ކަމަށެވެ. އަދި މި ޔުނިޓްތަކަކީ ސަލާމަތީ ރައްކާތެރިކަމަށް ފެތޭ ގޮތަށް ފަރުމާކުރެވިވާ ތަންތަނަ ކަމަށާއި، ރައްކާކުރެވޭ މުދާ ވަކި ހަމަތަކެއްގެ މަތިން ބެހެއްޓޭގޮތަށް ހަދާއިރު، މި ޔުނިޓްތައް ހުންނަ މާހައުލަކީ އެހެން މީހުންނަށް ވެސް ރައްކާތެރި މާހައުލަކަށް ހެދުމަށް އެކުންފުނިން ހާއްސަ އިސްކަމެއް ދޭނެކަމަށެވެ.\nހަމަ މިއާއެކު 23 ސެޕްޓަރުން (މިއަދު) ފެށިގެން އެފަދަ މުދާ (ކެމިކަލް ފަދަ ނުރައްކާތެރި) ތިލަފުށީގައި ގުދަން ކުރެވޭނީ، ކެމިކަލް އަދި ނުރައްކާތެރި މުދާ ގުދަން ކުރުމަށް އެދޭ ފޯމް ހުށަހެޅުމަށްފަހު ކަމަށް ވެސް އެ ކުންފުނީގެ ނޫސް ބަޔާނުގައިވެ އެވެ. އަދި އެ ފޯމް އެ ކުންފުނީގެ ވެބްސައިޓުންނާއި ރިސެޕްޝަނުންވެސް ލިބޭނެ ކަމަށް ވެސް ގަރޭޓަރ މާލެއިން ބުންޏެވެ.\n"ވެއަރހައުސް ޔުނިޓް ދިނުމުގައި އިސްކަންދޭނީ ނުރައްކާތެރިކަން ބޮޑު މުދާ ހުރި ގުދަންތަކަށް އިސްކަންދީގެން އެ ތަރުތީބުން،" އެ ކުންފުނިން ނެރުނު ބަޔާނުގައި ވެ އެވެ.\nސަރުކާރުން ކެމިކަލް ގުދަންތައް އާންމުންނަށް ރައްކާތެރި ހިސާބަކަށް ބަދަލުކުރަން ނިންމާފައިވަނީ ހުކުރުދުވަހުގެ ރޭގެ ހާދިސާއަށްފަހު މާލޭގައި ނުރައްކާތެރި ކެމިކަލް ގެންގުޅުން ހުއްޓުވައިދޭން ގިނަބަޔަކު ސަރުކާރަށް ގޮވާލަމުން ދަނިކޮށެވެ.\nސަރުކާރުގެ ކަމާބެހޭ އިދާރާތަކުން އިއްޔެ ވެސް ވަނީ މާލޭގައި ކެމިކަލް ރައްކާކޮށްފައި ހުރި ގުދަންތައް ބަލައި ފާސްކުރުމުގެ އޮޕަރޭޝަނެއް ހިންގާފަ އެވެ.\nގްރޭޓަރ މާލެ އިންޑަސްޓްރިއަލް ޒޯން ލިމިޓެޑް ތިލަފުށި ކެމިކަލް ގުދަން\nޙެޔޮނިޔަތުގަ ކޮފިޔާ ކިތަންމެ ހާވެސް ރަގަޅު.އަނެކާވެސް ލާރިކޮލެއް ލިބިޖެއް.


Saina bodu secreenah annanee - Hali News\nޕަރިނިތީ ޗޯޕްރާގެ "ސައިނާ" ބޮޑު ސްކްރީނަށް އަންނަނީ\n07 March 2021, 02:30\nއިންޑިއާގެ މައްޝޫރު ބެޑްމިންޓަން ކުޅުންތެރިޔާ ސާއިނާ ނެހުރުވާސްގެ ކުޅިވަރުގެ ޙަޔާތުގެ މައްޗަށް ބިނާކޮށް ތައްޔާރު ކޮށްފައިވާ ފިލްމު "ސައިނާ" މިމަހު ބޮޑު ސްކްރީނަށް ގެންނަން ތައްޔާރުވެއްޖެއެވެ.\nމި "ބަޔޮ ޕިކް" ގައި ސާއިނާގެ ބައި އަދާކުރަނީ ޕަރުނިތީ ޗޯޕްރާއެވެ. އަމޯލް ގުޕްތާ ލިޔެ ޑަރެކްޓްކްރި މި ފިލްމަށް، ސާއިނާގެ ސަޕޯޓަރުންގެ ވަރަށް ބޮޑު އެއްބާރު ލުމެއް ލިބުނު ކަމަށް ވެއެވެ. މީގެ އިތުރަށް ފިލްމު ތަކަށް ލޯބިކުރާ ފަރާތްތަކާއި ކުޅިވަރުގެ ދާއިރާގެ ވަރަށްބޮޑު އެހީތެރިކަމަކާއި އެއްބާރުލުމެއް ލިބުނެވެ.\nމީގެ ކުޑަ ދުވަސްކޮޅެއް ކުރިން އޮންލައިންކޮށް ރިލީޒްވި މި ފިލްމަށް ވަރަށް ގިނަ ބައެއްގެ ސަޕޯޓް ލިބުނެވެ. މަދު ބައެއް ބުނާ ގޮތުގައި ކުޅުމުގެ ސާރވީސްތައް ބޮޑަށް ވައްތަރީ ޓެނިސް ކުޅޭއިރު ކުރާ ސާރވް ތަކާއެވެ.\nމި ފިލްމުގެ ޕޯސްޓަރަށްވެސް ވަރަށް ބޮޑު ތަރުޙީބެއް ލިބިފައިވެއެވެ. ޕޯސްޓަރު ޑިޒައިން ކުރި ރާހުލް ނަންދާ ބުނާގޮތުގައި ވައިގެ ތެރޭގައި ވާ ބޯޅަ އަކީ ސާއިނާ އެވެ. އަދި ޤައުމީ ކުލަތަކުން ރަމްޒުކޮށްދޭ އަތުން ދޭހަކޮށްދެނީ ސާއިނާ ފަދަ ކާމިޔާބީއަށް މަސައްކަތްކުރާ އިންޑިޔާގެ އަންހެން ކުދިންނެވެ. ފިލްމު އިންޑަސްޓްރީގެ ނަންހިނގާ ބައެއް ފަރާތްތަކުންވެސް މި ޕޯސްޓަރަށް ތަޢުރީފު ކޮށްފައިވެއެވެ. މިގޮތުން ފަރުހާން އަޚުތަރާއި އަތުލް ކަސްބޭކަރުފަދަ އެތައް ބަޔަކު ހިމެނެއެވެ.\nޕަރުނިތީ ޗޯޕުރާ މި ފިލްމުގައި އަދާކޮށްފައިވާ ރޯލަށް ވަރަށް ގިނަ ބެލުން ތެރިންގެ ތަރުޙީބު ލިބުނެވެ. ޕަރިނިތީ މި ފިލްމުގައި ސައިނާގެ ރޯލް ކުޅެފައިވާ ފުރިހަމަ ކަމާ މެދު ފިލްމު އިންޑަސްޓްރީގެ ގިނަ ބަޔަކު ވެސް ތަޢުރީފު ކުރިއެވެ. އަދި ކުޅިވަރުގެ ދާއިރާގެ ވަރަށް ގިނަ ފަރާތްތަކެއްގެ ތަރުޙިބު ޕަރިނިތީއަށް ލިބުނެވެ.\nފިލްމު "ސައިނާ" އަކީ ޓީ ސީރީޒްގެ ގުލްޝަން ކުމާރު އެންޑް ކްރިޝަންކުމާރު "ފުރަންޓް ފުޓް ޕިކްޗާރސް" އިން ޕްރޮޑިއުސް ކޮށްފައިވާ ފިލްމެކެވެ. މި ފިލްމު ސިނަމާތަކުގައި އަޅުވަން ފަށަނީ 26 މާރިޗް 2021 ގައެވެ.